**STRATEŠKE USMERITVE IN PRIORITETE INŠPEKTORATOV OZIROMA INŠPEKCIJ**

**V LETU 2024**

# 1. UVOD

11.a člen Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14; v nadaljnjem besedilu: ZIN) določa, da inšpektorat oziroma inšpekcija, ki deluje znotraj organa, ki ni inšpektorat, za zagotavljanje učinkovitega izvajanja nalog inšpekcijskega nadzora sprejme letni program dela, s katerim določi vsebino in obseg izvajanja inšpekcijskega nadzora. Pri določitvi letnega programa dela izhaja tudi iz ugotovitev v že izvedenih inšpekcijskih nadzorih in ocene, da na posameznem področju obstaja večja verjetnost nespoštovanja oziroma kršitve zakonov in drugih predpisov. Minister, pristojen za upravo, do 1. marca tekočega leta seznani vlado s strateškimi usmeritvami in prioritetami, ki izhajajo iz sprejetih letnih programov dela.

Ministrstvo za javno upravo je od inšpekcijskih organov oziroma inšpekcij, ministrstev in Urada Vlade RS za informacijsko varnost prejelo podatke za posamezne inšpekcijske organe glede načrtovanih sistemskih inšpekcijskih nadzorov, prioritetnih inšpekcijskih nadzorov na osnovi prejetih pobud in prijav, inšpekcijskih nadzorov na podlagi ostalih prejetih pobud in prijav, ki niso bili določeni kot prioritetni, (predvidenih) prekrškovnih postopkov in skupnih nadzorov oziroma sodelovanja, ki so predstavljeni v nadaljevanju.

# 2. URAD VLADE REPUBLIKE SLOVENIJE ZA INFORMACIJSKO VARNOST

## **2.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Redni sistemski inšpekcijski nadzori bodo opravljeni pri zavezancih na podlagi Načrta inšpekcijskih nadzorov na področju informacijske varnosti Inšpekcije za informacijsko varnost v 2024, v katerem bodo določeni posamezni zavezanci, ki bodo nadzirani v 2024. Pri pripravi načrta inšpekcijskih nadzorov in določitvi nadziranih zavezancev v 2024 bodo upoštevane predvsem naslednje okoliščine:

* prednost obravnave z vidika javnega interesa, ko lahko gre za kršitve z večjimi posledicami za informacijsko varnost zavezancev in posledično za javni interes ali zaznane večkratne kršitve, ki kažejo na očitno nezakonito poslovanje zavezanca;
* večja izpostavljenost kibernetskim grožnjam zavezancev na določenih področij zaradi geopolitične situacije;
* v primerih, ko so drugi organi ali institucije ugotovile kršitve predpisov s področja informacijske varnosti (npr. revizije Računskega sodišča RS, inšpekcije Informacijskega pooblaščenca RS in podobno) in
* preteklih ugotovitev v izvedenih inšpekcijskih nadzorih in ocene Urada Vlade RS za informacijsko varnost, da pri posameznem zavezancu obstaja večja verjetnost nespoštovanja oziroma kršitve zakonov in drugih predpisov s področja informacijske varnosti.

## **2.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Pri izvajanju izrednih (nenačrtovanih) inšpekcijskih nadzorov v 2024 bodo upoštevane predvsem naslednje okoliščine:

* prejete utemeljene pobude in prijave za uvedbo inšpekcijskega nadzora pri zavezancih, ki niso bili določeni v načrtu inšpekcijskih nadzorov za 2024;
* realizacija težjega ali kritičnega incidenta oziroma kibernetskega napada pri zavezancu, kjer obstaja velika verjetnost kršitve predpisov s področja informacijske varnosti;
* zaznane ponavljajoče kršitve oziroma večje število kršitev, ki nakazujejo na neurejeno področje ali drugo problematiko, povezano z informacijsko varnostjo pri zavezancih;
* ugotovitve kršitev predpisov s področja informacijske varnosti drugih organov nadzora;
* ugotovitve potencialne kritične izpostavljenosti kibernetskim incidentom (aktualne grožnje in ranljivosti) na podlagi podatkov pridobljenih iz specializiranih orodij in
* druge izjemne okoliščine, kot so na primer: 1. razglasitev stanja povečane ogroženosti omrežij in informacijskih sistemov na podlagi Zakona o informacijski varnosti (Uradni list RS, št. [30/18](http://www.uradni-list.si/1/objava.jsp?sop=2018-01-1350), [95/21](http://www.uradni-list.si/1/objava.jsp?sop=2021-01-2056), [130/22](http://www.uradni-list.si/1/objava.jsp?sop=2022-01-3081) – ZEKom-2, [18/23](http://www.uradni-list.si/1/objava.jsp?sop=2023-01-0348) – ZDU-1O in [49/23](http://www.uradni-list.si/1/objava.jsp?sop=2023-01-1519); v nadaljnjem besedilu: Zakon o informacijski varnosti) in s tem povezanih izdanih odločb zavezancem na podlagi četrtega odstavka 22. člena Zakona o informacijski varnosti; 2. razglasitev stanja povečane ogroženosti za varnost omrežij in storitev operaterjev na podlagi Zakona o elektronskih komunikacijah (Uradni list RS, št. [130/22](http://www.uradni-list.si/1/objava.jsp?sop=2022-01-3081) in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljnjem besedilu: Zakon o elektronskih komunikacijah) in s tem povezanih izdanih odločb operaterjem na podlagi četrtega odstavka 121. člena Zakona o elektronskih komunikacijah; 3. odreditev nujnih in sorazmernih ukrepov povezanim subjektom ali upravljavcu centralnega informacijsko-komunikacijskega sistema za preprečevanje škodljivih posledic morebitnega težjega ali kritičnega incidenta oziroma za izvajanja kibernetske obrambe.

## 2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpekcija za informacijsko varnost zaradi velike kadrovske problematike ne načrtuje izvajanja inšpekcijskih nadzorov na podlagi ostalih prejetih pobud in prijav, ki niso bili določeni kot prioritetni, in ne izpolnjujejo meril za izredne inšpekcijske nadzore.

## 2.4 Prekrškovni postopki:

Prekrškovne postopke bo Inšpekcija za informacijsko varnost dosledno izvajala zoper tiste zavezance oziroma njihove odgovorne osebe, kjer bodo zaznane hujše in dlje časa trajajoče kršitve Zakona o informacijski varnosti oziroma kadar bodo imele kršitve Zakona o informacijski varnosti posledice za nemoteno delovanje države v vseh varnostnih razmerah ali na zagotavljanje bistvenih storitev za ohranitev ključnih družbenih in gospodarskih dejavnosti v Republiki Sloveniji.

## 2.5 Skupni inšpekcijski nadzori oziroma sodelovanja:

Inšpekcija za informacijsko varnost v 2024 ne predvideva izvajanja skupnih inšpekcijskih nadzorov z drugimi organi nadzora, bo pa inšpekcija v okviru svojih zmožnosti sodelovala z drugimi organi nadzora, predvsem z Informacijskim pooblaščencem RS (področja varstva osebnih podatkov v informacijskih sistemih), Inšpektoratom RS za obrambo (področje kritične infrastrukture) in Upravo RS za jedrsko varnost, Inšpekcijo za sevalno in jedrsko varnost.

# 3. MINISTRSTVO ZA DELO, DRUŽINO, SOCIALNE ZADEVE IN ENAKE MOŽNOSTI

# INŠPEKTORAT REPUBLIKE SLOVENIJE ZA DELO

### 3.1.1 INŠPEKCIJA NADZORA DELOVNIH RAZMERIJ

#### **3.1.1.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

* akcija nadzora nad izvajanjem začasnih ukrepov zaradi posledic poplav in zemeljskih plazov na podlagi ocene tveganja, s poudarkom nad izvajanjem interventnih ukrepov,
* akcija nadzora nad izvajanjem 131. člena Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722), [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215), [54/22](http://www.uradni-list.si/1/objava.jsp?sop=2022-01-1186) – ZUPŠ-1, [114/23](http://www.uradni-list.si/1/objava.jsp?sop=2023-01-3325) in [136/23](http://www.uradni-list.si/1/objava.jsp?sop=2023-01-4287) – ZIUZDS; v nadaljnjem besedilu: ZDR-1), s poudarkom na zavezancih, ki zaposlujejo večje število delavcev oziroma iz njihove predobravnavanosti izhajajo ugotovljene kršitve v zvezi s plačilom za delo,
* program rednih inšpekcijskih nadzorov pri izvajalcih postopkov za ugotavljanje in potrjevanje nacionalnih poklicnih kvalifikacij v letu 2024.

Z namenom preprečevanja izkoriščanja delavcev oziroma trgovine z ljudmi bodo tudi letos sodelovali v skupni evropski akciji (skupni akcijski dnevi - JAD 2024).

Inšpektorat RS za delo se bo sproti odzival na zaznano problematiko oziroma bo usmerjene nadzore organiziral pri zavezancih oziroma v tistih dejavnostih in na tistih vsebinskih področjih, kjer se bo izkazalo, da gre za večje tveganje glede kršitev pravic delavcem.

#### **3.1.1.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Koordinirani sistemski nadzori oziroma prioritetni nadzori na osnovi prejetih pobud in prijav se bodo izvajali na določenih vsebinskih področjih, kjer na podlagi ugotovitev v preteklih letih in informacij s terena prihaja do večjih tveganj za kršitve delovnopravne zakonodaje, in sicer izpostavljajo:

* nadzor nad zaposlovanjem tujih delavcev in spoštovanjem veljavnih predpisov pri delu tujih delavcev,
* nadzor nad izvajanjem čezmejnih storitev in spoštovanjem določb Zakona o čezmejnem izvajanju storitev (Uradni list RS, št. [40/23](http://www.uradni-list.si/1/objava.jsp?sop=2023-01-1126)),
* nadzor nad zagotavljanjem dela delavcev uporabnikom skladno z zakonodajo (t.i. posredovanje delavcev), s poudarkom na odkrivanju nezakonitega posredovanja delavcev,
* nadzor nad prekarnimi oblikami zaposlovanja,
* nadzor nad vključevanjem delavcev v poklicno zavarovanje skladno z Zakonom o pokojninskem in invalidskem zavarovanju (Uradni list RS, št. [48/22](http://www.uradni-list.si/1/objava.jsp?sop=2022-01-0978) – uradno prečiščeno besedilo, [40/23](http://www.uradni-list.si/1/objava.jsp?sop=2023-01-1126) – ZČmIS-1, [78/23](http://www.uradni-list.si/1/objava.jsp?sop=2023-01-2479) – ZORR, [84/23](http://www.uradni-list.si/1/objava.jsp?sop=2023-01-2570) – ZDOsk-1, [125/23](http://www.uradni-list.si/1/objava.jsp?sop=2023-01-3710) – odl. US in [133/23](http://www.uradni-list.si/1/objava.jsp?sop=2023-01-4098)),
* nadzor nad vodenjem evidenc na področju dela in socialne varnosti in spoštovanjem določb delovnopravne zakonodaje glede delovnega časa,
* drugi nadzori po potrebi.

Prioritetni nadzori na podlagi pobud in prijav se bodo opravljali, kadar bo iz prijave oziroma pobude izhajala nedvoumna verjetnost, da bodo izpolnjeni pogoji za izdajo prepovedne odločbe iz 19. člena Zakona o inšpekciji dela (Uradni list RS, št. [19/14](http://www.uradni-list.si/1/objava.jsp?sop=2014-01-0663) in [55/17](http://www.uradni-list.si/1/objava.jsp?sop=2017-01-2522)), ali da gre za kršitev pravic večjega števila delavcev pri zavezancu na podlagi predpisov, za nadzor nad katerimi je pristojen Inšpektorat RS za delo. Prav tako bodo prioritetno obravnavani zavezanci, za katere bodo prejeli večje število prijav. Pri čemer izpostavljajo tudi povezovanje z drugimi nadzornimi organi, primeroma navajajo Policijo in Finančno upravo RS. Sinergije takega pristopa so tako v združevanju in enotnem nastopu države na področju, ki presega le delovanje enega organa oziroma posega na področje pristojnosti več različnih nadzorstvenih organov kot tudi v hitrejšem, učinkovitejšem in konstantnem odzivanju na terenu. Preko izmenjave podatkov bodo sodelovali tudi z Zavodom RS za zaposlovanje in Zavodom za zdravstveno zavarovanje Slovenije.

#### **3.1.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Inšpektorji s področja delovnih razmerij bodo obravnavali pobude in prijave iz drugih vsebinskih področij spoštovanja delovnopravne zakonodaje.

#### **3.1.1.4 Prekrškovni postopki:**

Inšpektorji imajo skladno z določbo 32. člena ZIN pravico in dolžnost izvesti postopke v skladu z ZP-1, pri čemer so izrečeni ukrepi odvisni od okoliščin posameznega primera.

#### **3.1.1.5 Skupni inšpekcijski nadzori oziroma sodelovanja:**

Inšpektorat RS za delo se na mednarodni ravni, poleg skupnih in usklajenih nadzorov, ki jih podpira ELA (Evropski organ za delo), vključuje tudi v skupne akcijske dneve (JAD), ki so organizirani v okviru EU orodja Empact in v sodelovanju z Europolom, z namenom preprečevanja izkoriščanja delavcev oziroma trgovine z ljudmi. Inšpektorji s področja delovnih razmerij ter varnosti in zdravja pri delu bodo skupaj s Finančno upravo RS, Policijo in Zvezo svobodnih sindikatov Slovenije ponovno sodelovali v skupni evropski akciji (skupni akcijski dnevi - JAD 2024) z namenom preprečevanja izkoriščanja delavcev (trgovina z ljudmi).

Prav tako bo Inšpektorat RS za delo, predvsem zaradi okrepitve sodelovanja držav članic v zvezi z napotitvami delavcev iz tretjih držav, sodeloval pri projektu Eurodetachement, ki je namenjen krepitvi sodelovanja med državami članicami ter izmenjavi dobrih praks in ozaveščanju.

Inšpektorji bodo sodelovali z drugimi nadzornimi organi tudi v nekaterih skupnih akcijah oziroma nadzorih, organiziranih v posamičnih primerih ali v okviru regijskih koordinacij (Policija, FURS, TIRS, IRSI – Inšpekcija za cestni promet, Inšpektorat za javni sektor in drugi).

### 3.1.2 INŠPEKCIJA NADZORA VARNOSTI IN ZDRAVJA PRI DELU

#### **3.1.2.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij)**:**

- inšpekcijski nadzori v dejavnosti gradbeništva,

- inšpekcijski nadzori v zvezi z nevarnimi snovmi,

- inšpekcijski nadzori glede strokovnosti ocenjevanj tveganj in strokovnega opravljanja strokovnih nalog strokovnih delavcev s področja varnosti in zdravja pri delu,

- inšpekcijski nadzori naključno izbranih delodajalcev z namenom zmanjševanja števila, delodajalcev, ki še niso imeli inšpekcijskega nadzora s področja VZD.

#### **3.1.2.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

- inšpekcijski nadzori delodajalcev v zvezi z ročnim premeščanjem bremen in preprečevanjem obolenj in poklicnih bolezni,

- inšpekcijski nadzori delodajalcev, ki so bili ustanovljeni v letih 2020, 2021 in 2022,

- inšpekcijski nadzori delodajalcev v okviru EU kampanje »Nezgode pri delu«,

- nadzori z namenom obravnavanja smrtnih in težjih nezgod pri delu,

- inšpekcijski nadzori v zvezi s prejetimi obvestili o poklicnih boleznih,

- nadzori na podlagi prijav, iz vsebin katerih so razvidne kršitve, ki se nanašajo na varovanje življenj in zdravja delavcev,

- inšpekcijski nadzori na podlagi mednarodnih pobud (Odbor višjih inšpektorjev za delo - SLIC, Evropski organ za delo - ELA, Evropska agencija za varnost in zdravje pri delu - EU OSHA, Mednarodna organizacija dela - ILO, Mednarodno združenje inšpekcij dela - IALI),

- inšpekcijski nadzori na podlagi v letu 2024 prejetih pobud, iz katerih izhajajo javni interes z večjimi finančnimi posledicami, večkratne in ponavljajoče kršitve oziroma večje število kršitev.

#### **3.1.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Inšpekcijski nadzori na podlagi prejetih prijav, iz katerih ni razvidno ogrožanje življenja in zdravja delavcev.

#### **3.1.2.4 Prekrškovni postopki:**

Pričakujejo vsaj enako število uvedenih prekrškovnih postopkov kot v letu 2023, čeprav je to težko napovedovati vnaprej.

#### **3.1.2.5 Skupni inšpekcijski nadzori oziroma sodelovanja:**

- načrtovani so skupni inšpekcijski nadzori z IRSKGLR, Inšpekcijo za gozdarstvo, glede varnega dela v gozdarstvu,

- kakor vsako leto bodo pri nadzorih in še zlasti obravnavah nezgod pri delu sodelovali tudi s Policijo, državnim tožilstvom in sodišči ter z drugimi inšpekcijskimi organi glede na dodeljene pristojnosti.

### 3.1.3 SOCIALNA INŠPEKCIJA

#### **3.1.3.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Število prejetih prijav presega kadrovsko zmogljivost inšpekcije, zato inšpekcija na podlagi analize vsebin in števila prijav organizira in izvaja inšpekcijske nadzore pri tistih izvajalcih socialnovarstvene dejavnosti in na tistih delovnih področjih, ki jih prepoznava za pomembnejše z vidika javnega interesa. To so predvsem področja dela, razvidna iz točke 2 tega dokumenta.

#### **3.1.3.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Upoštevajoč vsebino in število prijav bo inšpekcija prioritetno obravnavala prijave iz katerih so razvidni očitki v zvezi:

- z nujnim odvzemom otroka,

- z nasiljem v družini s sumom izvršenega kaznivega dejanja s smrtnim izidom,

- s sumom kaznivega dejanja zoper otroka, zoper osebo pod skrbništvom ali zoper upravičenca do institucionalnega varstva s strani izvajalca socialno varstvene dejavnosti,

- z odpustom iz institucionalnega varstva brez zagotovljene nadomestne namestitve,

- z zaznanim nasiljem nad upravičencem do institucionalnega varstva.

#### **3.1.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Socialna inšpekcija izvaja samo nadzore na podlagi prijav, ki so prepoznane kot prioritetne, saj število prijav presega kadrovsko zmogljivost socialne inšpekcije.

#### **3.1.3.4 Prekrškovni postopki:**

Zakonodaja, katere izvrševanje nadzoruje inšpekcija, ima relativno malo opredeljenih prekrškov, zato ne pričakujejo posebnih razlik v vodenju prekrškovnih postopkov v primerjavi s predhodnimi leti.

#### **3.1.3.5 Skupni inšpekcijski nadzori oziroma sodelovanja:**

Izvajalci socialnovarstvene dejavnosti, ki jih nadzoruje Socialna inšpekcija, pogosto sodelujejo z izvajalci drugih področij (zdravstvo, šolstvo, organi pregona, pravosodje, itd.), tako, da v posameznih primerih sodelujejo z drugimi nadzornimi organi predvsem z izmenjavo informacij o ugotovitvah nadzora v skladu z določili ZIN.

# 4. MINISTRSTVO ZA DIGITALNO PREOBRAZBO

## 4.1 INŠPEKTORAT REPUBLIKE SLOVENIJE ZA INFORMACIJSKO DRUŽBO

Inšpektorat za informacijsko družbo (v nadaljnjem besedilu: IRSID) je organ v sestavi Ministrstva za digitalno preobrazbo.

Temeljni predpisi za katere ima IRSID pooblastilo za inšpekcijski nadzor:

* Zakon o dostopnosti spletišč in mobilnih aplikacij (Uradni list RS, št. 30/18, 95/21 – ZInfV-A, 189/21 – ZDU-1M in 18/23 – ZDU-1O),
* Pravilnik o določitvi vzorca izjave o dostopnosti glede skladnosti spletišč in mobilnih aplikacij z zahtevami glede dostopnosti in o metodologiji spremljanja skladnosti spletišč in mobilnih aplikacij (Uradni list RS, št. 34/19),
* Izvedbeni sklep Komisije (EU) 2018/1524 z dne 11. oktobra 2018,
* Izvedbeni sklep Komisije (EU) 2018/2048 z dne 20. decembra 2018,
* Uredba (EU) št. 910/2014 Evropskega parlamenta in Sveta z dne 23. julija 2014 o elektronski identifikaciji in storitvah zaupanja za elektronske transakcije na notranjem trgu in o razveljavitvi Direktive 1999/93/ES) in
* Zakon o elektronski identifikaciji in storitvah zaupanja (Uradni list RS, št. 121/21, 189/21 – ZDU-1M in 18/23 – ZDU-1O).

V IRSID bodo v letu 2024 zaposlene štiri osebe, od tega dve z inšpekcijskimi pooblastili.

IRSID načrtuje da bo v letu 2024 vodil **354 zadev**. Tako načrtuje, da bo opravil 169 sistemskih nadzorov, ter rešil 179 zadev iz preteklih obdobij in rešil 6 prijav iz preteklega obdobja.

### 4.1.1 Sistemski inšpekcijski nadzori:

**A. Sistemski inšpekcijski nadzori, ki bodo začeti v letu 2024**

Nadzori na področju dostopnosti spletišč in mobilnih aplikacij:

Poenostavljena metoda nadzora spletišč

* PLANIRANO
* 139

Poglobljena metoda nadzora spletišč

* PLANIRANO
* 17

Poglobljena metoda nadzora mobilnih aplikacij

* PLANIRANO
* 8

Nadzori na področju elektronske identifikacije in storitev zaupanja:

Elektronska identifikacija

* PLANIRANO
* 1

Storitve zaupanja

* PLANIRANO
* 4

**B. Sistemski inšpekcijski nadzori, ki so bili začeti v letu 2023**

Poenostavljena metoda nadzora spletišč

* PLANIRANO
* 140

Poglobljena metoda nadzora spletišč

* PLANIRANO
* 25

Poglobljena metoda nadzora mobilnih aplikacij

* PLANIRANO
* 14

### 4.1.2 Prioritetni inšpekcijski nadzori na osnovi prejetih pobud in prijav:

IRSID v letu 2024 načrtuje voditi en prioriteten inšpekcijski nadzor.

### 4.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

IRSID v letu 2024 načrtuje voditi pet prijav, ki niso prioritetne.

Prijave in pobude (2. + 3.)

* PLANIRANO
* 6

### 4.1.4 Prekrškovni postopki:

IRSID v letu 2024 ne načrtuje voditi prekrškovnih postopkov.

### 4.1.5 Skupni inšpekcijski nadzori oziroma sodelovanja:

IRSID v letu 2024 ne bo vodil skupnih inšpekcijskih nadzorov.

## 4.2 AGENCIJA ZA KOMUNIKACIJSKA OMREŽJA IN STORITVE REPUBLIKE SLOVENIJE

Agencija za komunikacijska omrežja in storitve Republike Slovenije (v nadaljnjem besedilu: AKOS) je neodvisen organ, ki ureja in nadzira trg elektronskih komunikacij, upravlja in nadzira radiofrekvenčni spekter v Sloveniji, opravlja naloge na področju radijskih in televizijskih dejavnosti, ureja in nadzira trg poštnih storitev in storitev železniškega prometa v Sloveniji.

### 4.2.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Na veleprodajnem trgu so se pokazale nekatere težave, ki so lahko povezane tudi z izvajanjem regulatornih ukrepov. AKOS v zvezi z izvajanjem nadzora nad določbami Zakona o elektronskih komunikacijah (Uradni list RS, št. [130/22](http://www.uradni-list.si/1/objava.jsp?sop=2022-01-3081) in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljnjem besedilu: ZEKom-2) zato za leto 2024 načrtuje povečano število nadzornih postopkov pri zavezancih glede izvajanja obveznosti, naloženih z regulatornimi odločbami, s poudarkom na upoštevnih trgih 1 in 3b. V zvezi z implementacijo novih podzakonskih aktov s področja zagotavljanja varnosti omrežij in storitev, ki jih je izdal v drugi polovici leta 2023, AKOS načrtuje v okviru svojega preventivnega delovanja izvedbo do dveh delavnic z zavezanci, na katerih se bo obravnavalo najboljše prakse pri sprejemanju ukrepov za uresničitev normativnih zahtev.

Na področju spremljanja infrastrukturnih investicij so kot sistemski inšpekcijski nadzori določeni nadzori v zvezi z navzkrižnim preverjanjem poročanja podatkov o komunikacijskih omrežjih in omrežnih priključnih točkah v zbirni kataster gospodarske javne infrastruktur z namenom ugotovitve nepravilnega (napačnega) poročanja v primeru gradenj odprtih širokopasovnih omrežij z uporabo javnih sredstev, kot tudi v primerih vseh ostalih poročanj; ter nadzori nad obvezno vsebino služnostnih pogodb za gradnjo komunikacijskih omrežij.

Na področju nadzora nad zakonito uporabo radiofrekvenčnega spektra, radijske in terminalne opreme se bodo kot sistemski izvajali nadzori nad izvajanjem določb o dodelitvi radijskih frekvenc FM radijskih postaj in uporabo spodnjega VHF frekvenčnega pasu ter nad delom brez odločb o dodelitvi radijskih frekvenc.

V okviru opravljanja nalog na področju radijskih in televizijskih dejavnosti, avdiovizualnih medijskih storitev na zahtevo in storitev platform za izmenjavo videov bo AKOS zbiral poročila ponudnikov avdiovizualnih medijskih storitev o doseženih deležih evropskih in slovenskih avdiovizualnih del v letu 2023. V avdiovizualnih medijskih storitvah na zahtevo bo preverjal, ali so evropska in slovenska avdiovizualna dela v katalogu ustrezno promovirana in postavljena na opazno mesto. AKOS bo mesečno preverjal obseg oglaševanja v večjem številu televizijskih programov in preverjal navedbe v prijavah v zvezi z obsegom televizijskega oglaševanja. Na področju zaščite otrok pred potencialno škodljivimi avdiovizualnimi programskimi vsebinami bo v katalogih avdiovizualnih medijskih storitev na zahtevo preverjal ustreznost označevanja vsebin z oznakami za starostno primernost oziroma omejitve dostopa otrokom za ogled njim neprimernih vsebin. V kolikor se bo v letu 2024 priglasil kakšen nov ponudnik platforme za izmenjavo videov, bo AKOS izvedel nadzor ukrepov za zaščito uporabnikov platform za izmenjavo videov.

AKOS bo na področju za pošto, ki jo ureja Zakon o poštnih storitvah (Uradni list RS, št. [51/09](http://www.uradni-list.si/1/objava.jsp?sop=2009-01-2497), [77/10](http://www.uradni-list.si/1/objava.jsp?sop=2010-01-4218), [40/14](http://www.uradni-list.si/1/objava.jsp?sop=2014-01-1619) – ZIN-B in [81/15](http://www.uradni-list.si/1/objava.jsp?sop=2015-01-3187); v nadaljnjem besedilu: ZPSto-2) izvedel tri glavne aktivnosti: (1) nadzor nad izvajanjem določil Splošnega akta o izjemah pri izvajanju univerzalne poštne storitve; (2) nadzor nad določili Splošnega akta o kakovosti izvajanja univerzalne poštne storitve ter (3) nadzor nad določili Uredbe o storitvah čezmejne dostave paketov. Pri aktivnosti nadzora nad izvajanjem določil Splošnega akta o izjemah pri izvajanju univerzalne poštne storitve bo izvedel tri preventivne nadzore. Pri aktivnosti nadzora nad določili Splošnega akta o kakovosti izvajana univerzalne poštne storitve bo izvedel vsaj tri postopke nadzora nad pogodbenimi poštami in tri postopke nad nameščenostjo poštnih nabiralnikov. Pri aktivnosti nadzora nad določili Uredbe o storitvah čezmejne dostave paketov pa bo AKOS zagotovil skladnost izvajanja z zahtevami.

Zakon o železniškem prometu (Uradni list RS, št. [99/15](http://www.uradni-list.si/1/objava.jsp?sop=2015-01-3917) – uradno prečiščeno besedilo, [30/18](http://www.uradni-list.si/1/objava.jsp?sop=2018-01-1355), [82/21](http://www.uradni-list.si/1/objava.jsp?sop=2021-01-1760), [54/22](http://www.uradni-list.si/1/objava.jsp?sop=2022-01-1182) – ZUJPP in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljnjem besedilu: ZZelP) AKOS-u nalaga pristojnost spremljanja konkurenčnih razmer na trgu železniških storitev ter ukrepanja po uradni dolžnosti v primeru ugotovitve kršitev svobodne konkurence, poleg tega pa taksativno našteva določbe, za katere je agencija pristojna izvajati nadzor. AKOS bo v letu 2024 izvedel nadzor nad poslovanjem upravljavca javne železniške infrastrukture, vezanim na dodeljevanje vlakovnih poti, optimizacijo izkoriščenosti infrastrukturnih kapacitet in zaračunavanje uporabnine. Ker se bo, s prenosom pristojnosti nacionalnega izvršilnega organa, odgovornega za pravice potnikov v železniškem prometu, vloga agencije, kot pritožbenega organa, razširila na izvajanje nalog, potrebnih za zagotovitev spoštovanja pravic potnikov v železniškem prometu in na odgovornost za izvajanje Uredbe (EU) 2021/782, namerava AKOS izvesti nadzor v zvezi s poslovanjem prevoznika glede izvrševanja te uredbe. AKOS bo izvedel tudi nadzor, vezan na obveznosti upravljavcev objektov in naprav za zagotavljanje dodatnih železniških storitev, glede transparentnosti opisov objektov ter izvajanja in zaračunavanja storitev, ki se izvajajo v teh objektih.

### 4.2.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

ZEKom-2 in na njegovi podlagi sprejeti splošni akti so močno vplivali na regulatorno okolje, posledično pa bo moral tudi AKOS temu prilagoditi svoje nadzorne aktivnosti. Ker je ZEKom-2 za uskladitev splošnih pogojev operaterjev predvidel devetmesečno obdobje (to je do 10. avgusta 2023), je AKOS že zaznal posledično nekoliko povečan pripad zadev v jeseni 2023. Pričakuje pa, da se bo večina nadzornih aktivnosti na področju varovanja pravic končnih uporabnikov iz ZEKom-2 in na njegovi podlagi sprejetih splošnih aktov izvajala v letu 2024.

V zvezi z izvajanjem nadzora nad določbami ZEKom-2 bo AKOS tudi v letu 2024 posebno pozornost posvečal varstvu pravic končnih uporabnikov. V zvezi s slednjim bo AKOS največjo pozornost namenjal transparentnosti poslovanja operaterjev, kako ti svoje produkte ponujajo uporabnikom in kako ažurno ter jasno jih obveščajo o morebitnih spremembah. AKOS bo opravljal nadzor in ukrepal tudi na področju neželenih komunikacij ter snemanja in shranjevanja komunikacij brez predhodne privolitve udeležencev komunikacije in sankcioniral kršitelje. Prav tako bo AKOS še nadalje dosledno nadziral pravilnost poročanja operaterjev na podlagi vprašalnikov agencije, saj so ti podatki ključnega pomena za spremljanje razvoja trga.

Na področju spremljanja infrastrukturnih investicij je AKOS za prioritetno obravnavo določil tiste pobude in prijave, pri katerih bi ob podaljšanem roku obravnave prišlo do večje in nepopravljive gospodarske škode. Tako so kot prioritetni inšpekcijski nadzori tisti, ki se nanašajo na izvajanje obveznosti na področju skupnih gradenj (predvsem najave gradenj ter sklenitev dogovora o skupni gradnji) ter nadzore s področja obveznosti skupne uporabe fizične infrastrukture.

Na področju nadzora nad zakonito uporabo slovenskega radiofrekvenčnega (RF) spektra so kot prioritetni inšpekcijski nadzori določeni nadzori v zvezi z nepravilno uporabo repetitorjev za izboljšanje jakosti signalov mobilnih omrežij s strani končnih uporabnikov, katerih posledica so motenje omrežij javnih mobilnih operaterjev in nadzori v zvezi z nepravilno uporabo RLAN omrežij na 5 GHz frekvenčnem področju, kateri imajo za posledico motenje vremenskega radarja.

V okviru opravljanja nalog na področju radijskih in televizijskih dejavnosti, avdiovizualnih medijskih storitev na zahtevo in storitev platform za izmenjavo videov bo AKOS preverjal izpolnjevanje pogojev v radijskih in televizijskih programih za ohranitev statusa programa posebnega pomena. Nadzorne postopke bo AKOS uvedel v primeru indicev, ki bi kazali na netočnost podatkov v prejetih poročilih o doseženih deležih avdiovizualnih del. Poleg tega bo v najbolj gledanih televizijskih vsebinah slovenske produkcije preverjal spoštovanje pravil glede promocijskega umeščanja izdelkov in transparentnosti oglaševanja.

Na področju poštnega prometa se bodo v primeru zaznanih nepravilnosti kot prioritetni izvajali inšpekcijski nadzori, ki bi obravnavali diskriminacijo uporabnikov poštnih storitev ali kakovost izvajanja univerzalne poštne storitve.

Na področju trga storitev v železniškem prometu se bodo, v primeru zaznanih nepravilnosti, kot prioritetni izvajali inšpekcijski nadzori v primerih diskriminacije prosilcev, izkrivljanja trga ali drugih oblik neželenega razvoja dogodkov na trgu železniških storitev. Če bodo pri tem ugotovljene kršitve svobodne konkurence ali predpisov, bo AKOS ukrepal v skladu z Zakonom o železniškem prometu (ZZelP) in drugimi predpisi, ki urejajo železniški promet.

### 4.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

AKOS bo tudi v letu 2024, tako kot do sedaj, izvajal inšpekcijske nadzore na osnovi ostalih pobud in prijav z drugih področij, ki niso bili določeni kot prioritetni. Te nadzore bo izvajal v okviru razpoložljivih organizacijskih, finančnih in kadrovskih pogojev ter glede na vrstni red prispelih pobud in prijav.

### 4.2.4 Prekrškovni postopki:

Ob dani ustrezni dejanski in pravni podlagi, bo AKOS tudi v letu 2024 – ob upoštevanju določil Zakona o prekrških (Uradni list RS, št. [29/11](http://www.uradni-list.si/1/objava.jsp?sop=2011-01-1376) – uradno prečiščeno besedilo, [21/13](http://www.uradni-list.si/1/objava.jsp?sop=2013-01-0786), [111/13](http://www.uradni-list.si/1/objava.jsp?sop=2013-01-4126), [74/14](http://www.uradni-list.si/1/objava.jsp?sop=2014-01-3062) – odl. US, [92/14](http://www.uradni-list.si/1/objava.jsp?sop=2014-01-3705) – odl. US, [32/16](http://www.uradni-list.si/1/objava.jsp?sop=2016-01-1364), [15/17](http://www.uradni-list.si/1/objava.jsp?sop=2017-01-0740) – odl. US, [73/19](http://www.uradni-list.si/1/objava.jsp?sop=2019-01-3233) – odl. US, [175/20](http://www.uradni-list.si/1/objava.jsp?sop=2020-01-3096) – ZIUOPDVE in [5/21](http://www.uradni-list.si/1/objava.jsp?sop=2021-01-0110) – odl. US; v nadaljnjem besedilu: ZP-1) – vodil prekrškovne postopke in izrekal ustrezne sankcije.

### 4.2.5 Skupni inšpekcijski nadzori oziroma sodelovanja:

AKOS v letu 2024 ne predvideva izvedbe skupnih inšpekcijskih nadzorov. Ne glede na navedeno, pa bo AKOS tudi v letu 2024 aktivno sodeloval z organi oziroma inšpekcijami, katerih delokrog zajema tudi področja, za katere je pristojen sam. Kot do sedaj pričakuje dobro in tesno sodelovanje z Informacijskim pooblaščencem RS, Tržnim inšpektoratom RS in Uradom Vlade RS za informacijsko varnost.

### 4.2.6 Dodatno:

V zvezi z nadzori, ki jih bo AKOS opravljal v letu 2024, velja opozoriti, da je v postopku obravnave v Državnem zboru RS predlog Zakona o izvajanju Uredbe (EU) o enotnem trgu digitalnih storitev, ki agenciji nalaga izvajanje nadzora nad izvajanjem Uredbe 2022/2065/EU Evropskega parlamenta in Sveta z dne 19. oktobra 2022 o enotnem trgu digitalnih storitev in spremembi Direktive 2000/31/ES (razen nad določbami prvega in tretjega odstavka 26. člena in 28. člena Uredbe 2022/2065/EU, kjer gre za nadzor nad določbami, ki se nanašajo na osebne podatke posameznika in kjer je predlagana pristojnost Informacijskega pooblaščenca). Predvidoma bo zakon sprejet najpozneje do konca aprila 2024, kar pomeni pričetek morebitnega izvajanja nadzorov agencije na tem področju že v letu 2024. Citirana uredba EU se namreč prične uporabljati 17. februarja 2024. Ker v Sloveniji ni registriranih veliko ponudnikov posredniških storitev, ni pričakovanih veliko nadzornih postopkov.

# 5. MINISTRSTVO ZA FINANCE

## 5.1 FINANČNA UPRAVA REPUBLIKE SLOVENIJE

### 5.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Finančna uprava Republike Slovenije (v nadaljnjem besedilu: FURS) izvaja inšpekcijski nadzor na podlagi Zakona o finančni upravi (Uradni list RS, št. [25/14](http://www.uradni-list.si/1/objava.jsp?sop=2014-01-0961), [39/22](http://www.uradni-list.si/1/objava.jsp?sop=2022-01-0770) in [14/23](http://www.uradni-list.si/1/objava.jsp?sop=2023-01-0239)) in skladno s pravili Zakona o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [22/14](http://www.uradni-list.si/1/objava.jsp?sop=2014-01-0832) – odl. US, [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269), [13/18](http://www.uradni-list.si/1/objava.jsp?sop=2018-01-0544) – ZJF-H, [36/19](http://www.uradni-list.si/1/objava.jsp?sop=2019-01-1628), [66/19](http://www.uradni-list.si/1/objava.jsp?sop=2019-01-2928), [145/20](http://www.uradni-list.si/1/objava.jsp?sop=2020-01-2544) – odl. US, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [39/22](http://www.uradni-list.si/1/objava.jsp?sop=2022-01-0770) – ZFU-A, [52/22](http://www.uradni-list.si/1/objava.jsp?sop=2022-01-1091) – odl. US, [87/22](http://www.uradni-list.si/1/objava.jsp?sop=2022-01-2039) – odl. US, [163/22](http://www.uradni-list.si/1/objava.jsp?sop=2022-01-4188), [109/23](http://www.uradni-list.si/1/objava.jsp?sop=2023-01-3150) – odl. US in [131/23](http://www.uradni-list.si/1/objava.jsp?sop=2023-01-4011) – ZORZFS), ZIN ter drugimi posameznimi predpisi, ki opredeljujejo pristojnost nadzora FURS (npr. Zakon o igrah na srečo (Uradni list RS, št. [14/11](http://www.uradni-list.si/1/objava.jsp?sop=2011-01-0588) – uradno prečiščeno besedilo, [108/12](http://www.uradni-list.si/1/objava.jsp?sop=2012-01-4261), [11/14 – popr.](http://www.uradni-list.si/1/objava.jsp?sop=2014-21-0303) in [40/14](http://www.uradni-list.si/1/objava.jsp?sop=2014-01-1619) – ZIN-B), Zakon o preprečevanju pranja denarja in financiranja terorizma (Uradni list RS, št. [48/22](http://www.uradni-list.si/1/objava.jsp?sop=2022-01-0977) in [145/22](http://www.uradni-list.si/1/objava.jsp?sop=2022-01-3606))), predpisi, ki urejajo izvajanje posebnih ukrepov za preprečitev in odpravo posledic, prejetih pomoči in oprostitev zaradi epidemije, naravnih nesreč, energetskih pomoči, Zakonu o gozdovih (Uradni list RS, št. [30/93](http://www.uradni-list.si/1/objava.jsp?sop=1993-01-1299), [56/99](http://www.uradni-list.si/1/objava.jsp?sop=1999-01-2655) – ZON, [67/02](http://www.uradni-list.si/1/objava.jsp?sop=2002-01-3231), [110/02](http://www.uradni-list.si/1/objava.jsp?sop=2002-01-5387) – ZGO-1, [115/06](http://www.uradni-list.si/1/objava.jsp?sop=2006-01-4911) – ORZG40, [110/07](http://www.uradni-list.si/1/objava.jsp?sop=2007-01-5469), [106/10](http://www.uradni-list.si/1/objava.jsp?sop=2010-01-5480), [63/13](http://www.uradni-list.si/1/objava.jsp?sop=2013-01-2521), [101/13](http://www.uradni-list.si/1/objava.jsp?sop=2013-01-3676) – ZDavNepr, [17/14](http://www.uradni-list.si/1/objava.jsp?sop=2014-01-0541), [22/14](http://www.uradni-list.si/1/objava.jsp?sop=2014-01-0832) – odl. US, [24/15](http://www.uradni-list.si/1/objava.jsp?sop=2015-01-0992), [9/16](http://www.uradni-list.si/1/objava.jsp?sop=2016-01-0340) – ZGGLRS, [77/16](http://www.uradni-list.si/1/objava.jsp?sop=2016-01-3230) in [78/23](http://www.uradni-list.si/1/objava.jsp?sop=2023-01-2478) – ZUNPEOVE; v nadaljnjem besedilu: Zakon o gozdovih) ipd.. Sistemski nadzor zavezancev se zagotavlja z letnim načrtom, ki se pripravi z analizo tveganja in objektivnimi kriteriji, s katerimi se upošteva načelo enakomernega izvajanja inšpekcijskega nadzora vseh zavezancev za davek in načelo pomembnosti davka, ki ga zavezanec za davek prispeva v javnofinančnih prihodkih. Objektivni kriteriji so pripravljeni zlasti na podlagi statističnih metod in predhodnih ugotovitev v postopkih nadzora. Določen del letnega načrta se pripravi tudi na osnovi prejetih informacij drugih državnih organov, prijav, mednarodnih zaprosil in drugih pobud, prav tako pa določen del nadzora poteka po metodi naključnega izbora. Poleg kriterija pomembnosti posamezne dajatve v nacionalnih javnofinančnih prihodkih in proračuna Evropske unije, so se v letnem načrtu upoštevali tudi kriteriji zaščite državljanov, varnosti in varstva okolja.

Skladno z novo Strategijo Finančne uprave RS 2021 – 2025 bo FURS z namenom zagotavljanja višje ravni davčne skladnosti prednostno obravnaval ključna tveganja in spodbujal zavezance k prostovoljnemu plačevanju njihovih obveznosti. Temu sledijo strateški cilji načrta inšpekcijskega nadzora za leto 2024.

**Inšpekcijski nadzori s področja davkov** bodo tudi v letu 2024 večinoma ciljno usmerjeni na podlagi analize tveganja, pri čemer bodo aktivnosti nadzora usmerjene v odkrivanje in zmanjševanje obsega davčnih utaj in izogibanja, v izboljšanje prostovoljnega izpolnjevanja davčnih obveznosti ter v zmanjšanje obsega sive ekonomije. Prioriteta izvedbe nadzora se bo določala glede na raven ocene tveganja in glede na nujnost uvedbe nadzora zaradi specifičnosti posameznega primera nadzora.

Inšpekcijski nadzori na področju davkov so načrtovani na področju davka na dodano vrednost, davka od dohodkov pravnih oseb, davkov in prispevkov od dohodkov fizičnih oseb in davka od dohodkov iz dejavnosti. Načrtujejo pa tudi področja nadzora z elementi mednarodnega poslovanja, področja, kjer zaznavajo različne sheme davčnega izogibanja, nadalje področja sive ekonomije z nadzorom davčnih blagajn ter dela in zaposlovanja na črno.

Nadzor na področju **DDV** bo usmerjen predvsem v odkrivanje sistemskih utaj DDV (t. i. MTIC utaj DDV oz. davčnih vrtiljakov), pri čemer je pomembna prepoznava zavezancev z visokim tveganjem in vidik mednarodne izmenjave podatkov. Zaradi preprečevanja tovrstnih utaj bo nadzor usmerjen tudi na prepoznavo družb, ki so ustanovljene, ali prodane z namenom izvajanja davčnih goljufij. Pomemben del nadzora bo usmerjen na primere zlorab sistema oprostitve plačila DDV pri dobavah blaga znotraj EU, neskladja VIES, na zavezance, ki neupravičeno uveljavljajo odbitek DDV (na podlagi fiktivnih računov neplačujočih gospodarskih subjektov in za nabave osnovnih sredstev, ki se ne uporablja za opravljanje dejavnosti), na pravilno uporabo znižane davčne stopnje in ugotavljanje zlorab pri prevoznih sredstvih. Večja pozornost bo posvečena tudi preverjanju skladnosti podatkov iz carinskih deklaracij in s tem povezanih oproščenih dobav v druge države članice v okviru carinskega postopka 42. V inšpekciji bodo obravnavani tudi zavezanci, na katere sankcioniranje zaradi nepredložitve ali zamude pri predlaganju obračunov DDV, nima zadostnega vpliva in so za preprečitev in nadaljevanje kršitev oziroma odpravo ugotovljenih nepravilnosti s strani zavezanca nujni strožji ukrepi, kot so odvzem identifikacijske številke za DDV, prepoved opravljanja dejavnosti, zapečatenje poslovnih prostorov in predmetov. Nadzori bodo usmerjeni tudi zoper goljufije na področju DDV pri elektronskem trgovanju, kjer bodo po podatkih prejetih od ponudnikov plačilnih storitev o čezmejnih plačilih (CESOP) identificirani prodajalci iz drugih držav članic, ki preko elektronskega trgovanja dobavljajo blago ali storitve na ozemlje držav članic potrošnje.

Na področju **davkov in prispevkov od dohodkov fizičnih oseb iz zaposlitve** bo s ciljem zagotavljanja varovanja temeljnih pravic delavcev, pri izvajanju nadzora posebna pozornost usmerjena na delodajalce, ki delavce napotujejo na delo v tujino, ki posojajo delavce in na nepredlagatelje obračunov davkov in prispevkov od dohodkov iz zaposlitev fizičnih oseb. Nadzori bodo osredotočeni tudi na pravilnost davčne obravnave izvzetih stroškov za zasebno rabo.

Na področju **davka od dohodkov pravnih oseb in davka od dohodkov iz dejavnosti** bo v nadzoru posebna pozornost namenjena obvladovanju tveganj pri velikih davčnih zavezancih zlasti v povezavi z mednarodnim poslovanjem. Nadaljevali bodo z nadzori zaradi suma prenizko izkazane davčne osnove, z osredotočenostjo na nepravilnosti pri izkazanih prihodkih ali odhodkih, ob hkratnem preverjanju vpisa v register dejanskih lastnikov, kršitev omejitev pri gotovinskem poslovanju ter obveznosti prijave denarne obveznosti v sistem za obvezni večstranski pobot. Nadzor bo usmerjen tudi na zavezance, ki ne predložijo obračunov, zavezance, ki v davčne obračune vključujejo nakupe blaga in storitev, ki niso povezani z opravljanjem dejavnosti, na investicijske olajšave, vlaganja v digitalni in zeleni prehod, pravilno obračunavanje amortizacije, na transakcije v povezavi z obrambnimi ukrepi iz 8a člena ZDDPO-2 – transakcije z osebami iz držav na seznamu in transakcije v povezavi s škodljivimi davčnimi aranžmaji in delovanjem posrednikov na osnovi DAC6 podatkov. Nadzorovalo se bo tudi tveganje prikritega izplačila dobička preko posojil. Redno se bo izvajal nadzor družb, ki prenehajo po skrajšanem postopku.

**Nadzor transfernih cen** predstavlja pomemben del nadzora davka od dohodkov pravnih oseb in se bo prioritetno izvajal pri zavezancih, pri katerih je zaznano visoko tveganje nepravilnosti pri določanju transfernih cen, zlasti na področju opravljanja storitev s strani povezanih oseb, finančnih transakcij, neopredmetenih sredstev, poslovnih enot, preoblikovanju poslovanja in prevzemov. Posebna pozornost bo usmerjena tudi na zavezance, ki so del mednarodnih skupin podjetij in izkazujejo davčno izgubo ter s tem ustvarijo davčni ščit.

S področja **carin** bo eno od prioritetnih področji nadzora povezano z omejevalnimi ukrepi zaradi delovanja Rusije, ki povzroča destabilizacijo razmer v Ukrajini, s katerimi je EU uvedla številne uvozne in izvozne omejitve. Prioritetno se bodo izvajali tudi nadzori povezani z zaznavo goljufij na področju DDV v okviru carinskega postopka 42, z oproščeno davčno dobavo v druge države članice. Nadzor bo usmerjen tudi na preverjanje podvrednotenega uvoznega blaga, na pravilno uvrščanje v carinsko tarifo, preverjanje ustreznosti porekla blaga, ugotavljanje izogibanja protidampinškim in izravnalnim dajatvam ter E-trgovanje povezano z uvozom blaga.

Aktivnosti nadzora s področja **trošarin** bodo pretežno usmerjene v preverjanje pravilnosti obračunavanja trošarin ter preverjanje poslovanja trošarinskih zavezancev, ki so imetniki trošarinskih dovoljenj, nadzirano pa bo tudi področje oproščene uporabe. Nadzor bo usmerjen v tveganje nepravilnega obračunavanja trošarine za različno blago, predvsem za pivo, alkohol in alkoholne pijače ter energente. V manjšem obsegu se bo preverjalo tudi področje upravičenosti do vračil trošarin, in sicer za energente, ki se porabijo za industrijsko-komercialni namen in za energetsko intenzivna podjetja. Posebna pozornost bo namenjena odkrivanju nezakonite proizvodnje tobačnih izdelkov ter goljufij na področju energentov in alkohola v sodelovanju z drugimi državami EU (EMPACT) in državnimi organi znotraj RS.

Na področju **okoljskih dajatev** bodo prioritetni nadzori usmerjeni v preverjanje pravilnosti obračunavanja okoljske dajatve za komunalne odpadne vode in pravilnost obračunavanja okoljske dajatve za obremenjevanje zraka z emisijo CO2, nadzirale pa se bodo tudi ostale okoljske dajatve.

Na področju **nadzora zoper sivo ekonomijo** bo posebna pozornost namenjena nadzoru davčnih blagajn, poslovanju preko spletnih platform in delu in zaposlovanju na črno.

**Nadzor davčnih blagajn** je pomemben za namene preverjanja zakonitosti zaposlitve in dela, pravočasne identifikacije za DDV in za ugotavljanje pravilnosti obračuna davkov in prispevkov v dejavnostih, ki se pretežno opravljajo gotovinsko. Usmerjen bo na zavezance, ki so zavezani k **davčnemu potrjevanju računov**, pri katerih se ugotavljajo neskladja med prejetimi podatki o davčno potrjenih računih in podatki predloženih davčnih obračunov, kakor tudi na zavezance, ki potrjujejo račune v sistemu davčnih blagajn in ne predlagajo davčnih obračunov, ali se pravočasno ne identificirajo za DDV. Poleg ugotavljanja pravilnosti in pravočasnosti obračunavanja in plačevanja davkov je pomemben cilj nadzorov na tem področju tudi zagotoviti, da bodo zavezanci dosledno izdajali račune za opravljen promet blaga oziroma storitev in hkrati pravilno pošiljali podatke o računih v sistem davčnih blagajn na FURS.

Pri odkrivanju zavezancev, ki **poslujejo preko spletnih platform,** bo v inšpekciji nadzor usmerjen na zavezance z visokim tveganjem, ki nimajo oz. niso imeli registrirane ustrezne dejavnosti in/ali niso napovedali prejetih dohodkov, ali pa dohodkov niso v celoti prijavili davčnemu organu. S sistematičnim pristopom na podlagi podatkov GURS ter z vpeljavo nove avtomatične izmenjave informacij (DAC7) v letu 2024 in primerjavo z razpoložljivimi podatki iz uradnih evidenc, bo izboljšana učinkovitost v nadzoru sobodajalcev, ki dosegajo dohodke z oddajanjem nepremičnin v kratkotrajni najem.

**Nadzori na področju dela in zaposlovanja na črno**so pomembni za odkrivanje in preprečevanje kršitev na področju zakonitosti zaposlitve in dela ter posledično zmanjšanja obsega sive ekonomije. Inšpekcijski nadzori se bodo izvajali pri domačih in tujih posameznikih ter poslovnih subjektih, z namenom odkrivanja dela na črno oz. omogočanja dela posamezniku, ki dejavnosti nima registrirane ali zaposlovanja na črno posameznika, ki opravlja delo pri delodajalcu brez ustrezne pravne podlage. Pri delu in zaposlovanju na črno se negativne posledice odražajo v nepravilnostih obračuna davkov in prispevkov, za posameznika, ki dela ali je zaposlen na črno, pa tudi v pravicah iz delovnega razmerja in socialnih zavarovanj, ki sicer pripadajo vsakemu posamezniku, ki dela ali je zaposlen zakonito. Pri nadzoru **zaposlovanja na črno** izpostavljajo nadzor pri poslovnih subjektih, ki davčno potrjujejo račune, pri čemer izdajatelji gotovinskih računov nimajo ustrezne zavarovalne podlage za delo, ter delodajalcih, ki zaposlujejo na črno državljane tretjih držav. Nadzor je predviden tudi pri delodajalcih, pri katerih je bilo v preteklosti že ugotovljeno zaposlovanje na črno. Pri nadzoru **dela na črno** bo poudarek na nadzoru prodaje preko spleta oz. družbenih omrežij z namenom prepoznave dela na črno posameznikov. Nadzori bodo usmerjeni na področja in dejavnosti, ki so na podlagi informacij iz okolja in izkušenj nadzorov iz preteklosti, opredeljene kot tvegana, in sicer v dejavnostih gradbeništva, transporta, gostinstva, trgovske dejavnosti ter kratkoročnega oddajanja nepremičnin turistom - sobodajalci. Nadzorovane bodo tudi druge dejavnosti, v katerih se posluje zlasti gotovinsko in kjer je na podlagi izkušenj iz preteklih let zaznano večje tveganje za sivo ekonomijo. V nadzoru dela in zaposlovanja na črno bo pozornost namenjena tudi nadzoru posameznikov, ki kot pooblaščenci vlagajo dokumente preko informacijskega sistema FURS (portala eDavki) za večje število pravnih subjektov (pooblastiteljev), in je iz uradnih evidenc prepoznati, da omenjeni posamezniki nimajo ustrezne pravne podlage za opravljanje dela. Pomemben vir za prepoznavo dela in zaposlovanja na črno bodo tudi v letošnjem letu prejete prijave.

V okviru **skupne kmetijske politike** se bo preverjala upravičenost izplačanih nadomestil Evropskega kmetijskega jamstvenega sklada.

Na področju inšpekcijskih nadzorov po **Zakonu o gozdovih** se bo preverjalo izpolnjevanje sistema potrebne skrbnosti lesa in lesnih sortimentov pri dajanju proizvodov na trg EU v skladu z Uredbo EU št. 995/2010.

Na področju nadzora **iger na srečo** se bo izvajal nadzor nad preglednostjo poslovanja koncesionarjev, prirediteljev in občasnih prirediteljev, odgovornim prirejanjem iger na srečo ter nadzor tveganja s področja pranja denarja, goljufij in drugih kaznivih ravnanj na področju prirejanja iger na srečo. Kot primarni nadzornik bodo izvajali neposredni in posredni inšpekcijski nadzor na področju nadzora iger na srečo. Posredni nadzor se bo izvajal preko lastnega nadzornega informacijskega sistema, v katerega so neposredno povezani informacijski sistemi vseh koncesionarjev. Neposredni nadzor se bo izvajal na področju klasičnih iger na srečo, področju posebnih iger na srečo in področju nedovoljenega prirejanja iger na srečo. Primarni cilj nadzora ostaja izvajanje poglobljenega neposrednega nadzora pri prirediteljih in koncesionarjih ter nadzor na področju preprečevanja pranja denarja in financiranja terorizma. Sekundarni cilj nadzora, ki izhaja iz prevladujočega javnega interesa zaščite igralcev, preprečevanja zasvojenosti in pranja denarja, pa je preprečevanje nedovoljenega prirejanja iger na srečo (spletne igre na srečo in igralnice na črno).

**Nadzori nad izvajanjem posebnih ukrepov za preprečitev in odpravo posledic, prejetih pomoči in oprostitev zaradi epidemije, naravnih nesreč** (poplav in zemeljskih plazov) in energetske krize, ki so jih zavezanci prejeli v obliki prejete finančne pomoči, nadomestil ali z uveljavljanjem oprostitev davčnih obveznosti, za nadzor katerih je pristojna FURS, se bodo izvajali v okviru nadzorov davka na dodano vrednost, davka od dohodkov iz dejavnosti, davka od dohodka pravnih oseb in nadzora davkov in prispevkov od dohodkov posameznikov (zaposlenih, samozaposlenih, družbenikov), na osnovi izkazanega tveganja neupravičeno prejetih oz. nevrnjenih sredstev pomoči.

### 5.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega zavezanca):

FURS izvaja inšpekcijske nadzore na podlagi letnega načrta, kjer se v vsakoletnem načrtu, glede na trenutne strateške usmeritve FURS, določi tudi delež nadzora zavezancev na podlagi prejetih pobud in prijav. Prejete pobude in prijave se v FURS centralno analizirajo in vrednotijo po objektivnih kriterijih, pri čemer je posebna teža namenjena pobudam, ki jih FURS prejema od drugih državnih organov (UPPD, KPK, Policija) ter informacijam, ki so prejete preko mednarodne izmenjave. Kot prioritetni inšpekcijski nadzori na podlagi prejetih pobud in prijav se štejejo nadzori na podlagi prijav, ki so ovrednotene z visokim tveganjem in nazori na podlagi t.i. nujnih prijav, ko gre za prijavo kršitev, kjer je kršitev možno ugotoviti le, če je nadzor izveden v določenem času oziroma na določeni lokaciji.

### 5.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Pobude in prijave, kjer se pri njihovi centralni analizi in vrednotenju po objektivnih kriterijih ne ugotovi večja verjetnost nespoštovanja oziroma kršitev zakonov in drugih predpisov (srednje oz. nizko tveganje), ki so v pristojnosti FURS, se v inšpekcijskih nadzorih obravnavajo le v primeru, če prejeta pobuda ali prijava sovpada z izborom zavezanca za nadzor na drugi podlagi.

### 5.1.4 Prekrškovni postopki:

FURS v primeru ugotovljenih kršitev v okviru svoje pristojnosti izvede prekrškovni postopek. Prekrški, ugotovljeni v inšpekcijskih nadzorih, se sankcionirajo z izdajo plačilnega naloga s strani inšpektorjev, v primerih, ko je potrebna izdaja odločbe o prekršku, pa se prekrškovni postopki po podaji predlogov izvedejo v prekrškovnih kompetenčnih centrih na štirih finančnih uradih.

Vrsta in število izvedenih prekrškovnih postopkov sta odvisna od postopkov inšpekcijskega nadzora in v teh postopkih ugotovljenih kršitev, kjer FURS načrtuje nadzore v letu 2024. Zaradi učinkovitejše izvedbe prekrškovnega postopka je dan poudarek na takojšnji izdaji plačilnega naloga s strani inšpektorja, saj ima obravnava prekrška na terenu večji učinek na storilca.

### 5.1.5 Skupni inšpekcijski nadzori oziroma sodelovanja:

V letu 2024 z drugimi inšpektorati načrtujejo nadzore na naslednjih področjih:

* nadzori dela in zaposlovanja tujcev, državljanov tretjih držav (s poudarkom v tveganih dejavnostih gradbeništva, prevozništva, gostinstva …), sodelovanje s Policijo, Zavodom RS za zaposlovanje, Inšpektoratom RS za delo;
* nadzori dela in zaposlovanja na črno ter izdajanja računov v dejavnostih, kjer se opravlja pretežno gotovinsko poslovanje pri opravljanju storitev, sodelovanje s Tržnim inšpektoratom RS in Inšpektoratom RS za delo;
* nadzori v posameznih izpostavljenih dejavnostih, kot je prodaja sadja in zelenjave na stojnicah, taksi dejavnost, spletne prodaje, kjer je za učinkovit nadzor potrebno sodelovanje več inšpekcijskih organov: sodelovanje s Tržnim inšpektoratom RS, Upravo RS za varno hrano, veterinarstvo in varstvo rastlin, Inšpektoratom RS za infrastrukturo, Inšpektoratom RS za delo;
* nadzori čezmejnega izvajanja storitev po Zakonu o čezmejnem izvajanju storitev, sodelovanje z Inšpektoratom RS za delo in Policijo;
* nadzori na področju iger na srečo in preprečevanja pranja denarja in financiranja terorizma z Uradom RS za preprečevanje pranja denarja;
* sodelovanje v vsakoletni skupni evropski akciji trgovine z ljudmi - JAD THB (Joint Action Days Trafficking in Human Beings), katere nosilec je Inšpektorat RS za delo, sodelovanje s Policijo.
* nadzori iz naslova sodelovanja v Medresorski delovni skupini za preprečevanje goljufivih in zavajajočih praks v RS na področju hrane, sodelovanje z Zdravstvenim inšpektoratom RS, Upravo RS za varno hrano, veterinarstvo in varstvo rastlin in Inšpektoratom RS za kmetijstvo, gozdarstvo, lovstvo in ribištvo.

## 5.2 URAD REPUBLIKE SLOVENIJE ZA NADZOR PRORAČUNA

### 5.2.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Letni načrt izvajanja nalog inšpekcijskega nadzora proračunske inšpekcije za leto 2024 je sestavljen na podlagi zaznanih tveganj in ugotovitev iz preteklih inšpekcijskih nadzorov.

Z letnim načrtom se zasleduje naslednje strateške cilje:

* izvajanje nadzora na področjih, kjer je zaznano večje tveganje nepravilnosti pri poslovanju s sredstvi državnega proračuna,
* izvajanje nadzora na področjih, kjer so bile v preteklosti že zaznane kršitve predpisov,
* izvajanje nadzora pri različnih neposrednih in posrednih proračunskih uporabnikih in nad različnimi področji porabe proračunskih sredstev,
* izvajanje nadzora nad čim večjim obsegom proračunskih sredstev glede na zaznana tveganja,
* izvajanje nadzora pri zavezancih, ki v preteklosti še niso bili inšpicirani ali niso bili inšpicirani že več let,
* izvajanje nadzora pri zavezancih, za katere drugi pristojni organi podajo predlog za izvedbo nadzora,
* izvajanje nadzora na podlagi prejetih prijav in na podlagi informacij v medijih.

Poleg rednih inšpekcijskih nadzorov na podlagi letnega načrta dela, se izvajajo tudi izredni inšpekcijski nadzori (predlogi drugih organov, informacije iz medijev) in inšpekcijski nadzori na podlagi prijav.

### 5.2.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Za leto 2024 je predvidena izvedba prioritetnih inšpekcijskih nadzorov na naslednjih področjih porabe proračunskih sredstev:

* področje izvajanja javnih razpisov z dodeljevanjem sredstev iz državnega proračuna, pravilnost izvedbe javnih razpisov, zakonitost in namenskost porabe sredstev,
* področje izvajanja javnega naročanja,
* področje izvajanja ukrepov posredovanja pri visokih cenah energije,
* poraba sredstev, ki jih prejmejo občine iz državnega proračuna,
* poraba sredstev, ki jih prejmejo posredni proračunski uporabniki,
* področje financiranja raziskovalno-razvojnih dejavnosti,
* tveganja zaznana na podlagi prejetih prijav.

### 5.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpekcijski nadzori na podlagi ostalih pobud in prijav, ki so prejete tekom leta, se izvedejo glede na zaznano tveganje in kadrovske zmožnosti.

### 5.2.4 Prekrškovni postopki:

Prekrškovne postopkebo proračunska inšpekcija v letu 2024 izvajala na podlagi ugotovitev in zaznave obstoja domnevno storjenega prekrška v upravnih inšpekcijskih postopkih oziroma na podlagi predloga za uvedbo prekrškovnega postopka, prejetega od drugih upravičenih predlagateljev.

### 5.2.5 Skupni inšpekcijski nadzori oziroma sodelovanja:

Za leto 2024 proračunska inšpekcija ne načrtuje izvedbe skupnih akcij oz. skupnih inšpekcijskih nadzorov z drugimi inšpekcijami.

## 5.3 URAD REPUBLIKE SLOVENIJE ZA PREPREČEVANJE PRANJA DENARJA

Urad Republike Slovenije za preprečevanje pranja denarja (v nadaljnjem besedilu: Urad) je bil z Zakonom o preprečevanju pranja denarja in financiranja terorizma (Uradni list RS, št. 68/16, 81/19, 91/20 in 2/21 – popr.; v nadaljnjem besedilu: ZPPDFT-1), ki je začel veljati dne 19. 11. 2016, določen kot inšpekcijski nadzorni organ nad vsemi zavezanci po ZPPDFT-1. Za nadzor nad izvajanjem določb ZPPDFT-1 pri posameznih kategorijah zavezancev so bili že do tedaj pooblaščeni nadzorni organi, to so Banka Slovenije, Agencija za trg vrednostnih papirjev, Tržni inšpektorat Republike Slovenije, Agencija za zavarovalni nadzor, Finančna uprava Republike Slovenije, Agencija za javni nadzor nad revidiranjem, Odvetniška zbornica in Notarska zbornica. Tako ureditev je ohranil tudi dne 23. 3. 2022 sprejeti Zakon o preprečevanju pranja denarja in financiranja terorizma (Uradni list RS, št. 48/22 z dne 4. 4. 2022; v nadaljnjem besedilu: ZPPDFT-2), ki je nadomestil ZPPDFT-1, in začel veljati dne 5. 4. 2022.

Našteti nadzorni organi so svoje pristojnosti ohranili in opravljajo nadzor vsak nad odgovarjajočo kategorijo zavezancev kot t.i. primarni nadzorniki. Več kategorij zavezancev do uveljavitve ZPPDFT-1 ni imelo določenega nadzornega organa, ki bi bil zoper le-te pooblaščen opravljati inšpekcijski nadzor, zato bo Urad tudi v letu 2024, ob upoštevanju sprejetega ZPPDFT-2, večjo pozornost usmeril nanje.

Skladno s 153. členom ZPPDFT-2 Urad pri načrtovanju nadzora upošteva:

* podatke o ugotovljenih tveganjih za pranje denarja in financiranje terorizma iz nacionalne ocene tveganja,
* podatke o specifičnih nacionalnih in mednarodnih tveganjih, povezanih s strankami, produkti in storitvami,
* podatke o tveganju posameznih zavezancev in druge razpoložljive podatke ter
* pomembne dogodke ali spremembe v zvezi z upravljanjem in vodenjem zavezanca ter spremembo dejavnosti.

### 5.3.1 Sistemski inšpekcijski nadzori:

V okviru nacionalne ocene tveganja za pranje denarja in financiranje terorizma je bila opravljena sektorska analiza, iz katere je razvidno, kateri sektorji so bolj izpostavljeni navedenim tveganjem. Analiza je bila narejena za sledeče sektorje: bančni sektor, sektor vrednostnih papirjev, zavarovalniški sektor, sektor drugih finančnih inštitucij (med katere spadajo menjalnice, plačilne institucije in družbe za izdajo elektronskega denarja, zastavljalnice, dajalci kreditov in kreditni posredniki, ki niso banke ali hranilnice, leasing družbe itd.) ter samostojne nefinančne dejavnosti in poklici (med katere spadajo igralnice, trgovci z nepremičninami, trgovci z dragocenimi kovinami in kamni, revizorji, računovodje, odvetniki in notarji). Na podlagi ocenjene ranljivosti posameznih sektorjev, zbranih podatkov ter analize tveganja je bilo ugotovljeno, da je bančni sektor izpostavljen najvišjemu tveganju za pranje denarja, sledi mu sektor vrednostnih papirjev, zavarovalniški sektor, sektor samostojnih nefinančnih dejavnosti in poklicev ter sektor ostalih finančnih inštitucij.

Urad ocenjuje, da je potrebno v zvezi s specifičnimi nacionalnimi in mednarodnimi tveganji posebno pozornost nameniti izvajanju določb ZPPDFT-2 pri zavezancih v povezavi s strankami, ki so povezane z državami, ki so uvrščene na seznam visoko tveganih tretjih držav s strateškimi pomanjkljivostmi, v kateri ne veljajo ustrezni ukrepi za preprečevanje in odkrivanje pranja denarja ali financiranja terorizma, ali pri katerih obstaja večja verjetnost za pojav pranja denarja ali financiranja terorizma (t.i. visoko tvegane države).

Sistemski inšpekcijski nadzori bodo tako v letu 2024 po vsebini usmerjeni pretežno v nadzor nad spoštovanjem določb, ki se nanašajo na:

* izdelavo ocene tveganja pranja denarja in financiranja terorizma s poudarkom na segmentiranju strank,
* preverjanjem izvora premoženja in sredstev, s katerimi stranka posluje,
* izvajanje ukrepov za poznavanje stranke (pregled stranke) s poudarkom na ugotavljanju dejanskih lastnikov ter
* skrb za redno strokovno usposabljanje zaposlenih ter zagotovitev redne notranje kontrole nad opravljanjem nalog po ZPPDFT-2.

Pri vseh treh ključnih segmentih bo poseben poudarek na področju t.i. visoko tveganih držav.

### 5.3.2 Prioritetni inšpekcijski nadzori:

Prioritetni inšpekcijski nadzori bodo izvedeni na osnovi prejetih pobud, prijav in lastnih analiz v tistih primerih, ko je prednostna obravnava upravičena z vidika javnega interesa. Javni interes bo izkazan, kadar bodo zatrjevane kršitve predstavljale večje finančne posledice oziroma verjetnost storitve kaznivega dejanja pranja denarja ali financiranja terorizma. Prioritetno bodo obravnavane zadeve, pri katerih gre za večkratne kršitve, ki kažejo na očitno nezakonito poslovanje zavezanca, ponavljajoče se kršitve oziroma večje število kršitev ali posamezne kršitve, ki so uvrščene med najtežje kršitve ZPPDFT-2, prav tako bodo prioritetno izvedeni inšpekcijski nadzori v primerih, ko so ugotovitve nadzornikov pomembne za delo drugih organov ali inštitucij.

### 5.3.3 Ostali inšpekcijski nadzori:

Urad bo izvedel samostojne inšpekcijske nadzore pri tistih zavezancih, ki svojega primarnega nadzornika nimajo, in sicer:

1. pri pošti, če opravlja storitve prenosa denarja (vplačila in izplačila) prek poštne nakaznice;
2. pri pravnih in fizičnih osebah, ki opravljajo posle v zvezi z dejavnostjo:

* izdajanja in upravljanja drugih plačilnih sredstev (npr. menic in potovalnih čekov), pri čemer ne gre za plačilno storitev v skladu z zakonom, ki ureja plačilne storitve in sisteme,
* izdajanja garancij in drugih jamstev,
* upravljanja naložb za tretje osebe in svetovanja v zvezi s tem ter upravljanja naložb Republike Slovenije v skladu z zakonom, ki ureja Slovenski državni holding,
* oddajanja sefov,
* računovodskih storitev,
* storitev davčnega svetovanja, neposrednega ali posrednega zagotavljanja materialne pomoči, pomoči ali svetovanja o davčnih zadevah kot glavno poslovno ali poklicno dejavnost,
* podjetniških ali fiduciarnih storitev,
* trgovanja ali posredovanja v trgovini z umetniškimi deli, vključno ko to izvajajo umetniške galerije, dražbene hiše in prostocarinska območja, ter hrambe umetniških del, ko to izvajajo prostocarinska območja,
* organiziranja ali izvajanja dražb,
* izvajanja ukrepov za krepitev stabilnosti bank v Republiki Sloveniji v skladu z zakonom, ki ureja ukrepe Republike Slovenije za krepitev stabilnosti bank.

Nadzori bodo usmerjeni tudi v tiste zavezance, za katere Urad razpolaga s podatki o morebitnem nedoslednem izvajanju ukrepov po ZPPDFT-2, bodisi na podlagi prijav in pobud, bodisi na podlagi lastne analize podatkov, s katerimi razpolaga.

Urad bo izvajal nadzore tudi nad pravnimi in fizičnimi osebami, ki opravljajo posle v zvezi z dejavnostjo prometa plemenitih kovin in dragih kamnov ter izdelkov iz njih. Področje dejavnosti trgovine s plemenitimi kovinami in dragimi kamni predstavlja povečano tveganje, saj primarni nadzornik TIRS, katerega področje nadzora je zelo obširno, ni dovolj specializiran za področje PD in FT. Iz istega razloga bo Urad izvajal nadzore tudi pri pravnih in fizičnih osebah, ki opravljajo posle v zvezi z dejavnostjo finančnega zakupa (lizinga).

Ker je bančni sektor izpostavljen najvišjemu tveganju za pranje denarja, bo urad izvajal nadzore tudi nad zavezanci iz bančnega sektorja.

Pri sklepanju pravnih poslov prometa z nepremičninami ali poslovnimi subjekti, upravljanjem denarja, vrednostnih papirjev ali drugega premoženja, odpiranjem ali upravljanjem bančnih ali varčevalnih računov ali računov vrednostnih papirjev, urejanjem prispevkov, potrebnih za ustanovitev, delovanje ali upravljanje družb, ustanavljanjem, delovanjem ali upravljanjem skladov, družb, fundacij ali podobnih struktur pogosto sodelujejo odvetniki. Slednje lahko ob nespoštovanju najvišjih etičnih standardov poklica ali pomanjkanju ozaveščenosti o njihovi vlogi in obveznostih v boju proti pranju denarja in financiranju terorizma storilci kaznivih dejanj zlorabijo pri uresničevanju prepovedane dejavnosti pranja denarja in financiranja terorizma. Urad bo, tudi glede na ugotovitve iz nadzorov, opravljenih v letu 2023, v sodelovanju z Odvetniško zbornico izvedel tudi nadzor nad stanjem ozaveščenosti in izvrševanjem obveznosti po ZPPDFT-2 s strani odvetnikov.

Glede na dejstvo, da (predvsem z notarskimi zapisi) pri enakovrstnih poslih sodelujejo tudi notarji, v tem okviru tudi zavezanci po ZPPDFT-2, bo urad prav tako opravil nadzor and stanjem njihove ozaveščenosti in izvrševanjem obveznosti po ZPPDFT-2.

Zavezanci, pri katerih so izvedene pomembnejše spremembe v zvezi z upravljanjem in vodenjem oziroma izvajanjem dejavnosti, ki lahko vplivajo na izvajanje določb ZPPDFT-2, so lahko prav tako predmet posamičnega nadzora s strani Urada ali pa skupnega nadzora tako Urada kot primarnega nadzornega organa.

Glede na obstoječe organizacijske in kadrovske pogoje Urad v letu 2024 načrtuje izvedbo 200 samostojnih neposrednih ali posrednih nadzorov nad izvajanjem določb ZPPDFT-2 pri zavezancih. Razmerje med številom neposrednih in posrednih nadzorov bo odvisno od količine obvestil o kršitvah oziroma prijav sumov nepravilnosti.

### 5.3.4 Prekrškovni postopki:

Prekrškovni postopki se bodo vodili ažurno skladno z izvedbo posameznih inšpekcijskih nadzorov ob upoštevanju določb ZP-1.

### 5.3.5 Skupni inšpekcijski nadzori:

Skladno z nacionalno oceno tveganja in določbo 170. člena ZPPDFT-2 bo Urad sodeloval s primarnimi nadzorniki z namenom vzpostavitve primerljivih metodoloških pristopov, poenotenja nadzorniških praks in prenosa dobrih praks pri izvajanju nadzora pri naslednjih skupnih nadzorih:

* z Banko Slovenije v bančnem sektorju,
* z Agencijo za trg vrednostnih papirjev v sektorju vrednostnih papirjev,
* z Agencijo za zavarovalni nadzor v zavarovalniškem sektorju,
* s Finančno upravo RS pri prirediteljih in koncesionarjih, ki prirejajo igre na srečo,
* s Tržnim inšpektoratom RS pri kreditodajalcih in subjektih, ki poslujejo z nepremičninami,
* z Odvetniško zbornico pri odvetnikih in odvetniških družbah in
* z Notarsko zbornico pri notarjih.

Skupni nadzori se bodo izvajali tako v finančnem kot v nefinančnem sektorju po predhodnem dogovoru s primarnimi nadzorniki.

### 5.3.6 Razno:

Udeležba na nadzorniških kolegijih, ki so institut sodelovanja med nadzorniki (t.im. home in host supervisorji) posameznega zavezanca, ki ima podružnice ali hčerinske družbe v več državah.

# 6. MINISTRSTVO ZA GOSPODARSTVO, TURIZEM IN ŠPORT

## 6.1 URAD REPUBLIKE SLOVENIJE ZA MEROSLOVJE

### 6.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

#### **6.1.1.1 Področja delovanja nadzornega organa Urada**

Urad RS za meroslovje na področju Republike Slovenije izvaja inšpekcijsko - upravne in prekrškovne postopke meroslovnega nadzora na področjih:

***- merilnih instrumentov (meril) v uporabi in v prometu,***

***- pravilne uporabe merskih enot,***

***- količin predpakiranih izdelkov ter***

***- prometa z izdelki iz plemenitih kovin.***

Pri tem upošteva določbe Zakona o meroslovju (Uradni list RS, št. [26/05](http://www.uradni-list.si/1/objava.jsp?sop=2005-01-0892) – uradno prečiščeno besedilo), Zakona o tehničnih zahtevah za proizvode in o ugotavljanju skladnosti (Uradni list RS, št. [17/11](http://www.uradni-list.si/1/objava.jsp?sop=2011-01-0691) in [29/23](http://www.uradni-list.si/1/objava.jsp?sop=2023-01-0616)) in Zakona o izdelkih iz plemenitih kovin (Uradni list RS, št. [4/06](http://www.uradni-list.si/1/objava.jsp?sop=2006-01-0098) – uradno prečiščeno besedilo in [7/18](http://www.uradni-list.si/1/objava.jsp?sop=2018-01-0276)) in na njihovi osnovi izdanih predpisov, kot tudi določbe postopkovnih (inšpekcijskih – upravnih in prekrškovnih) predpisov. Skladno z materialno zakonodajo izvajajo nadzorne postopke pooblaščene uradne osebe Urada, ki so inšpektorji. Vse naloge trenutno opravlja 6 inšpektorjev. V drugi polovici leta 2023 je, po opravljenem strokovnem izpitu za inšpektorja, začel z delom novi inšpektor tako, da je v sektorju trenutno zaposlenih 6 inšpektorjev.

Med zavezance meroslovnega nadzora štejejo okoli 40.000 imetnikov meril s preko 1,5 mio meril, okoli 600 zavezancev, odgovornih za pakiranje predpakiranih izdelkov (t.i. pakircev in uvoznikov), okrog 300 dobaviteljev izdelkov iz plemenitih kovin ter še neocenjeno število uporabnikov merskih enot v javni rabi.

Pri letnem načrtu nadzora so upoštevane tako prioritete nadzora po vrsti meril kot različna tveganja (finančna, zdravstvena,..), ki lahko nastanejo zaradi netočnih merjenj, stanje urejenosti, ugotovljeno pri preteklih nadzorih, kot tudi drugi dejavniki. Del nadzornih pregledov pa se izvede tudi pri zavezancih, ki so imeli ob zadnjem nadzoru urejeno stanje, saj njihove izkušnje kažejo, da se ob daljši odsotnosti nadzora stanje urejenosti lahko hitro poslabša.

#### **6.1.1.2 Določanje prioritet nadzora**

**Kazalniki, ki se uporabljajo pri določitvi prioritet za nadzor:**

* Stopnja urejenosti področja (SU), ki jo ugotavljajo (SU) na podlagi ocenjevanja zavezancev pri sistematičnem nadzoru področja:

**SU = (a · 0 + b · 0,5 + c · 1)/(a + b + c)**

a – število zavezancev v 1. prednostni skupini

b – število zavezancev v 2. prednostni skupini

c – število zavezancev v 3. prednostni skupini

Iz formule izhaja, da

SU = 1,0, če so vsi zavezanci umeščeni v 3. prednostno skupino (urejeno stanje),

SU = 0,0, če so vsi zavezanci umeščeni v 1. prednostno skupino (neurejeno stanje),

SU = 0,575, če je npr. med 200 zavezancev 50 zavezancev, umeščenih v 1.

prednostno skupino, 70 v 2. in 80 v 3. prednostno skupino

* Zavezanci, ki so bili kršitelji v preteklosti - iz prve prioritetne skupine za nadzor
* Število vseh merilnih instrumentov v uporabi ali prometu, predpakiranih izdelkov ali velikost dobavitelja izdelkov iz plemenitih kovin
* Javni interes/pomembnost merilnih instrumentov / predpakiranih izdelkov / izdelkov iz plemenitih kovin za uporabnike ali potrošnike
* Ekonomski vpliv - število letnega prometa (finančnega), ki se obrne skozi merjenje določene vrste merilnega instrumenta/ prodanih izdelkov iz plemenitih kovin ali izdelkov iz plemenitih kovin
* Število pritožb
* Informacije, pridobljene iz sistema zakonskega meroslovja: opozorijo jih na povečana tveganja za neurejenost področja ali posameznega zavezanca.

#### **6.1.1.3 Nadzor nad merili v uporabi in prometu, predpakiranimi izdelki, pravilno uporabo merskih enot in plemenitimi kovinami**

Osnovne smernice in prioritete nadzornih pregledov merilnih instrumentov

1. Nadzirala se bodo predvsem merila pri katerih je možnost tveganja - finančna, tehnična, zdravstvena, okoljska...- večja
2. Povečanje učinkovitosti nadzora s poudarkom na vsebini nadzorov in ne formalnem številu izvedenih nadzorov (preskusi meril z merilno opremo) nad: merilni sistemi – pripravami za merjenje tekočih goriv pri polnjenju rezervoarjev motornih vozil (v nadaljevanju: bencinskimi črpalkami), tehtnicami, manometri tlaka v pnevmatikah
3. Skupni EU projekti:

EU projekt nad neavtomatskimi tehtnicami v prometu v skladu z 9. členom Uredbe (EU) 2019/1020 skupaj z CECIP (evropsko združenje proizvajalcev tehtnic)

EU projekt nad gostinsko posodo v prometu

EU projekt nadzor nad ustreznostjo izjav o skladnosti različnih merilnih instrumentov

1. Interni projekt nadzora nad mostnimi neavtomatskimi tehtnicami ter avtomatskimi tehtnicami za tehtanje cestnih vozil v gibanju
2. Nadzor nad vulkanizerji, vključno s kontrolnim preskusom meril na bencinskih servisih
3. Interni (ali skupni EU) projekt nadzora nad vodomeri v prometu
4. Nadaljevanje internega projekta nadzora vodomerov po poteku overitvenega roka (5 let)
5. Nadzor nad neavtomatskimi tehtnicami na različnih področjih: trgovine, pekarne, ribarnice, tehtanje vozil v prometu, gradbeništvu in podobno s poudarkom na kontrolnem preskusu meril, kjer je to možno
6. Vzpostavitev sodelovanja s strokovno in širšo javnostjo preko objav na spletni strani MIRS, prispevkov, poročil, člankov
7. Prednostna obravnava utemeljenih pritožb in prijav
8. Optimizacija nadzorov pri istem zavezancev (ob enem nadzoru se pregleda več meril ali vsebinskih področij in tako razbremeni zavezanca večjih števil nadzorov v krajšem časovnem razdobju)

##### **6.1.1.3.1 V letu 2024 se bodo izvajali nadzori nad naslednjimi vrstami meril:**

Pri načrtovanju nadzora za leto 2024 so upoštevane tako prioritete nadzora po vrsti meril kot stanje urejenosti, ugotovljeno v preteklih nadzorih ter novi zavezanci. Nadzor nad merili na trgu bo potekal predvsem v okviru skupnih EU projektov, ki bo vključeval neavtomatske tehtnice, projekt pregleda ustreznosti izjav o skladnosti različnih merilnih instrumentov, gostinsko posodo v prometu in še nekatera druga merila za katera bodo EU projekti definirani pozneje na sestankih ADCO MI/ WG5. V zmanjšanem obsegu bo izvajan tudi nadzor pri zavezancih, ki so imeli ob zadnjem nadzoru urejeno stanje, saj njihove izkušnje kažejo, da se stanje hitro poslabša, če se nadzora redno ne izvaja.

Na osnovi pomena števila meritev (pri tem je bilo upoštevano število meril, tehtanj in / ali finančni promet), pomena točnosti merjenja za posameznega potrošnika /družbo ter „nezanesljivosti“ imetnika oziroma zavezanca za nadzor, so bile določene prioritete meroslovnega nadzora po vrsti meril. Najvišjo ocenjeno prioriteto za nadzor imajo že dalj časa merilni sistemi (še zlasti naprave za točenje goriva na bencinskih servisih), nato pa neavtomatske tehtnice, množična merila (števci el. energije vodomeri, merilniki toplotne energije, plinomeri), merilniki krvnega tlaka, taksimetri. Seveda, tudi vse ostale vrste meril so lahko prioritetne, če se tekom leta ugotovi, da obstaja sum, da bila lahko ta merila neskladna.

Nadzor se bo izvajal na najbolj prioritetnih področjih in sicer nad merilih, ki merijo porabo različnih virov energije: števci el. energije, plinomeri, merilniki toplotne energije, vodomeri, bencinske črpalke in merilni sistemi na cisternah pri prevoznikih oz. merila pretoka za različne vrste goriv. Pri teh merilih gre za velik javni interes, finančna tveganja (ekonomski vpliv), kot tudi merila z največjim številom pritožb, ki jih Urad prejme na leto.

Redni nadzorni pregledi s kontrolnim preskusom bencinskih črpalk se bodo izvajali čez večji del leta. Iz analize rezultatov preskusa v preteklih letih je ugotovljeno, da so sicer rezultati kontrolnih preskusov praviloma znotraj največjih dovoljenih pogreškov, vendar niso razpršeni okrog nule, kot bi bilo pričakovati, temveč velikokrat v korist dobavitelja. Zato se nadzor že nekaj let usmerja v odkrivanje morebitnih neskladnosti v povezavi s pravilom »ne izkoriščanja največjih dovoljenih pogreškov«.

V letu 2024 bodo občasno in po potrebi nadzirali tudi merilne sisteme na avtocisternah, saj so v letu 2023 izvedli sistematičen nadzor nad avtocisternami za mleko in nekaterimi avtocisternami za kurilno olje in druga goriva.

Zaradi zelo velikega števila zavezancev, ki uporabljajo neavtomatske tehtnice, je potreba po nadzoru na tem področju nujna. V 2024 bo poudarek na tehtnicah pri manjših prodajalcih, pekarnah, prodajalcih sadja in zelenjave ob cestah in drugih mestih, kjer odkrivajo tudi največ kršitev. Pri nekaterih tovrstnih nadzorih bo izveden tudi kontrolni preskus meril.

V letu 2024 bodo izvedli tudi večje število nadzornih pregledov nad merilniki tlaka v pnevmatikah pri vulkanizerjih in servisnih delavnicah. Večje število nadzorov bodo izvedli tudi nad merilnimi instrumenti, ki se nahajajo v prostorih tehničnih pregledov motornih vozil, saj sistematičnih nadzorov na tem področju niso izvajali v zadnjih parih letih. To so merilniki tlaka v pnevmatikah, dolžinska merila, naprave za merjenje zaviralne sile in naprave za merjenje izpušnih plinov.

Nadzirali bodo tudi druge vrste merilnih instrumentov: taksimetre, dolžinska merila, merilnike krvnega tlaka, gostinsko posodo v uporabi, avtomatske tehtnice pri pakirci predpakiranih izdelkov.

**Skupno bo izvedeno okrog 700 nadzornih postopkov**, večinoma nad merili v uporabi pri uporabnikih teh meril, del nadzornih pregledov se bo izvedel tudi nad merili v prometu (neavtomatske tehtnice, vodomeri, gostinska posoda pri dobaviteljih,..).

***Nadzor nad merskimi enotami***

Na področju pravilne uporabe merskih enot planirajo v letu 2024 okrog **25 postopkov** (predvsem v obliki opozorilnih dopisov RTV, časopisi, revije, spletne strani, prodajni katalogi, trgovine..), sicer pa je število postopkov na tem področju odvisno od zaznanih kršitev.

##### **6.1.1.3.2 Nadzor nad predpakiranimi izdelki**

Na področju predpakiranih izdelkov imajo preko 600 zavezancev. To so predvsem podjetja, ki pakirajo živilske in kozmetične izdelke ter čistilne in pralne izdelke, barve, lake in ostale kemične izdelke. Zaradi zahtevnosti meroslovne zakonodaje, varstva potrošnikov in lojalne konkurence med pakirci je potreben stalen nadzor. Seznam zavezancev ter raznolikost njihovih vrst proizvodov in količin je zelo velik. Zato bo nadzor učinkovit samo v primeru zelo skrbnega izbiranja zavezancev nadzora.

V letu 2024 bodo nadzirani naslednji pakirci in uvozniki:

1. Zavezanci, ki so bili kršitelji v preteklosti in kjer se kršitve ponavljajo.

2. Novi zavezanci na vseh področjih.

3. Pakirci s področja pakiranja različnih vrst olj

V letu 2024 bo izvedenih okrog **80 nadzornih pregledov**.

##### **6.1.1.3.3 Nadzor nad prometom z izdelki iz plemenitih kovin**

Nadzor nad izdelki iz plemenitih se bo izvajal v skladu z Zakonom o izdelkih iz plemenitih kovin. V Sloveniji imajo registriranih okrog 300 dobaviteljev. Nadzor se izvaja pri vseh dobaviteljih, ki izvajajo promet s plemenitimi kovinami: registrirani dobavitelji proizvajalci in uvozniki, internetna in kataloška prodaja, trgovine, ostalo..).

V letu 2024 je planirano **70 nadzornih postopkov** pri dobaviteljih teh izdelkov v prometu. V primeru nadaljevanja urejenega stanja bodo posledično izvedli manj nadzornih postopkov in nadzorne preglede preusmerili na področje meril in predpakiranih izdelkov.

V letu 2024 se bodo predvsem izvajali nadzori nad naslednjimi dobavitelji:

1. Nadzor dobaviteljev kršiteljev.

2. Nadzor nad spletno prodajo izdelkov.

3. Nadzor dobaviteljev samodeklarantov in tudi ostalih dobaviteljih.

### 6.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Urad na leto prejme približno 20 – 40 prijav s strani drugih inšpekcijskih organov ali potrošnikov. Te se nanašajo predvsem na naslednja merila: bencinske črpalke, vodomere, neavtomatske tehtnice, taksimetre, količine predpakiranih izdelkov,...

### 6.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Vse prejete prijave in pobude se obravnavajo prednostno ne glede na to ali so bili nadzori določeni kot prednostni ali ne.

Nadzor se prioritetno izvaja na vseh področjih, kjer pogosto prihaja do pritožb in prijav uporabnikov in potrošnikov. Prav tako se pri vsakoletnem planu upošteva, da so prioritete nadzora merilni instrumenti, predpakirani izdelki ter izdelki iz plemenitih kovin pri katerih bi, v primeru kršitev, lahko prihajalo do večjih finančnih posledic za potrošnike ali javni interes. To so predvsem merilni instrumenti, ki so določeni kot prioritetni za nadzor (neavtomatske tehtnice, merilniki toplotne energije, naprave za merjenje tekočih goriv - bencinske črpalke, predpakirani izdelki, taksimetri, vodomeri,..). Zavezance, ki so bili kršitelji v preteklosti se nadzira veliko bolj pogosto od tistih pri katerih, pri preteklih nadzorih, niso bile zaznane kršitve.

### 6.1.4 Prekrškovni postopki:

V inšpekcijskih postopkih o prekrških v večini odločajo po hitrem postopku, razen v primerih, ko ZP-1 določa drugače. Na leto izdajo le nekaj odločb o prekršku in nekje od 50 – 70 plačilnih nalogov.

### 6.1.5 Skupni inšpekcijski nadzori oziroma sodelovanja:

Skupni inšpekcijski pregledi inšpektorjev Urada z drugimi inšpekcijskimi organi so planirani na področju nadzora taksimetrov z Inšpektoratom RS za infrastrukturo (IRSI), Tržnim inšpektoratom RS (TIRS), Finančno upravo RS (FURS), Policijo in Inšpektoratom Mestne občine Ljubljana, ki se izvajajo že nekaj let in so že ustaljeni.

Na področju nadzora nad stojnicami sadja in zelenjave ob cesti prav tako že nekaj let sodelujejo s TIRS, FURS, UVHVVR, IRSI in IRSKGLR. Če bo potrebno, bodo s sodelovanjem nadaljevali tudi v letu 2024. Sodelovali bodo tudi z drugimi inšpekcijskimi organi ali povabili k sodelovanju druge pristojne inšpekcijske organe v primeru, če se pozneje, tekom leta, izkaže potreba po tovrstnih nadzorih na kateremkoli od področij.

## 6.2 TRŽNI INŠPEKTORAT REPUBLIKE SLOVENIJE

Na Tržnem inšpektoratu RS so za leto 2024 pripravili načrt prioritetnih nadzorov, pri katerem so upoštevali Strategijo Tržnega inšpektorata RS, stanje zakonodaje in pričakovane spremembe, trenutno in pričakovano stanje na trgu, pretekle nadzore in druge dejavnike.

Kot vsako leto, so tudi letos k podajanju predlogov za pripravo letnega načrta pozvali deležnike, ki so kakorkoli povezani z njihovim delom, ter tudi vse tržne inšpektorje, ki se dnevno srečujejo s problematiko na terenu.

Njihova osnovna strateška cilja delovanja sta izvajanje učinkovitega inšpekcijskega nadzora in prispevanje k urejenosti trga tudi s preventivnimi dejanji. Za doseganje navedenih ciljev so pripravili letni načrt nadzorov, ki določa področja zakonodaje, za katere nadzor so pristojni, na katerih se bodo opravili prioritetni inšpekcijski nadzori. Letni načrt je pripravljen na podlagi naslednjih kriterijev:

* ugotovljenih ponavljajočih se nepravilnosti na posameznem področju,
* trenutnega in pričakovanega stanja na trgu,
* znanih ali pričakovanih sprememb zakonodaje,
* pridobljenih odzivov na vsakoletno zaprosilo različnim deležnikom,
* predlogi Evropske komisije za akcije skupnega vseevropskega nadzora,
* drugih dejavnikov.

### 6.2.1 Sistemski inšpekcijski nadzori:

Zaradi velikega števila zakonskih in podzakonskih predpisov, za katere nadzor so pristojni (238 predpisov na dan 31. 12. 2023), ter ekonomičnosti postopkov v okviru obstoječih kadrovskih in finančnih virov inšpektorata ne morejo zagotoviti, da inšpektorji vsako leto podrobneje pregledajo vsa področja iz pristojnosti inšpektorata. Tako na podlagi ocene tveganja vsakega področja posebej izoblikujejo seznam prioritetnih aktivnosti, ki se nato uvrstijo v letni načrt nadzorov. Nadzore, ki jih izvajajo neposredno na podlagi EU predpisov, permanentno izvajajo, zato jih v oceno tveganja ne vključijo – to so nadzori, ki jih opravljajo na podlagi obvestil carinskega organa o zadržanju sprostitve proizvodov v prosti promet ter obvestil Evropske Komisije in drugih držav članic Evropske unije, kot so prejeta obvestila iz mreže CPC[[1]](#footnote-1), o nevarnih proizvodih iz sistemov Safety Gate RAPEX[[2]](#footnote-2), Product Safety Business Alert Gateway[[3]](#footnote-3) in ICSMS[[4]](#footnote-4) ter postopka zaščitne klavzule.

Glede na razpoložljive kadrovske in finančne vire aktivnosti usmerjajo predvsem na področje varstva potrošnikov, zlasti glede spletnega ponujanja blaga in storitev, ker se vedno več ponudnikov seli na splet, ter na področje skladnosti in varnosti neživilskih proizvodov. V skladu z opravljeno oceno tveganja za 2024 so tako pripravili letni načrt nadzorov na naslednjih 49 področjih (urejeno po abecedi):

* agresivnih poslovnih praks,
* avtorskih pravic,
* cen kmetijskih pridelkov in živilskih proizvodov,
* davčnega potrjevanja računov,
* električne in elektronske opreme,
* elektromagnetne združljivosti,
* elektronskega poslovanja podjetij na trgu,
* energijskega označevanja proizvodov,
* enostavnih tlačnih posod,
* garancije tehničnih proizvodov,
* gostinstva,
* gradbenih proizvodov,
* izdajanja računov,
* izpolnjevanja pogojev pri prodaji pirotehničnih izdelkov,
* izvensodnega reševanja potrošniških sporov,
* kategorizacije nastanitvenih obratov,
* navodil za uporabo,
* nepoštenih pogodbenih pogojev,
* nepremičninskega posredovanja,
* neupravičenega geografskega blokiranja,
* obrtnih dejavnosti,
* obutve,
* odpadne električne in elektronske opreme,
* oglaševanja in prodaje alkoholnih pijač,
* oglaševanja in prodaje tobačnih izdelkov,
* okoljsko primerne zasnove proizvodov,
* osebne varovalne opreme,
* označevanja cen,
* označevanja znižanih cen,
* plačevanja naročnine RTV Slovenija,
* pogodb na daljavo,
* pomorske opreme,
* potrošniških nebančnih kreditov,
* pranja denarja,
* preprečevanja sive ekonomije,
* prilaganja listin pri prodaji tehničnih izdelkov,
* radijske opreme,
* reklamacij zaradi nepravilno opravljenih storitev,
* reklamacij zaradi neskladnosti blaga,
* slovenskega jezika,
* splošne varnosti izdelkov,
* sprejemanja evro bankovcev in evro kovancev,
* storitev informacijske družbe,
* strojev,
* tekstila,
* trgovine,
* turizma,
* zagotavljanja informacij potrošnikom pred sklenitvijo pogodbe,
* zavajajočih poslovnih praks.

### 6.2.2 Prioritetni inšpekcijski nadzori na osnovi prejetih pobud in prijav:

Na Tržnem inšpektoratu RS ne ločujejo prejete prijave in pobude na prioritetne in neprioritetne, saj jih upoštevajo že pri izdelavi letnega načrta v oceni tveganja, ki vključuje tudi javni interes. Z oceno tveganja tako preizkušajo vsa področja, za katera nadzor so zadolženi, tekom leta pa si prizadevajo, da na vseh načrtovanih področjih prioritetne nadzore potem tudi izvedejo.

### 6.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Na Tržnem inšpektoratu RS ne ločujejo, koliko pregledov opravijo na podlagi prejetih prijav in pobud ter koliko na podlagi drugih dejavnikov. Bodo pa seveda obravnavali vse prijave, pritožbe in druge vloge iz svoje pristojnosti. Nadzore bodo po potrebi prilagajali oziroma spreminjali glede na aktualno stanje na trgu oziroma druge nepredvidene dogodke.

### 6.2.4 Prekrškovni postopki:

Načrtovanje prekrškovnih ukrepov v naprej ni možno, saj so ti ukrepi neposredno povezani in odvisni od okoliščin dejansko ugotovljenega stanja vsakega nadzora posebej. Si bodo pa prizadevali, da bodo vsi prekrškovni postopki opravljeni v skladu s sprejeto zakonodajo, hitro in učinkovito.

### 6.2.5 Skupni inšpekcijski nadzori oziroma sodelovanja:

Drugim inšpektoratom, organom in organizacijam bodo predlagali izvedbo nadzorov na naslednjih področjih:

* davčnega potrjevanja računov (skupaj s Finančno upravo RS),
* poročanja trgovcev glede cen, količin in porekla živilskih proizvodov (skupaj z Inšpektoratom RS za kmetijstvo, gozdarstvo, lovstvo in ribištvo ter Upravo RS za varno hrano, veterinarstvo in varstvo rastlin),
* prodaje alkoholnih pijač (skupaj s Policijo in nevladnimi organizacijami),
* prodaje na stojnicah (skupaj s Finančno upravo RS, Inšpektoratom RS za infrastrukturo, Upravo RS za varno hrano, veterinarstvo in varstvo rastlin, Uradom RS za meroslovje, Zdravstvenim inšpektoratom RS in občinami),
* prodaje tobačnih in povezanih izdelkov (skupaj s Policijo in nevladnimi organizacijami),
* skladnosti proizvodov ob uvozu (skupaj s Finančno upravo RS),
* po potrebi še druge skupne nadzore glede na stanje na trgu oziroma glede na prejete predloge.

Poleg tega si z Zdravstvenim inšpektoratom RS izmenjujejo informacije glede dobrih praks nadzora skladnosti proizvodov na spletu.

Sodelujejo tudi v medresorski oziroma interdisciplinarni delovni skupini za preprečevanje goljufivih in zavajajočih praks v agroživilski verigi v Sloveniji (skupaj s Finančno upravo RS, Inšpektoratom RS za kmetijstvo, gozdarstvo, lovstvo in ribištvo, Upravo RS za varno hrano, veterinarstvo in varstvo rastlin ter Zdravstvenim inšpektoratom RS). V mednarodnem prostoru pa bodo sodelovali s članicami EU v okviru mreže CPC, sistemov Safety Gate RAPEX, Product Safety Business Alert Gateway, ICSMS in zaščitne klavzule, v projektih JAHARP 2021[[5]](#footnote-5), ENERTP2020[[6]](#footnote-6) in EEPLIANT4[[7]](#footnote-7) ter v okviru AdCo[[8]](#footnote-8) skupin.

### 6.2.6 Drugo:

Na Tržnem inšpektoratu RS si prizadevajo prispevati k urejenosti trga tudi s preventivnimi dejanji, katera udejanjajo tudi tako, da na posameznih področjih večjemu številu zavezancev pošljejo vprašalnik, ki pokriva točno določene zahteve zakonodaje, da na svojih spletnih straneh www.gov.si ažurno objavljajo najnovejše novice, ki so zanimive ali so namenjene javnosti, druge informacije s področja delovanja inšpektorata oziroma da preko tiskovnih konferenc ali drugačnih stikov z novinarji, pisnih odgovorov na zastavljena vprašanja, radijskih in televizijskih intervjujev, sodelovanja v kontaktnih oddajah in podobno obveščajo in osveščajo javnost o njihovem delu in pravicah potrošnikov.

## 6.3 INŠPEKTORAT REPUBLIKE SLOVENIJE ZA ŠPORT

### 6.3.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Prednostna področja rednih nadzorov na področju športa se bodo nanašala na področje:

* Letni programi športa (LPŠ, odloki, občine..),
* Strokovna usposobljenost delavcev v športu (športna društva) in
* Športne prireditve.

### 6.3.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Izredne inšpekcijske nadzore bo Inšpektorat opravljal po uradni dolžnosti na osnovi varovanja javnega interesa in na podlagi kriterijev za določitev prioritet dela Inšpektorata. Prav tako je potrebno pri tem zasledovati vse cilje in namene za večjo učinkovitost in doprinos h kakovosti sistema.

Na Inšpektoratu pričakujejo pobude v zvezi z izvajanjem strokovnega dela v športu, pravicami športnikov, prestopi športnikov ter registracijami športnikov.

### 6.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpekcijski nadzori na osnovi prejetih pobud in prijav, ki niso določeni kot prioritetni, se bodo izvajali po vrstnem redu prispetja in po zaprtju vseh prioritetnih zadev. Zadeve se bodo sprotno določale, kot prioritetne.

### 6.3.4 Prekrškovni postopki:

Kadar bo ugotovljeno kršenje oziroma neizvajanje predpisov, bodo inšpektorji uporabili ustrezne ukrepe za zagotovitev zakonitega stanja. Uvedli bodo prekrškovne postopke in glede na težo kršitve izrekli prekrškovne ukrepe (opozorila v skladu z ZP-1) in prekrškovne sankcije (opomine ali globe v skladu z ZP-1).

### 6.3.5 Skupni inšpekcijski nadzori oziroma sodelovanja:

Izvedeni skupni nadzori bodo potekali na podlagi posamičnih dogovorov, najverjetneje z Inšpektoratom RS za varstvo pred naravnimi in drugimi nesrečami, Policijo, Tržnim inšpektoratom RS, Varuhom športnikovih pravic ter ostalimi deležniki.

# 7. MINISTRSTVO ZA INFRASTRUKTURO

## 7.1 UPRAVA REPUBLIKE SLOVENIJE ZA POMORSTVO

### 7.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Glavna ciljna oz. strateška usmeritev je inšpekcijski nadzor tujih ladij, ugotovitev in odprava ugotovljenih pomanjkljivosti na njih ter njihova morebitna odstranitev oz. nadaljevanje plovbe po EU vodah po točno določenih pravilih in postopkih, ki jih določajo Evropski predpisi in Pariški Memorandum o soglasju glede nadzora države pristanišča v skladu z Uredbo o inšpekcijskem nadzoru tujih ladij (Uradni list RS, št. [105/10](http://www.uradni-list.si/1/objava.jsp?sop=2010-01-5419), [96/14](http://www.uradni-list.si/1/objava.jsp?sop=2014-01-4043) in [71/19](http://www.uradni-list.si/1/objava.jsp?sop=2019-01-3182)). V okviru morskega okoljevarstva se bodo izvajali inšpekcijski nadzori v skladu z Uredbo o spremljanju emisij ogljikovega dioksida iz pomorskega prevoza, Uredbo o fizikalno - kemijskih lastnostih tekočih goriv (Uradni list RS, št. [74/11](http://www.uradni-list.si/1/objava.jsp?sop=2011-01-3198), [64/14](http://www.uradni-list.si/1/objava.jsp?sop=2014-01-2734), [36/18](http://www.uradni-list.si/1/objava.jsp?sop=2018-01-1768) in [44/22](http://www.uradni-list.si/1/objava.jsp?sop=2022-01-0873) – ZVO-2), Uredbo o pristaniških zmogljivostih za prevzem ladijskih odpadkov in ostankov tovora (Uradni list RS, št. [78/08](http://www.uradni-list.si/1/objava.jsp?sop=2008-01-3491), [12/17](http://www.uradni-list.si/1/objava.jsp?sop=2017-01-0544), [44/22](http://www.uradni-list.si/1/objava.jsp?sop=2022-01-0873) – ZVO-2 in [50/23](http://www.uradni-list.si/1/objava.jsp?sop=2023-01-1613)). V okviru varnosti plovbe v akvatoriju RS se bo izvajal inšpekcijski nadzor domačih ladij in pristanišč, v okviru zaščite pa inšpekcijski nadzor v skladu z Uredbo o izvajanju zaščitnih ukrepov na ladjah in v pristaniščih (Uradni list RS, št. [64/04](http://www.uradni-list.si/1/objava.jsp?sop=2004-01-2904), [41/07](http://www.uradni-list.si/1/objava.jsp?sop=2007-01-2227), [68/12](http://www.uradni-list.si/1/objava.jsp?sop=2012-01-2652) in [132/22](http://www.uradni-list.si/1/objava.jsp?sop=2022-01-3203)). V okviru varnosti plovbe po celinskih vodah se bo izvajal inšpekcijski nadzor nad varnostjo plovbe in človeških življenj na celinskih vodah in preprečevanje onesnaženja celinskih voda ter njihovega okolja v skladu s krovnim Zakonom o plovbi po celinskih vodah (Uradni list RS, št. [30/02](http://www.uradni-list.si/1/objava.jsp?sop=2002-01-1254), [29/17](http://www.uradni-list.si/1/objava.jsp?sop=2017-01-1523) – ZŠpo-1 in [41/17](http://www.uradni-list.si/1/objava.jsp?sop=2017-01-2066) – PZ-G). Področja, ki so glede na oceno tveganja predmet inšpekcijskih pregledov:

* nadzor tujih ladij,
* nadzor ladij, ki plujejo pod slovensko zastavo,
* koncentrirani inšpekcijski nadzor ladijskih protipožarnih sistemov,
* nadzor vsebnosti žvepla v ladijskih gorivih,
* nadzor nad delovnimi in bivalnimi pogoji pomorščakov na ladjah,
* nadzor nad spremljanjem emisij CO2 v pomorskih prevozih,
* nadzor nad izvajanjem zaščitnih ukrepov na ladjah,
* nadzor nad izvajanjem Uredbe o izvajanju Uredbe (EU) o recikliranju ladij (Uradni list RS, št. [62/19](http://www.uradni-list.si/1/objava.jsp?sop=2019-01-2801)),
* nadzor nad upravljanjem in oddajo odpadkov ter ostankov tovora iz ladij,
* nadzor pristanišč in plovil v skladu z Uredbo (EU) št. 1177/2010 o pravicah potnikov med potovanjem po morju in celinskih plovnih poteh,
* nadzor pristanišč in obale,
* nadzor terminalov in ladij za razsuti in sipki tovor,
* nadzor nad varnostjo plovbe po celinskih vodah.

V letu 2024 bodo pomorski inšpektorji po potrebi sodelovali tudi v inšpekcijskih nadzorih v nočnem času (intervencije), med vikendi in med prazniki (obvezni redni in izredni pregledi ladij) v skladu z Uredbo o inšpekcijskem nadzoru tujih ladij. V okviru strateških usmeritev letnega programa dela v letu 2024, planira Pomorska inšpekcija izvesti sledeče aktivnosti:

* Inšpekcijski nadzor tujih ladij / Uredba o inšpekcijskem nadzoru tujih ladij (Uradni list RS, št. 105/10, 96/14 in 71/19);

Planirano: 137 nadzorov.

* Inšpekcijski nadzor delovnih in bivalnih pogojev članov ladijskih posadk / (Konvencija MLC,2006);

Planirano: 137 nadzorov.

* Inšpekcijski nadzor nad ustreznim izvajanjem ukrepov zaščite in protiterorističnih dejavnosti na ladjah (Uredba o izvajanju zaščitnih ukrepov na ladjah in v pristaniščih / Uradni list RS, št. [64/04](http://www.uradni-list.si/1/objava.jsp?sop=2004-01-2904), [41/07](http://www.uradni-list.si/1/objava.jsp?sop=2007-01-2227), [68/12](http://www.uradni-list.si/1/objava.jsp?sop=2012-01-2652) in 132/22);

Planirano: 137 / 25 nadzorov.

* Inšpekcijski nadzor tujih ladij v skladu z Uredbo (EU) 1257/2013/ES o recikliranju ladij;

Planirano: 137 nadzorov.

* Inšpekcijski nadzor tujih ladij v skladu z Uredbo (EU) 2015/757/ES o spremljanju emisij ogljikovega dioksida iz pomorskega prevoza, poročanju o njih in njihovem preverjanju;

Planirano: 90 nadzorov.

* Inšpekcijski nadzor tujih ladij v skladu z Uredbo o fizikalno - kemijskih lastnostih tekočih goriv (Uradni list, št. [74/11](http://www.uradni-list.si/1/objava.jsp?sop=2011-01-3198), [64/14](http://www.uradni-list.si/1/objava.jsp?sop=2014-01-2734), [36/18](http://www.uradni-list.si/1/objava.jsp?sop=2018-01-1768) in [44/22](http://www.uradni-list.si/1/objava.jsp?sop=2022-01-0873)-ZVO-2) / (Direktiva (EU) 2016/802/EC, Izvedbeni sklep Komisije (EU) 2015/253);

Planirano: 69 nadzorov.

* Vzorčenje oz. ugotavljanje količine vsebnosti žvepla v ladijskih gorivih / (Direktiva (EU) 2016/802, Izvedbeni sklep Komisije (EU) 2015/253);

Planirano: 19 vzorčenj.

* Inšpekcijski nadzor tujih ladij v zvezi z upravljanjem in oddajo ladijskih odpadkov iz ladij / Uredba o pristaniških zmogljivostih za prevzem ladijskih odpadkov in ostankov tovora (Uradni list RS, št. [78/08](http://www.uradni-list.si/1/objava.jsp?sop=2008-01-3491), [12/17](http://www.uradni-list.si/1/objava.jsp?sop=2017-01-0544) in 132/22);

Planirano: 104 nadzorov.

* Kampanja koncentriranih inšpekcijskih nadzorov iz področja izvajanja Konvencije o delu v pomorstvu (MLC,2006);

Planirano: 30 nadzorov.

* Inšpekcijski nadzor ladij za prevoz razsutih in sipkih tovorov / (Direktiva (EU) 2001/96, Pravilnik o varnem nakladanju in razkladanju ladij za prevoz razsutega tovora / Uradni list RS, št.: 58/06);

Planirano: 6 nadzorov

* Inšpekcijski nadzor terminalov za razsuti in sipki tovor (Direktiva (EU) 2001/96, Pravilnik o varnem nakladanju in razkladanju ladij za prevoz razsutega tovora / Uradni list RS, št.: 58/06);

Planirano: 4 nadzorov.

* Inšpekcijski nadzor domačih ladij (redni);

Planirano: 6 nadzorov.

* Inšpekcijski nadzor SLO pristanišč / plovbnih poti (redni);

Planirano: 11 nadzorov.

* Inšpekcijski nadzor nad varnostjo plovbe po celinskih vodah (Zakon o plovbi po celinskih vodah (Uradni list RS, št. [30/02](http://www.uradni-list.si/1/objava.jsp?sop=2002-01-1254), [29/17](http://www.uradni-list.si/1/objava.jsp?sop=2017-01-1523) – ZŠpo-1 in [41/17](http://www.uradni-list.si/1/objava.jsp?sop=2017-01-2066) – PZ-G);

Planirano: 84 nadzorov.

* Inšpekcijski nadzor pristanišč / plovil v skladu z Uredbo o izvajanju Uredbe (EU) 1177/2010 o pravicah potnikov med potovanjem po morju in celinskih plovnih poteh (Uradni list RS, št. 49/2013);

Planirano: 2 nadzorov.

### 7.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

/

### 7.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Po potrebi, glede na prejete pobude in prijave.

### 7.1.4 Prekrškovni postopki:

Po potrebi, glede na nastale prekrške.

### 7.1.5 Skupni inšpekcijski nadzori oziroma sodelovanja:

Skupni inšpekcijski nadzori na notranjih vodah (rekah/jezerih).

Sodelujoči inšpekcijski organi: Inšpektorat / Mestna občina Ljubljana, FURS, Inšpektorat RS za varstvo pred naravnimi in drugimi nesrečami.

## 7.2 INŠPEKTORAT REPUBLIKE SLOVENIJE ZA INFRASTRUKTURO

Inšpektorat RS infrastrukturo (v nadaljnjem besedilu: IRSI) deluje kot organ v sestavi Ministrstva za infrastrukturo. Javni uslužbenci organa opravljajo naloge inšpekcijskega nadzora nad izvajanjem predpisov na področju železniškega prometa, cestnega prometa in prometne infrastrukture za vse vrste kopenskega prometa ter na področju žičniških naprav in varnosti na smučiščih, naloge inšpekcijskega nadzora nad izvajanjem določb predpisov, ki določajo pravila cestnega prometa in predpisov, izdanih na njegovi podlagi, predpisov, povezanih z delom subjektov, ki usposabljajo kandidate za voznike motornih vozil, izvajajo programe za voznike začetnike in izvajajo programe dodatnih izobraževanj in usposabljanj voznikov, predpisov, ki urejajo pogoje za dajanje motornih in priklopnih vozil na trg, njihovo registracijo in udeležbo v cestnem prometu, pogoje za opravljanje nalog tehničnih služb, strokovnih in registracijskih organizacij in predpisov, ki določajo pogoje za prevoz nevarnega blaga za posamezne vrste prometa.

Poleg tega IRSI s svojimi mnenji in pripombami sodeluje v postopkih priprave normativnih aktov na področjih, za katere je pristojen z vidika nadzora.

Za strokovno, učinkovito, racionalno in usklajeno izvrševanje nalog ter za učinkovit notranji nadzor nad opravljanjem nalog na posameznih ožjih delovnih področjih, sta v IRSI organizirani naslednji notranji organizacijski enoti:

1. Inšpekcija za ceste, železniški promet, žičniške naprave in smučišča
2. Inšpekcija za cestni promet

### 7.2.1 SISTEMSKI INŠPEKCIJSKI NADZORI:

IRSI bo pri izvajanju nalog inšpekcijskega nadzora v letu 2024 ob upoštevanju ocene tveganja na delovnem področju posamezne inšpekcije v večjem obsegu izvedel nadzore na naslednjih področjih:

**Inšpekcija za cestni promet**

* Nadzor na sedežu prevoznih podjetij, ki izvajajo prevoze blaga v cestnem prometu in prevoze potnikov v mednarodnem cestnem prometu, s preverjanjem spoštovanja socialne zakonodaje in izpolnjevanja pogojev za opravljanje dejavnosti
  + **Cilj:** Doseči čim večje spoštovanje določb Uredbe 561/2006/ES in Zakona o prevozih v cestnem prometu (Uradni list RS, št. 6/16 – uradno prečiščeno besedilo, 67/19, 94/21, 54/22 – ZUJPP in 105/22 – ZZNŠPP in 18/23 – ZDU-10; v nadaljnjem besedilu: ZPCP-2) in posledično zagotoviti večjo varnost v cestnem prometu, izboljšati pogoje za izvajalce te dejavnosti in za delo voznikov.
* Nadzor prevozov blaga v cestnem prometu in prevozov potnikov v mednarodnem cestnem prometu – na cesti
  + **Cilj:** Ugotoviti in preprečiti nezakonita izvajanja prevozov (izpolnjevanje pogojev – licence, dovolilnice, dovoljenja), preveriti napotitve voznikov v mednarodnem cestnem prometu po Zakonu o čezmejnem izvajanju storitev (Uradni list RS, št. 40/23; v nadaljnjem besedilu: ZČmIS-1), vzpostaviti enako konkurenčno okolje za izvajalce prevozov v cestnem prometu (tehnična brezhibnost gospodarskih vozil, nadzor nad časi vožnje, odmori in počitki voznikov ter uporabo tahografov).
* Nadzor postopkov preverjanja skladnosti in trga proizvodov, ki se nanaša na motorna vozila, dele motornih vozil in opremo ter preverjanje izvajanja predpisanih ukrepov zastopnikov po odpoklicih motornih vozil preko sistema RAPEX
  + **Cilj:** Preveriti ustreznost postopkov in zagotoviti nadzor nad skladnostjo in varnostjo proizvodov, ki se dajejo v promet ali se uporabljajo.
* Nadzor nad strokovnimi organizacijami za tehnične preglede in registracijskimi organizacijami
  + **Cilj:** Preveriti ustreznost postopkov in zagotoviti primerljive in zakonsko predpisanih postopke, s ciljem, da se še poveča varnost v cestnem prometu.
* Nadzor subjektov, ki usposabljajo kandidate za voznike, izvajajo programe za voznike začetnike in programe dodatnih izobraževanj
  + **Cilj:** Zagotoviti dejansko in dosledno izvajanje postopkov usposabljanja kandidatov za voznike in za voznike začetnike.
* Nadzor nad prevozniki in pošiljatelji ter prejemniki nevarnega blaga in pooblaščenimi organizacijami po Zakonu o prevozu nevarnega blaga (Uradni list RS, št. 33/06 – uradno prečiščeno besedilo, 41/09, 97/10 in 56/15; v nadaljnjem besedilu: ZPNB) na sedežu podjetij. Nadzor nad izvajanjem usposabljanja voznikov za prevoz nevarnega blaga in postopki izvedbe pregledov vozil z ADR certifikati
  + **Cilj:** Preveriti ustreznost ravnanja in izpolnjevanja pogojev pošiljateljev, prejemnikov in prevoznikov pri prevozu nevarnega blaga. Zagotoviti dejansko in strokovno usposabljanje voznikov in zagotoviti izvajanje pregledov vozil z ADR certifikati in cistern za prevoz nevarnega blaga.
* Nadzor izvajanja rednega usposabljanja voznikov v okviru pridobivanja temeljnih kvalifikacij po Zakonu o prevozih v cestnem prometu (ZPCP-2)
  + **Cilj:** Zagotoviti dejansko, dosledno in strokovno izvajanje rednega usposabljanja voznikov.

**Inšpekcija za ceste, železniški promet, žičniške naprave in smučišča**

* Nadzor nad varno uporabo cest in varstvom cest
  + **Cilj:** Zagotoviti ustrezno varstvo cest in varno uporabo državnih cest, vključujoč kolesarske in druge povezave, pred nedovoljenimi posegi v cestno zemljišče in s tem prispevati k varnemu odvijanju cestnega prometa.
* Nadzor nad preglednostjo na državnih cestah
  + **Cilj:** Zagotoviti ustrezno polje preglednosti na vseh elementih državnih cest, vključujoč kolesarske in druge povezave ter s tem povečati prometno varnost.
* Nadzor nad prometno signalizacijo, prometno opremo ter ukrepi za umirjanje prometa
  + **Cilj:** Zagotoviti ustrezno opremljenost državnih cest, vključujoč kolesarske in druge povezave s prometno signalizacijo, prometno opremo in napravami ter posledično povečati prometno varnost.
* Nadzor nad opravljanjem dela strojevodij ter nad drugimi osebami, ki opravljajo varnostno kritične naloge (OVKN), ki niso opredeljeni v tehničnih specifikacijah za interoperabilnost (TSI)
  + **Cilj:** Zagotoviti ustrezno izvajanje dela predvsem na področju nadzora delovnega časa, časa vožnje in počitka ter izpolnjevanja zdravstvenih pogojev in strokovno usposobljenostjo osebja, ki sodeluje pri obratovanju in vzdrževanju in s tem povečati prometno varnost v železniškem prometu.
* Nadzor nad zagotavljanjem notranjega reda v železniškem prometu, nadzor nad prepovedmi in omejitvami pri potnikih in drugih osebah
  + **Cilj:** Zagotoviti ustrezno stopnjo varnosti in delovanja skladno s predpisi v železniškem prometu kjer lahko prihaja do posegov potnikov, drugih oseb ali predmetov, ki lahko vplivajo na varnost železniškega prometa, kar posledično pomeni povečanje varnosti potnikov in drugih oseb v prometu.
* Nadzor nad železniškimi tirnimi vozili in elektroenergetiko
  + **Cilj:** Zagotoviti ustrezno stopnjo varnosti in delovanja železniških tirnih vozil in elektroenergetike ter nadzor nad izvajanjem prevoza nevarnega blaga, kar zmanjšuje možnosti za nastanek različnih nesreč in izrednih dogodkov v železniškem prometu.
* Nadzor nad gradnjo, obnovo, nadgradnjo ali odstranitvijo objektov na železniškem območju (progovni pas s pripadajočimi zemljišči in varovalni progovni pas) ter zaščita proge
  + **Cilj:** Zagotoviti ustrezno stopnjo varnosti na celotni železniški infrastrukturi in njeno funkcioniranje skladno z njenim namenom.
* Nadzor nad industrijskimi tiri in progami drugih železnic
  + **Cilj:** Zagotoviti ustrezno stopnjo varnosti železniškega prometa na industrijskih tirih in na progah drugih železnic skladno s predpisi.
* Nadzor nad žičniškim napravami za prevoz oseb.
  + **Cilj:** Izvajanje napovedanih in nenapovedanih nadzorov pri upravljavcih žičniških naprav glede zagotavljanja ustrezne varnosti uporabnikov in osebja pri prevozih z žičniškimi napravami za prevoz oseb, kar posledično pomeni zmanjšanje možnosti za kakršnekoli nesreče.
* Nadzor nad smučišči
  + **Cilj:** Izvajanje napovedanih in nenapovedanih nadzorov pri upravljavcih smučišč glede zagotavljanja ustrezne varnosti na smučiščih in osebja na smučiščih, tudi pri organiziranem poučevanju smučanja, kar posledično pomeni manjše število različnih nesreč na smučiščih.

IRSI znotraj zgoraj načrtovanih nadzorov upošteva tudi z zakoni predpisane obdobne in nepredvidene nadzore:

**Inšpekcija za cestni promet**

* Nadzor nad socialno zakonodajo na sedežu podjetij in na cesti.
  + Po določbah Uredbe o nadzoru izvajanja predpisov o delovnem času in obveznih počitkih mobilnih delavcev ter o zapisovalni opremi (Uradni list RS, št. 70/22) države članice organizirajo sistem primernih in rednih preverjanj na cesti in v prostorih podjetij, s katerimi vsako leto zajamejo obsežen in reprezentativen delež voznikov, podjetij in vozil, za katere veljajo navedeni predpisi. V skladu z določili direktive je potrebno v letu 2024 opraviti pregled 3 % od vseh delovnih dni voznikov. Na podlagi podatkov o številu vozil, za katera velja Uredba (ES) št. 561/06 in številu delovnih dni voznikov, ki upravljajo ta vozila v letu 2024 ter na podlagi delitve števila preverjanj med inšpekcijo in drugimi nadzornimi organi (Policijo in FURS) je inšpekcija v letu 2024 dolžna opraviti najmanj 138.500 preverjanj delovnih dni voznikov na sedežih podjetij in 15.000 preverjanj delovnih dni voznikov na cesti.
* Nadzor nad tehnično brezhibnostjo gospodarskih vozil na cesti.
  + Po določbah Pravilnika o cestnem pregledu tehnične brezhibnosti gospodarskih vozil (Uradni list RS, št. 30/18 in 48/22), sprejetega na podlagi Zakona o motornih vozilih (Uradni list RS, št. 75/17 in 92/20 – ZPrCP-E) so države članice dolžne izvesti predpisano skupno število začetnih tehničnih pregledov v Uniji v vsakem koledarskem letu, ki ustreza vsaj 5 % skupnega števila vozil, ki so registrirana v državah članicah. Cestne preglede tehnične brezhibnosti gospodarskih vozil opravi v približno 95 % Policija, preostalih 5 % pa glede na število razpoložljivih inšpektorjev Inšpektorat RS za infrastrukturo, Inšpekcija za cestni promet. Na podlagi podatkov o številu registriranih vozil kategorij: M2, M3, N2, N3, O3 in O4 in predpisan odstotek, ki odpade na inšpektorat, je Inšpekcija za cestni promet v letu 2024 dolžna opraviti 170 začetnih tehničnih pregledov tehnične brezhibnosti gospodarskih vozil na cesti.
* Usklajena cestna preverjanja kabotaže vozil po določbah 10.a. členu Uredbe (ES) št. 1072/2009.
  + Na podlagi določb Uredbe (ES) 1072/2009 so nadzorni organi držav članic dolžni izvesti najmanj dvakrat letno usklajena cestna preverjanja kabotaže dveh ali več držav članic hkrati, vsak nacionalni organ na svojem ozemlju. Te dejavnosti se lahko združujejo z aktivnostmi iz 5. člena Direktive 2006/22/ES, po kateri morajo nadzorni organi držav članic izvesti najmanj šestkrat letno usklajena cestna preverjanja voznikov in vozil dveh ali več držav članic hkrati, vsak nadzorni organ na svojem ozemlju. Tovrstne nadzore Inšpekcija za cestni promet izvaja po predhodnih usklajevanjih skupaj s hrvaškimi, italijanskimi, madžarskimi, avstrijskimi in nemškimi nadzornimi organi.
* Nadzor oziroma preizkus ali so vozila, sistemi, sestavni deli in samostojne tehnične enote skladni z zahtevami v Uredbi (EU) 2018/858.
  + Na podlagi določb Uredbe (EU) 2018/858 so organi za tržni nadzor dolžni vsako leto izvesti najmanjše število preizkusov vozil. Inšpekcija za cestni promet je tako dolžna v letu 2024 izvesti vsaj 5 preizkusov skladnosti motornih vozil ali delov motornih vozil z veljavnimi regulativnimi akti iz Priloge II Uredbe (EU) 2018/858.

**Inšpekcija za ceste, železniški promet, žičniške naprave in smučišča**

* Nadzor predorov s strani inšpektorja za ceste.
  + Po 136. členu Zakonu o cestah (Uradni list RS, št. 132/22 in 140/22 – ZSDH-1A; v nadaljnjem besedilu: ZCes-2) mora pristojni inšpektor za ceste opraviti nadzor predora iz 90. člena ZCes-2 najmanj vsakih 5 let. Obdobni nadzor predorov je bil opravljen v letu 2021, zato se ga načrtuje v letu 2026.

Glede na področja, na katerih so se v preteklih pregledih odkrivale večje oziroma več nepravilnosti, IRSI v letu 2024 načrtuje sistematično usmerjene nadzore na naslednjih področjih:

**Inšpekcija za cestni promet**

* Nadzor izvajanja mednarodnih prevozov potnikov in sicer, tako na cesti, kot tudi na sedežu prevoznih podjetij. Poleg sistematično usmerjenih nadzorov na tem področju se v letu 2024 načrtuje tudi skupne nadzore nadzornih organov iz Avstrije, Nemčije, Hrvaške v Sloveniji ter v sklop istih aktivnosti udeležba inšpektorjev IRSI na identičnih aktivnostih v Avstriji, Nemčiji in na Hrvaškem. V primerih ugotovljenih nepravilnosti se bo o tem sprotno obveščalo izdajatelja dovoljenj za opravljanje tovrstnih prevozov, Ministrstvo za infrastrukturo in mu predlagalo odvzem le-teh.
* Nadzor nad gospodarskimi vozili v cestnem prometu glede ugotavljanja in preprečevanja nepravilnosti in manipulacij s tahografi ter posledičnega prikrivanja in prirejanja dejanskih podatkov o aktivnostih voznikov.
  + S strani Inšpekcije za cestni promet, kot tudi drugih pristojnih nadzornih organov (Policija, FURS, tuji nadzorni organi, …), se zaznavajo nepravilnosti pri uporabi tahografov in različne vrste manipulacij s tahografi. Odkrivanje tovrstnih kršitev zahteva izvedbo bolj zahtevnih inšpekcijskih pregledov, ki po obsegu, težavnosti ugotavljanja in dokazovanja nepravilnosti in trajanju odstopajo od običajnih inšpekcijskih nadzorov te inšpekcije. Ti postopki zahtevajo poleg dodatnih strokovnih in tehničnih znanj tudi uporabo specialne indikativne opreme ter metod preverjanja. Tudi v letu 2024 bo na tem področju potekal usmerjen in sistematičen nadzor s strani inšpektorjev za cestni promet, predvsem z namenom zagotavljanja varnosti v cestnem prometu, zagotavljanja enakovrednih pogojev nastopa na trgu za prevoznike in varovanja delovnih pogojev mobilnih delavcev. Predvidevajo se dodatna usposabljanja s tega področja ter testiranja in vpeljava nove opreme (DSRC) v način dela inšpekcije.
* Nadzor nad prevoznimi podjetji glede dejanskega izpolnjevanja pogojev za opravljanje dejavnosti prevozov v cestnem prometu in izpolnjevanja pogojev za pridobitev licence, glede sedeža podjetja, hrambe zahtevane dokumentacije, opreme in glede ustreznih zaposlenih na sedežu podjetij (odkrivanje podjetij poštni nabiralniki).

V preteklih letih se je v inšpekcijskih pregledih zasledilo večje število prevoznih podjetij z veljavno licenco za opravljanje prevozov v cestnem prometu, pri čemer pa ta podjetja na ozemlju Republike Slovenije sploh niso imela sedeža podjetja. V letu 2024 bo nadzor na tem področju potekal z namenom zagotavljanja enakovrednih pogojev nastopa na trgu za prevoznike in posledično z namenom preprečevanja nelojalne konkurence v sektorju prevozništva. V primeru ugotovljenih nepravilnosti sledi obveščanje izdajateljev licence in uvedba postopka za odvzem licence in statusa prevoznika.

**Inšpekcija za ceste, železniški promet, žičniške naprave in smučišča**

* Nadzor zapor na državnih cestah
  + V preteklih letih so se v okviru nadzora zapor na državnih cestah odkrivale nepravilnosti, zato se, predvsem z namenom zagotavljanja varnosti na državnih cestah, letno načrtujejo sistematično usmerjeni nadzori teh zapor predvsem v času povečanega prometa.
* Nadzor objektov za oglaševanje
  + Skladno z 147. členom ZCes-2 morajo latniki ali imetniki pravice uporabe objektov za oglaševanje, katerih postavitev oz. uporaba je v območju državne ceste prepovedano v skladu z 89. členom tega zakona, odstranijo le-te najpozneje v enem letu od uveljavitve tega zakona. Ker se je rok obveznosti iztekel z oktobrom 2023, se v letu 2024 načrtuje sistematično usmerjen nadzor teh objektov.
* Nadzor ustreznosti zaščitnih profilov na nivojskih prehodih in nadvozih
  + Ker je bilo v 2023 zaznana neustrezna označitev nivojskih prehodov in podvozov, kjer poteka elektrificirana proga z zaščitnimi profili in ker nepravilnost lahko močno vpliva na varnost tako na železniški infrastrukturi, kot na cesti, ki prečka progo, ter posledično na varnost udeležencev v prometu, se v letu 2024 načrtuje usmerjen nadzor na tem področju.
* Nadzor oseb, ki opravljajo varnostno kritične naloge
  + V letu 2024 bo potekal usmerjen nadzor oseb, ki opravljajo varnostno kritične naloge glede psihofizičnega stanja le-teh. Pri tem se bo pri njih preverjala morebitna vsebnost alkohola in drugih psihoaktivnih snovi v telesu.
* Nadzor nad razporedi in delovnim časom/nad izmenami
  + V preteklem letu se je pri izvajanju nadzora nad razporedi in delovnim časom OVKN oziroma nad izmenami ugotovilo več nepravilnosti. V letu 2024 se zato načrtuje poostren nadzor nad razporedi in delovnim časom oziroma nad izmenami OVKN tudi v sodelovanju z delovno inšpekcijo.
* Nadzor nad izvajanjem varovanj delovnih skupin pri vzdrževanju in nadgradnjah v železniškem območju
  + V sled hudi nesreči, ki se je pripetila konec leta 2023 in pričeti zahtevni gradnji železniškega terminala v Ljubljani, se v letu 2024 načrtuje nadzor nad izvajanjem varovanj delovnih skupin, poleg pa se bodo preverjala tudi dovoljenja za delo oseb na železniškem območju.
  + Nadzor nad industrijskimi tiri.
  + V letu 2024 se načrtuje sistematično usmerjen nadzor nad izvrševanjem določb poslovnikov za industrijske tire in progah drugih železnic.

- Nadzor smučišč v času zimskih počitnic.

* + Z namenom zagotavljanja večje varnosti na smučiščih, je vsakoletno predvideno usmerjen nadzor nad določbo 5. člena Zakona o varnosti na smučiščih (Uradni list RS, št. 44/16), predvsem v času šolskih zimskih počitnic, ko se zaznava povečan obisk smučišč.
* Nadzor obratovanja žičniških naprav v poletnem času.
  + Ker je v visokogorju v porastu tudi poletni turizem, se v letu 2024 načrtuje usmerjen nadzor nad dovoljenji in izpolnjevanjem zahtev s katerimi je pogojena veljavnost dovoljenj za obratovanje žičniških naprav za prevoz oseb ter s tem zagotovi varnost obratovanja (določbe 48. člena Zakona o žičniških napravah za prevoz oseb (Uradni list RS, št. 126/03, 56/13, 33/14 in 200/20; v nadaljnjem besedilu: ZŽNPO)) tudi v poletnem času.
* Nadzor oseb, ki izvajano prevoz z žičniškimi napravami.
  + V letu 2024 bo potekal usmerjen nadzor oseb, ki izvajajo obratovanje in vzdrževanje žičniških naprav v segmentu preverjanja psihofizičnega stanja in strokovne usposobljenosti za naloge, ki jih opravljajo (prvi odstavek 49. člena ZŽNPO). Pri tem se bo preverjala morebitna vsebnost alkohola in potrdil o strokovni usposobljenosti.
* Nadzor podsistemov in varnostnih elementov žičniških naprav.
  + Inšpekcija za žičniške naprave in smučišča bo tudi v letu 2024 izvajala usmerjene nadzore nad vgrajenimi podsistemi in varnostnimi elementi žičniških naprav predvsem glede skladnosti z Uredbo 2016/424/EU (10. člen ZŽNPO).

### 7.2.2 PRIORITETNI INŠPEKCIJSKI NADZORI NA OSNOVI PREJETIH POBUD IN PRIJAV:

a) Obravnava prijav

Iz analize števila prijav, ki jih je posamezna inšpekcija IRSI v preteklih letih prejela, se ocenjuje, da bo v letu 2024 na podlagi prejetih in obravnavanih prijav delež izvedenih inšpekcijskih pregledov sledeč:

- v Inšpekciji za ceste, železniški promet, žičniške naprave in smučišča do 21 %

- v Inšpekciji za cestni promet do 11 %

Na področjih dosedanjega nadzora IRSI načrtuje ažurno obravnavo prijav. Na teh področjih bodo prednost pri obravnavi prijav imele prijave, iz katerih izhajajo kršitve, ki bi pomenile nevarnost za življenje in zdravje ljudi in živali, za javni red in mir, za javno varnost ali premoženje večje vrednosti.

Primeri takšnih prioritetnih obravnav prijav so nevarni odseki na cestah, dela oz. kršitve, ki ogrožajo, ovirajo ali zmanjšajo varnost na cesti, psihofizična sposobnost oseb, ki izvajajo varnostno kritične naloge v železniškem prometu, prevozi v železniškem prometu ter železniška infrastruktura, tehnična brezhibnost žičniških naprav za prevoz oseb, urejenost smučišč, prejete prijave o manipulacijah tahografov, prijave glede neustrezne tehnične brezhibnosti vozil, nedovoljenih kabotaž in v zvezi z izvajanjem mednarodnih prevozov potnikov.

b) Obravnava obvestil, ki so jih upravljavci infrastrukture dolžni posredovati IRSI

Upravljavci infrastrukture so po nekaterih predpisih, ki jih nadzirajo inšpektorji IRSI, o delih na infrastrukturi, napakah na infrastrukturi in o nesrečah na infrastrukturi dolžni obveščati IRSI. S tem se IRSI seznani z vrsto napake, z nesrečo oziroma z deli na infrastrukturi in se glede na vrsto napake, na nesrečo oziroma na dela na infrastrukturi odloči o izvedbi inšpekcijskega pregleda, upoštevaje strateške usmeritve in prioritete dela ter situacije, ki bi lahko pomenile nevarnost za življenje in zdravje ljudi in živali, za javni red in mir, za javno varnost ali premoženje večje vrednosti.

Takšna obveznost obstaja na področju žičniških naprav, železniškega prometa in cestne infrastrukture, kot sledi:

- po 52. členu ZŽNPO mora upravljavec naprave v primeru nesreče ali drugega izrednega dogodka na žičniški napravi, o tem nemudoma obvestiti inšpektorja za žičniške naprave, v skladu s predpisi pa tudi druge pristojne organe in službe ter v treh dneh izdelati pisno poročilo;

- deseti odstavek 21. člena Zakona o varnosti v železniškem prometu (Uradni list RS, št. 30/18 in 54/21; v nadaljnjem besedilu: ZVZelP-1) določa, da mora upravljavec in prevoznik nemudoma obvestiti inšpektorat, pristojen za železniški promet in varnostni organ o nesrečah in resnih nesrečah;

- sedmi odstavek 26. člena ZVZelP-1 določa, da mora upravljavec o vseh posegih v varovalni progovni pas, ki niso v skladu s pogoji iz tega člena, takoj obvestiti inšpekcijo, pristojno za železniški promet;

- peti odstavek 6. člena ZCes-2 določa, da mora izvajalec rednega vzdrževanja oviro, ki je ne more odstraniti, zavarovati s predpisano prometno signalizacijo in obvestiti pristojni inšpekcijski organ in upravljavca ceste;

- prvi odstavek 9. člena ZCes-2 določa, da mora upravljavec ceste oz. lastnik o vsaki načrtovani spremembi prometne ureditve na javni cesti obvestiti policijo in pristojni inšpekcijski organ vsaj pet dni pred spremembo;

- drugi odstavek 75. člena ZCes-2 določa, da direkcija obvesti inšpekcijski organ o začasnih prepovedih ali omejitvah uporabe ceste ali njenega del najmanj sedem dni pred izvedbo ukrepa;

- prvi odstavek 83. člena ZCes-2 določa, da upravljavec ceste izda dovoljenje za delno ali popolno zaporo ceste in o tem obvesti inšpekcijski organ;

- sedmi odstavek 83. člena ZCes-2 določa, da mora izvajalec rednega vzdrževanja ceste o zapori in preusmeritvi prometa obvestiti upravljavca državne ceste, prometno-informacijski center, policijo, pristojno redarstvo in pristojni inšpekcijski organ za ceste najmanj tri dni pred prvo postavitvijo zapore ceste ter takoj ob vsaki njeni spremembi;

- četrti odstavek 86. člena ZCes-2 določa, da upravljavec državne ceste obvesti pristojni inšpekcijski organ o začetku in trajanju izvajanja poskusne prometne ureditve na določenem cestnem odseku državne ceste najmanj deset dni pred njeno izvedbo.

### 7.2.3 INŠPEKCIJSKI NADZORI NA PODLAGI OSTALIH PRIJAV IN POBUD, KI NISO DOLOČENI KOT PRIORITETNI:

IRSI za leto 2024 načrtuje ažurno obravnavo vseh prejetih prijav in pobud s svojega področja dela, za katere je pristojen. Prijave na področju na novo določenih pristojnosti (npr. v GZ-1) bo obravnaval in postopke izvajal le v primerih nujnih ukrepov v javnem interesu, torej v primerih, ko bo obstajala nevarnost za življenje in zdravje ljudi in živali, za javni red in mir, za javno varnost ali premoženje večje vrednosti.

### 7.2.4 PREKRŠKOVNI POSTOPKI:

Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 7.2.5 SKUPNI INŠPEKCIJSKI NADZORI (SKUPNE AKCIJE):

Inšpektorji IRSI bodo sodelovali v skupnih akcijah, ki bodo načrtovane v okviru Inšpekcijskega sveta in se udeleževali tudi drugih morebitnih aktivnosti, ki bodo natančno načrtovane v okviru regijskih koordinacij ali medsebojnih dogovorov med posameznimi inšpekcijami in drugimi državnimi organi.

#### **7.2.5.1 Inšpekcija za cestni promet – Nadzor nad prevozi blaga in potnikov v cestnem prometu – terensko, na cesti**

Področje nadzora:

* zagotavljanje varnosti v cestnem prometu, uskladitev pogojev konkurence in izboljšanje delovnih pogojev voznikov

Sodelujoči:

* IRSI, FURS, Policija in IRSD

Opomba:

* v letu 2024 so načrtovani do 4 skupni nadzori mesečno; IRSD bo pri skupnih nadzorih sodeloval v okviru svojih zmožnosti

Področje nadzora:

* izvajanje mednarodnih prevozov potnikov v cestnem prometu

Sodelujoči:

* IRSI, FURS, Policija in IRSD, hrvaški, nemški, avstrijski nadzorni organi in ELA (European Labour Authority)

Opomba:

* v letu 2024 se načrtuje organizacija enega nadzora v RS in udeležba na treh tovrstnih nadzorih v tujini (Nemčija, Avstrija, Hrvaška); IRSD bo pri skupnih nadzorih sodeloval v okviru svojih zmožnosti

Področje nadzora:

* Skupno cestno preverjanje kabotaže in napotitev voznikov

Sodelujoči:

* IRSI, FURS, Policija in IRSD, italijanski nadzorni organi (delovna inšpekcija, transportno ministrstvo in Policija), ELA

Opomba:

* v letu 2024 se načrtuje organizacija enega nadzora v RS

#### **7.2.5.2 Inšpekcija za ceste, železniški promet, žičniške naprave in smučišča – področje železniški promet – Nadzor nad izvajanjem del v progovnem pasu železniškega območja**

Področje nadzora :

* zagotavljanje varnosti na celotni železniški infrastrukturi in zagotavljanje obratovanja železniške infrastrukture skladno z njenim namenom

Sodelujoči :

* Inšpekcija za železniški promet in IRSD

Opomba :

* v letu 2024 je načrtovanih 5 takih nadzorov

## 7.3 JAVNA AGENCIJA ZA CIVILNO LETALSTVO REPUBLIKE SLOVENIJE

### 7.3.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

**PLANIRANE NALOGE 2024**

1. Področje plovnosti 48 (od tega 20 ACAM[[9]](#footnote-9))

2. Področje letalskih operacij in licenciranja osebja (FCL[[10]](#footnote-10) + OPS[[11]](#footnote-11)) 71

3. Področje letališč, vzletišč in varovanja 10

4. Področje navigacijskih služb zračnega prometa 14

5. Preverjanje na ploščadi 60

6. Pravice potnikov 4

7. Preverjanje alkoholiziranosti letalskega in drugega strokovnega osebja 90

### 7.3.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Na podlagi RBO (Risk Based Oversight)[[12]](#footnote-12) procesa se identificira področja, ki se jih prioritetno obravnava.

### 7.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

/

### 7.3.4 Prekrškovni postopki:

/

### 7.3.5 Skupni inšpekcijski nadzori oziroma sodelovanja:

Predvideno je sodelovanje pri izvajanju skupnih nadzorov v državah FAB CE[[13]](#footnote-13).

Predvideno je nadaljevanje sodelovanja pri nadzoru na področju brezpilotnih zrakoplovov s Policijo in občinskimi redarstvi.

## 7.4 JAVNA AGENCIJA ZA ŽELEZNIŠKI PROMET REPUBLIKE SLOVENIJE

Naloge inšpekcijskega nadzora v okviru Javne agencije za železniški promet RS (v nadaljnjem besedilu: AŽP) izvaja notranja organizacijska enota – Sektor za nadzor. Delovno področje sektorja za nadzor AŽP je izvajanje nalog inšpekcijskega nadzora, vodenje postopkov in izrekanje ukrepov na področju nadzora v skladu z zakonom, ki ureja inšpekcijski nadzor, zakonom, ki ureja splošni upravni postopek, zakonom, ki ureja prekrške, zakonom, ki ureja železniški promet, zakonom, ki ureja varnost v železniškem prometu, ter na njihovi podlagi izdanih predpisov, splošnih aktov, tehničnih specifikacij interoperabilnosti in drugih predpisov EU s področja interoperabilnosti in varnosti železniškega prometa, ki veljajo neposredno v Republiki Sloveniji. AŽP kot nacionalni varnostni organ izvaja tudi upravne nadzore - revizije, s katerimi skrbi za:

* izpolnjevanje vseh zahtev sistemov varnega upravljanja prevoznikov v železniškem prometu in upravljavca javne železniške infrastrukture,
* stalnega izpolnjevanja pogojev za opravljanje nalog subjektov za vzdrževanje tirnih vozil,
* stalnega izpolnjevanja pogojev za opravljanje nalog priglašenih in imenovanih organov,
* stalnega izpolnjevanja pogojev za opravljanje nalog centrov usposabljanja in preverjanja strojevodij ter ocenjevalcev strojevodij in
* stalnega izpolnjevanja pogojev za izdane licence prevoznikov.

Pri določitvi strateških usmeritev in prioritet dela so poleg Strategije nadzora (objavljena je na spletni strani AŽP <https://azp.si/wp-content/uploads/2023/03/Strategija__-_posodobitev_2022_-_koncna-23-12-2-podpis.pdf>) upoštevane ugotovitve pri inšpekcijskih in upravnih nadzorih v preteklih letih in področja, ki so se izkazala za najbolj tvegana (področja, pri katerih obstaja večja nevarnost za življenje in zdravje ljudi, javno korist ali večjo materialno škodo).

V nadaljevanju so navedene strateške usmeritve in prioritete dela:

### 7.4.1 Izvedba sistemskih inšpekcijskih nadzorov (na podlagi količnika ocene tveganj in na podlagi aktualnih vsebinskih področij):

#### **7.4.1.1 Sistemski inšpekcijski nadzori (ob upoštevanju ocene tveganja)**

##### **7.4.1.1.1 Nadzori sistemov varnega upravljanja – strateške naloge**

Ob upoštevanju Strategije nadzora železniškega sistema v RS (v nadaljnjem besedilu: Strategija), ki jo je sprejela AŽP in ob upoštevanju ocene tveganja, temelječe na Strategiji, bodo izvedeni nadzori nad sistemi varnega upravljanja (v nadaljnjem besedilu: SVU) prevoznikov v železniškem prometu in upravljavcev javne železniške infrastrukture in subjektov, ki izvajajo naloge upravljavca javne železniške infrastrukture. Obsegi in število nadzorov posameznega subjekta bodo, v skladu z izračunom stopnje skupne ravni tveganja po formuli izračuna določeni v Strategiji, izvajani primarno pri tistih subjektih, ki bodo dosegli slabše rezultate oziroma, ki bodo na podlagi izračuna dosegli višjo raven tveganja za izvajanje dejavnosti in pri tistih subjektih, ki na novo stopajo na trg izvajanja železniških storitev. Nadzori SVU bodo v skladu s Strategijo izvajani kot inšpekcijski nadzori in kot upravni nadzori/revizije.

Nadzori sistemov varnega upravljanja bodo usmerjeni predvsem na področja, ki vplivajo na varnost železniškega prometa, varstvo okolja ter varnost in zdravje pri delu, ter na področja, kjer so bila v preteklosti odkrite večje nepravilnosti. Ta področja so:

* izvajanje nalog osebja, ki opravlja varnostno kritične naloge (v nadaljnjem besedilu: OVKN),
* usposobljenost OVKN in drugega osebja, ki ni OVKN in opravlja pomembne naloge za varnost železniškega prometa,
* izpolnjevanje zdravstvenih pogojev OVKN in drugega osebja, ki ni OVKN in opravlja pomembne naloge za varnost železniškega prometa,
* ustreznost priprave, vožnje in spremljave vlaka
* tehnična brezhibnost železniške infrastrukture in njenih komponent,
* tehnična brezhibnost tirnih vozil in opreme.

##### **7.4.1.1.2 Nadzori prevoza oseb, nevarnega blaga in prevoza blaga večje vrednosti – primarne naloge**

Prav tako bo poleg nadzora nad SVU posebna pozornost posvečena tudi področjem, ki na podlagi ocene pomenijo:

* tveganja, pri katerih pride ali lahko pride do poškodovanja ali smrti ljudi,
* tveganja, pri katerih pride ali lahko pride do večje materialne škode in
* tveganja pri prevozu nevarnega blaga.

Ta področja bo AŽP obravnaval prednostno, pri čemer si pridržuje pravico določitve tudi drugih prednostnih nalog na drugih področjih tveganja zaradi nujnih razmer oziroma spremenjenih okoliščin.

V okviru teh nalog bo AŽP nadziral predvsem:

* izvajanje železniškega prometa,
* sodelovanje prevoznikov in upravljavcev pri obvladovanju tveganj, ki nastajajo pri izvajanju prevozov,
* sodelovanje pri preiskavi nesreč in incidentov,
* sodelovanje pri odpravljanju posledic nesreč in incidentov,
* izvajanje nalog OVKN in drugega osebja, ki ni OVKN in opravlja pomembne naloge za varnost železniškega prometa,
* ustreznost tirnih vozil (registracija, vzdrževanje…).

#### **7.4.1.2 Sistemski inšpekcijski nadzori (z zakoni predpisani obdobni in nepredvideni nadzori)**

1. Nadzori nad izdanimi licencami prevoznikov v železniškem prometu.

Zakon o železniškem prometu (Uradni list RS, št. [99/15](http://www.uradni-list.si/1/objava.jsp?sop=2015-01-3917) – uradno prečiščeno besedilo, [30/18](http://www.uradni-list.si/1/objava.jsp?sop=2018-01-1355), [82/21](http://www.uradni-list.si/1/objava.jsp?sop=2021-01-1760), [54/22](http://www.uradni-list.si/1/objava.jsp?sop=2022-01-1182) – ZUJPP in [18/23](http://www.uradni-list.si/1/objava.jsp?sop=2023-01-0348) – ZDU-1O) v 17. členu določa, da licenčni organ opravlja redni nadzor nad veljavnostjo in izpolnjevanjem pogojev za izdane licence najmanj vsakih pet let. Nadzori bodo opravljeni pri subjektih, ki v preteklih dveh letih niso bili nadzirani na tem področju, oziroma se bodo opravili nadzori pri tistih subjektih pri katerih je od opravljenega nadzora preteklo več časa.

1. Nadzori nad subjekti, zadolženimi za vzdrževanje tirnih vozil.

Zakon o varnosti v železniškem prometu (Uradni list RS, št. [30/18](http://www.uradni-list.si/1/objava.jsp?sop=2018-01-1354) in [54/21](http://www.uradni-list.si/1/objava.jsp?sop=2021-01-1050)) v 15. členu določa, da varnostni organ (certifikacijski organ) najmanj enkrat letno opravi nadzor nad izpolnjevanjem pogojev po podelitvi spričevala o funkciji izvajanja vzdrževanja. Nadzori bodo opravljeni pri subjektih, ki v preteklih dveh letih niso bili nadzirani na tem področju, oziroma se bodo opravili nadzori pri tistih subjektih pri katerih je od opravljenega nadzora preteklo več časa.

#### **7.4.1.3 Sistemski inšpekcijski nadzori (področja, na katerih so se v preteklih pregledih odkrivale večje nepravilnosti)**

##### **7.4.1.3.1 Nadzori strukturnih in operativnih podsistemov**

Glede na področja na katerih so bile v preteklih letih ugotovljene večje nepravilnosti, se bodo nadzori izvajali nad strukturnimi in operativnimi podsistemi.

Nadzori nad podsistemi bodo obsegali:

* nadzor nad skladnostjo podsistemov (delov podsistemov) železniškega sistema v času njihovega obratovanja s TSI in nacionalnimi predpisi,
* nadzor nad skladnostjo komponent interoperabilnosti z bistvenimi zahtevami,
* nadzor nad vzdrževanjem podsistemov.

Nadzori bodo primarno usmerjeni na podsisteme, dele podsistemov in komponente pri katerih je bilo v preteklih letih ugotovljenih več nepravilnosti, ob upoštevanju kriterija neposrednega vpliva na varnost železniškega prometa.

##### **7.4.1.3.2 Nadzori nad usposabljanjem OVKN**

V preteklih obdobjih so bile ugotovljene nepravilnosti pri usposabljanju OVKN, vodenju evidenc, registrov, izdaje ustreznih dokumentov in neustreznega opravljanja nalog OVKN povezanega z usposabljanjem.

Nadzori v zvezi usposabljanja bodo usmerjeni v nadzor:

* usposabljanja in preverjanja OVKN,
* ustreznega vodenja dokumentov, evidenc in registrov prevoznikov, upravljavca, centrov usposabljanja in centrov preverjanja.

##### **7.4.1.3.3 Nadzori izpolnjevanje zdravstvenih pogojev OVKN in drugega osebja, ki ni OVKN in opravlja pomembne naloge za varnost železniškega prometa**

Izpolnjevanje zdravstvenih pogojev je najpomembnejši pogoj za varno opravljanje nalog vseh OVKN in drugega osebja, ki ni OVKN in opravlja pomembne naloge za varnost železniškega prometa. V letu 2023 so bile ugotovljene večje nepravilnosti v zvezi izvajanja zdravniških pregledov OVKN in ostalega osebja, zato bo v letu 2024 posvečena večja pozornost glede:

* izpolnjevanja zdravstvenih pogojev OVKN in drugega osebja, ki ni OVKN in opravlja pomembne naloge za varnost železniškega prometa,
* pooblaščenosti zdravstvenih ustanov, pristojnih za izvajanje zdravniških pregledov OVKN in drugega osebja, ki ni OVKN in opravlja pomembne naloge za varnost železniškega prometa.

### 7.4.2 Izvedba prioritetnih inšpekcijskih nadzorov na osnovi prejetih pobud in prijav, katerih prednostna obravnava je upravičena z vidika javnega interesa:

AŽP obravnava vse prejete prijave ter, v primeru ugotovljenih nepravilnosti, kršiteljem izreče ustrezne sankcije. Z vidika javnega interesa bodo prednostno obravnavane prijave na naslednjih področjih:

#### **7.4.2.1 Obravnava prijav na področju vzdrževanja podsistemov**

Inšpekcijski nadzori bodo uvedeni na podlagi prejetih prijav in pobud, predvsem na tistih podsistemih in delih podsistemov, ki imajo neposreden vpliv na varnost železniškega prometa.

#### **7.4.2.2 Obravnava prijav na področju izvajanja delovnih nalog osebja, ki opravlja varnostno kritične naloge in drugega osebja, ki ni OVKN in opravlja naloge pomembne za varnost železniškega prometa**

Primarno bodo nadzori potekali na področjih, če bo iz prijav razvidno da se nepravilnosti pojavljajo v zvezi:

* usposobljenosti OVKN in drugega osebja, ki ni OVKN in opravlja pomembne naloge za varnost železniškega prometa in
* izpolnjevanja zdravstvenih pogojev OVKN in drugega osebja, ki ni OVKN in opravlja pomembne naloge za varnost železniškega prometa,
* izvajanja delovnih nalog OVKN in drugega osebja, ki ni OVKN in opravlja pomembne naloge za varnost železniškega prometa.

Nadzori bodo primarno usmerjeni na tista področja usposobljenosti in izpolnjevanja pogojev, ki neposredno vplivajo na izvajanje nalog OVKN in drugega osebja, ki ni OVKN in opravlja pomembne naloge za varnost železniškega prometa in ki imajo neposreden vpliv na varnost železniškega prometa.

### 7.4.3 Izvedba inšpekcijskih nadzorov na osnovi ostalih prejetih pobud in prijav:

Razlog za uvedbo inšpekcijskih nadzorov so tudi obvestila upravljavca javne železniške infrastrukture in prevoznikov, ki so jih dolžni posredovati AŽP na podlagi 10. odst. 21. člena Zakon o varnosti v železniškem prometu in obvestil o dogodkih, ki jih upravljavec dnevno posreduje AŽP v obliki operativnih poročil.

Nadzori bodo uvedeni, če bo iz obvestil izhajalo, da je potrebno nadzore uvesti zaradi zagotovitve varnosti železniškega prometa, zaradi morebitnega vpliva opisanih dogodkov na varno delovanje železniške infrastrukture, tirnih vozil, signalno varnostnih in telekomunikacijskih naprav in usposobljenosti OVKN. Pooblaščene osebe bodo prejeta obvestila obravnavale in v primeru ugotovljenih nepravilnosti uvedle ustrezne postopke.

### 7.4.4 Uvedba prekrškovnih postopkov:

Prekrškovnih postopkov ni mogoče planirati, saj je njihova uvedba odvisna od ugotovljenih kršitev in za njih predpisanih sankcij. Pooblaščene osebe bodo uvedle prekrškovne postopke bodisi na podlagi osebne zaznave, bodisi na podlagi predlogov za uvedbo prekrškovnega postopka upravičenega predlagatelja in izrekale ustrezne sankcije in druge ukrepe za ugotovljene kršitve v skladu z ZP-1.

V letu 2024 se ne pričakuje večjega odstopanja števila ugotovljenih prekrškov glede na leto 2023, ko se je število ugotovljenih kršitev, kljub drugačnim predvidevanjem, občutno povečalo. Želja je, da število kršitev, posledično prekrškovnih postopkov, v primerjavi z letom 2023 ne bi naraslo, saj porast kršitev posledično pomeni zmanjšanje varnosti železniškega prometa.

### 7.4.5 Izvedba skupnih inšpekcijskih nadzorov oziroma sodelovanja:

#### **7.4.5.1 Skupni inšpekcijski nadzori s sosednjimi nacionalnimi varnostnimi organi nad prevozniki, ki opravljajo prevoze v več državah**

Zakon o varnosti v železniškem prometu nalaga nacionalnim varnostnim organom obvezo sodelovanja v primeru čezmejnega izvajanja prevozov. Skupni nadzori s sosednjimi nacionalnimi varnostnimi organi bodo izvedeni v skladu s sklenjenimi sporazumi oziroma se bodo začeli izvajati po sklenitvi sporazumov.

#### **7.4.5.2 Skupni inšpekcijski nadzori z drugimi inšpekcijskimi organi v Republiki Sloveniji in Policijo**

V letu 2024 bodo izvedeni skupni inšpekcijski nadzori z drugimi inšpekcijskimi organi in Policijo na skupnih področjih kjer bo izkazana potreba po takšnih nadzorih. Ker AŽP nima organiziranih območnih enot, ki bi se vključevale v regijsko koordinacijo inšpekcij, bo AŽP sodelovala predvsem v skupnih inšpekcijskih nadzorih v okviru inšpekcijskega sveta, v primeru izkazane potrebe po inšpekcijskih nadzorih na lokalni ravni pa tudi v okviru regijskih inšpekcij.

Skupne inšpekcijske nadzore bo AŽP izvajala v okviru kadrovskih možnosti, predvsem z Inšpektoratom RS za infrastrukturo na področjih skupnih pristojnosti in z drugimi inšpekcijami po izkazanem interesu in potrebah.

# 8. MINISTRSTVO ZA VZGOJO IN IZOBRAŽEVANJE

## 8.1 INŠPEKTORAT REPUBLIKE SLOVENIJE ZA ŠOLSTVO

### 8.1.1 Sistemski inšpekcijski nadzori:

V skladu z določbami 3. člena Zakona o šolski inšpekciji (Uradni list RS, št. [114/05](http://www.uradni-list.si/1/objava.jsp?sop=2005-01-5039) – uradno prečiščeno besedilo) je v soglasju s pristojnim ministrom v mesecu decembru 2023 že določen letni program dela inšpektorata za leto 2024.

Na podlagi določenega letnega programa bo Inšpektorat RS za šolstvo (v nadaljevanju: IRSŠol), upoštevaje oceno tveganja na delovnem področju in tudi strateških usmeritvah pristojnega ministrstva v letu 2024 prioritetno poskrbel za:

* izvedbo vseh načrtovanih inšpekcijskih nadzorov, skladno s prioritetami na vseh področjih dela,
* hitro reševanje in odločanje v prekrškovnih postopkih,,
* krepitev vloge zunanjega evalvatorja na področju šolstva,
* sodelovanje z drugimi organi v Republiki Sloveniji in v Inšpekcijskem svetu,
* mednarodno multilateralno in bilateralno sodelovanje,
* nadgrajevanje spletne strani IRSŠol,
* posodabljanje in nadgrajevanje inšpekcijske in prekrškovne aplikacije,
* posredovanje podatkov na podlagi Zakona o dostopu do informacij javnega značaja (Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in [141/22](http://www.uradni-list.si/1/objava.jsp?sop=2022-01-3466)),
* podajanje odgovorov na pisna vprašanja strank v čim krajšem času.

Temeljni cilji delovanja IRSŠol v letu 2024 bodo še naprej usmerjeni v izvedbonačrtovanih inšpekcijskih nadzorov, skladno s prioritetami na vseh področjih dela, hitro reševanje in odločanje v prekrškovnih postopkih in nudenje svetovanja in opolnomočenja zavezancev.

V okviru zagotavljanja sistemskih sprememb in zagotavljanja ustrezne sistemske upravne zanke se bodo redni nadzori ciljno usmerili v posamezne skupine zavezancev, kjer je na podlagi analiz tveganja in predhodnih ugotovitev zaznati povečano tveganje za pojav odstopanj od normativnih ureditev. Osnovno izhodišče rednih nadzorov je zagotovitev sistematičnega nadzora nad morebitnimi odstopanji v šolskem prostoru, pri čemer je potrebno ugotavljati, ali gre za sistemska odstopanja ali neznanje. Redne nadzore je potrebno prilagajati na podlagi usmeritev ministra, letnega načrta dela IRSŠol ter ugotovitev iz pobud in predlogov strokovnih služb pristojnega ministrstva.

Prednostna področja rednih nadzorov na področju šolstva se bodo nanašala na naslednja področja:

* Vrtci: izpolnjevanje normativnih in tehničnih pogojev in dokumentacija;
* Osnovne šole: preverjanje in ocenjevanja znanja, vzgojno delovanje in izvajanje odločb o usmeritvi;
* Srednje šole: izvajanje odločb o usmeritvi, preverjanje in ocenjevanje znanja;
* Glasbene šole: vodenje dokumentacije;
* Višje šole: praktično izobraževanje;

Izredne inšpekcijske nadzore bo inšpektorat opravljal po uradni dolžnosti na osnovi varovanja javnega interesa in na podlagi kriterijev za določitev prioritet[[14]](#footnote-14) dela inšpektorata. Prav tako je potrebno pri tem zasledovati vse cilje in namene za večjo učinkovitost in doprinos h kakovosti sistema. Vsebina pregledov v izrednih inšpekcijskih nadzorih na področju šolstva, glede na pretekle izkušnje, bo prvenstveno usmerjena v uresničevanje pravic in dolžnosti otrok in udeležencev izobraževanja, predvsem na področju predšolske vzgoje ter primarnega in sekundarnega izobraževanja.

Področja nadzora se usmerjajo na področje obravnave nasilja, ocenjevanja znanja, ki imajo vpliv na napredovanje ter postopke imenovanja ravnateljev ter na zadeve, v katerih je delo drugih organov odvisno od njihovih ugotovitev.

V letu 2024 načrtujejo izvedbo:

* skupaj 200 rednih nadzorov
* 150 izrednih nadzorov na podlagi prejetih prijav
* skupne inšpekcijske nadzore na podlagi programa dela Inšpekcijskega sveta oz. posamičnih dogovorov.

### 8.1.2 Prioritetni inšpekcijski nadzori na osnovi prejetih pobud in prijav:

Področja nadzora se usmerjajo na področje obravnave nasilja, ocenjevanja znanja, ki imajo vpliv na napredovanje ter postopke imenovanja ravnateljev ter na zadeve, v katerih je delo drugih organov odvisno od njihovih ugotovitev.

### 8.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Izredne inšpekcijske nadzore bo inšpektorat opravljal po uradni dolžnosti na osnovi varovanja javnega interesa in na podlagi kriterijev za določitev prioritet[[15]](#footnote-15) dela inšpektorata. Prav tako je potrebno pri tem zasledovati vse cilje in namene za večjo učinkovitost in doprinos h kakovosti sistema. Vsebina pregledov v izrednih inšpekcijskih nadzorih na področju šolstva, glede na pretekle izkušnje, bo prvenstveno usmerjena v uresničevanje pravic in dolžnosti otrok in udeležencev izobraževanja, predvsem na področju predšolske vzgoje ter primarnega in sekundarnega izobraževanja.

### 8.1.4 Prekrškovni postopki:

V letu 2024 načrtujejo na področju šolstva 250 prekrškovnih postopkov. Ocenjujejo, da bo največ prekrškovnih postopkov uvedenih zaradi neobiskovanja pouka šoloobveznih otrok, pri čemer je pričakovati prekrške zaradi neobiskovanja pouka s strani otrok, ki so se v preteklosti šolali na domu.

Prekrškovni postopki bodo uvedeni na podlagi ugotovljenih kršitev zakonov in podzakonskih predpisov na samih inšpekcijskih nadzorih ali pa na podlagi podanih predlogov pristojnih predlagateljev.

### 8.1.5 Skupni inšpekcijski nadzori oziroma sodelovanja:

Morebitno sodelovanje se izkazuje z vidika analize prejetih pobud tekom leta in ni vnaprej načrtovano.

# 9. MINISTRSTVO ZA JAVNO UPRAVO

## 9.1 INŠPEKTORAT ZA JAVNI SEKTOR

### 9.1.1 Sistemski inšpekcijski nadzori (na podlagi izbranih aktualnih vsebinskih področij):

INŠPEKCIJA ZA SISTEM JAVNIH USLUŽBENCEV IN PLAČNI SISTEM (ISJU)

**Sistemski inšpekcijski nadzori** bodo izvedeni na podlagi izbranih aktualnih vsebinskih področij in temeljijo na oceni, da obstaja večja verjetnost nepravilnosti pri izplačilih in pri urejanju uslužbenskih razmerij, ki v preteklih letih večinoma niso bila predmet obsežnejšega nadzora. V letu 2024 bo ISJU kot sistemske nadzore opravila naslednje nadzore:

1. Nadzori uvrščanja delovnih mest plačnih podskupin C1 do J3 v plačne razrede po odpravi plačnega stropa (57. plačni razred).
2. Nadzori nad izplačevanjem dodatkov ravnateljem, direktorjem in tajnikom, ki jim na podlagi četrtega odstavka 23. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122), [204/21](http://www.uradni-list.si/1/objava.jsp?sop=2021-01-4154) in [139/22](http://www.uradni-list.si/1/objava.jsp?sop=2022-01-3402); v nadaljnjem besedilu: ZSPJS) ne pripadajo.

UPRAVNA INŠPEKCIJA (UI)

Kot **sistemske inšpekcijske nadzore** bo UI v letu 2024 opravila naslednje nadzore:

1. Nadzori nad organi, pri katerih so predstojniki na podlagi nadzorov Upravne inšpekcije, že sprejeli ustrezne ukrepe. V nadzorih se bo ugotavljalo ali se je stanje pri organih po sprejetih ukrepih tudi dejansko izboljšalo,
2. Nadzori nad organi lokalnih samoupravnih skupnostih, pri katerih se (na podlagi prejetih pobud) ocenjuje, da prihaja do večkratnih oz. ponavljajočih kršitev UUP in tudi ZUP,
3. Nadzori nad elektronskim poslovanjem organov glede na zadnje spremembe ZUP in UUP,
4. Nadzori nad subjekti, pri katerih obstaja možnost nastanka škodljivih posledic za podjetja, društva in druge organizacije zaradi kršitev pravil upravnega postopka.

### 9.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

INŠPEKCIJA ZA SISTEM JAVNIH USLUŽBENCEV IN PLAČNI SISTEM

**Prioritetni inšpekcijski nadzori** bodo opravljeni na osnovi prijav in pobud za nadzor:

1. pri katerih je prednostna obravnava upravičena z vidika javnega interesa, ker gre za

* zatrjevane kršitve z večjimi finančnimi posledicami,
* večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev,
* kršitve, ki nakazujejo na neurejeno področje ali problematiko, ki naj bi ovirala normalno poslovanje organa (npr. nepravilnosti na vodilnih in vodstvenih delovnih mestih),

1. kadar gre za zadevo, v kateri je delo drugih organov ali inštitucij odvisno od ugotovitev inšpektorjev,
2. kadar gre za več različnih prijav, ki se nanašajo na istega inšpekcijskega zavezanca,

UPRAVNA INŠPEKCIJA

**Prioritetni inšpekcijski nadzori** bodo opravljeni na osnovi prijav in pobud za nadzor:

1. pri katerih je prednostna obravnava upravičena z vidika javnega interesa, kadar gre za

* zatrjevane večje ali večkratne kršitve določb ZUP, ki pomenijo bistvene kršitve pravic strank v postopku in samega postopka,
* za zatrjevane kršitve, ki nakazujejo na neurejeno področje upravnega postopka,
* za zatrjevane kršitve, ki kažejo na pogosta ali redna neodgovarjanja na dopise strank in siceršnjo neodzivnost organa ter
* druge pomembnejše oziroma obsežnejše kršitve določb predpisov o upravnem postopku ali upravnem poslovanju;

1. pri katerih je prednostna obravnava upravičena z vidika javnega interesa, ker gre za zadeve s področij

* izdaje različnih dovoljenj za pravne osebe in samostojne podjetnike oziroma za tiste, ki načrtujejo opravljanje poslovne dejavnosti,
* postopkov za dodelitev socialnih pravic,
* postopkov za ureditev statusa prebivalcev (državljanstvo, dovoljenje za bivanje, dovoljenje za delo, …), ki so pomembni za njihovo življenje in delo,

1. kadar gre za zadevo, v kateri je delo drugih organov ali inštitucij odvisno od ugotovitev inšpektorjev,
2. kadar gre za več različnih prijav, ki se nanašajo na istega inšpekcijskega zavezanca (pri inšpekcijskih zavezancih, zoper katere je UI v preteklosti prejela največ pobud, bo v letu 2024 združila več zadev v en inšpekcijski nadzor, tako da bo v okviru načrtovanih prioritetnih nadzorov pri posameznem organu inšpektor obravnaval več prejetih pobud hkrati).

### 9.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

INŠPEKCIJA ZA SISTEM JAVNIH USLUŽBENCEV IN PLAČNI SISTEM

**Inšpekcijski nadzori po vrstnem redu prispetja prijav** bodo opravljeni na osnovi preostalih prejetih pobud in prijav, glede katerih nadzori niso bili določeni kot prioritetni. Ti nadzori se bodo v okviru razpoložljivih kadrovskih kapacitet izvajali glede na vrstni red prispetja pobude.

UPRAVNA INŠPEKCIJA

**Inšpekcijski nadzori po vrstnem redu prispetja prijav** bodo opravljeni na osnovi preostalih prejetih pobud in prijav, glede katerih nadzori niso bili določeni kot prioritetni. Ti nadzori se bodo v okviru razpoložljivih kadrovskih kapacitet izvajali glede na vrstni red prispetja pobude.

### 9.1.4 Prekrškovni postopki:

Obe inšpekciji bosta v primerih ugotovljenih nepravilnosti v okviru svojih pristojnosti vodili tudi prekrškovne postopke.

### 9.1.5 Skupni inšpekcijski nadzori oziroma sodelovanja:

IJS v letu 2024 ne načrtuje izvedbe skupnih inšpekcijskih nadzorov, kar pa ne izključuje sodelovanja z drugimi inšpekcijskimi organi (zlasti z ZIRS, IRSŠol, IRSD,…) z namenom celovitejše obravnave zadev iz pristojnosti različnih inšpekcijskih organov.

# 10. MINISTRSTVO ZA KMETIJSTVO, GOZDARSTVO IN PREHRANO

## 10.1 UPRAVA REPUBLIKE SLOVENIJE ZA VARNO HRANO, VETERINARSTVO IN VARSTVO RASTLIN

INŠPEKCIJA ZA VARNO HRANO, VETERINARSTVO IN VARSTVO RASTLIN

Uprava Republike Slovenije za varno hrano, veterinarstvo in varstvo rastlin (v nadaljnjem besedilu: UVHVVR) je organ v sestavi Ministrstva za kmetijstvo, gozdarstvo in prehrano. Kot notranje-organizacijska enota za izvajanje inšpekcijskega nadzora je znotraj UVHVVR organizirana enotna Inšpekcija za varno hrano, veterinarstvo in varstvo rastlin (v nadaljnjem besedilu: IVHVVR), ki deluje na centralni ravni, na desetih območnih uradih in na dveh mejnih kontrolnih točkah.

Glavni cilj IVHVVR v letu 2024 je izvesti redne naloge nadzora v planiranem obsegu kot tudi izredne naloge nadzora, da se odkrita tveganja odpravijo oziroma da so obvladovana na sprejemljivem nivoju.

### 10.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

IVHVVR izvaja nadzor skladno z zahtevami EU zakonodaje in nacionalnimi predpisi. Nadzor se izvaja na podlagi plana dela, ki je pripravljen na podlagi ocene tveganja, upoštevajoč vrsto dejavnosti, zgodovino izvajalca dejavnosti, njegove lastne kontrole, in katerekoli informacije o tveganjih oziroma neskladnosti, ki jih IHVVR pridobi v okviru svojih nadzornih aktivnosti.

**Prednostne naloge IVHVVR v letu 2024**:

1. **Izvajanje nujnih nalog za obvladovanje tveganj v celotni agroživilski verigi:**

* nadzor nad dobrobitjo živali in obravnavo vseh primerov suma mučenja živali;
* obravnavo vseh informacij vključno s prijavami, ki kažejo na to, da živila ali krma niso varna;
* spremljanje stanja in sprejemanje ukrepov za preprečevanje pojava in širjenja zoonoz;
* nadzor in izvajanje ukrepov za odkrivanje, preprečevanje in izkoreninjanje bolezni živali;
* nadzor in izvajanje ukrepov za odkrivanje, preprečevanje širjenja in izkoreninjenje škodljivih organizmov rastlin;
* obravnavo vseh odkritih tveganj za zdravje ljudi, živali, dobrobit živali, zdravje rastlin, v primeru GSO in fitofarmacevtskih sredstev tudi tveganj za okolje ter suma goljufivih praks;
* izvedba načrtovanih vzorčenj v povezavi z zgoraj navedenimi nalogami.

1. **Zagotavljanje inšpekcijskega nadzora na področjih, ki omogočajo nemoteno delovanje gospodarstva:**

* uradni nadzor pri vstopu živali in blaga tako na mejnih kontrolnih točkah, kontrolnih točkah in na ostalih odobrenih mestih sprostitve blaga v prosti promet;
* uradni nadzor pošiljk pri trgovanju in izvozu ter potrjevanje in izdajanje spričeval ali potrdil;
* uradni nadzor, presoje in ukrepi v zvezi s proizvodnjo živil živalskega izvora (izvajanje AM in PM pregledov);
* predpisan nadzor pooblaščenih izdajalcev dejavnosti z dovoljenjem za izdajanje rastlinskih potnih listov / etiket dobavitelja in označevanje po ISPM 15;
* izvajanje postopkov odobritev, registracij in pridobitev dovoljenj.

1. **Izvedba ostalih nalog uradnega nadzora na podlagi ocene tveganja pri čemer bo v l. 2024 poudarek na naslednjih področjih:**
2. zdravstveno varstvo živali:

* redni nadzor nad načrtovanim spremljanjem zdravstvenega stanja živali (s poudarkom nad izvajanjem ukrepov za preprečevanja pojava APK in AI) in izvajanjem predpisanih/odrejenih ukrepov v povezavi z nadzorom nad izvedenimi deli koncesionarjev (s poudarkom nad izvajanjem letnih pregledov);
* spremljanje in nadzor nad premiki živali, zlasti nadzor nad nekomercialnimi premiki psov (internetna prodaja, nelegalna trgovina s pasjimi mladiči);
* nadzor v obratih za rejo živali;
* redni nadzor nad pošiljkami živali in vzorčenje po pripravljenem programu vzorčenja.

1. zaščita živali:

* nadzor nad zaščito živali pri vseh pravnih in fizičnih osebah, ki so v kakršnem koli odnosu do živali, nadzor vseh postopkov ravnanja z živalmi v klavnicah;

- nadzor nad zaščito rejnih živali;

* nadzor nad delovanjem zavetišč in društev za zaščito živali;
* nadzor pri prevozu živali.

1. identifikacija in registracija živali:

- nadzor nad identifikacijo in registracijo živali.

1. uporaba zdravil in ugotavljanje njihovih ostankov:

* nadzor nad sledljivostjo in uporabo zdravil v rajah živali, nadzor nad upravičenostjo uporabe protimikrobnih zdravil.

1. živalski stranski proizvodi (ŽSP):

* izvedba rednih pregledov odobrenih obratov ter registriranih obratov in izvajalcev dejavnosti v skladu s planom dela s poudarkom na preverjanju sledljivosti, ustrezne kategorizacije in ravnanjem z ŽSP na kraju nastanka zagotavljanje skladnosti pošiljk ŽSP in potrjevanje pošiljk predelanih živalskih beljakovin pri izvozu in trgovanju;
* pregled obratov za pretvorbo ŽSP v bioplin, ki prejemajo ŽSP iz drugih držav članic in/ali imajo napravo za higienizacijo ŽSP;
* identifikacija nosilcev dejavnosti, ki ravnajo z ŽSP, predvsem na področjih, kjer se prepleta več sklopov zakonodaje;
* odobritev veleprodajnih skladišč za skladiščenje surove hrane za hišne živali in registracija maloprodajnih trgovin s surovo hrano za hišne živali;
* izdaja dovoljenj za posebne namene krmljenja z ŽSP K2 in/ali K3 in krmljenja z ŽSP K1 ogroženih živalskih vrst in ZOO živalim ter dovoljenj za uporabo ŽSP v izobraževalne in raziskovalne namene;
* redni nadzor nad pošiljkami ŽSP ter vzorčenje po pripravljenem programu vzorčenja.

1. distribucija, proizvodnja in predelava krme:

* pregled odobrenih in registriranih obratov, ki pridejo na vrsto za ponovni pregled na podlagi ocene tveganja, ter najbolj tveganih obratov, ki niso bili pregledani v preteklem obdobju;
* posebna pozornost bo namenjena tistim nosilcem poslovanja s krmo, ki prispevajo k zmanjšanju tveganja, ki bi jih lahko povzročili krmni proizvodi tako za živali kot ljudi in okolje;
* nadaljevanje preverjanja sledljivosti, s poudarkom kontrole sledljivosti in označevanja krme pri proizvajalcih in uvoznikih krme;
* redni nadzor nad pošiljkami krme in vzorčenje po pripravljenem programu vzorčenja.

1. živila živalskega izvora:

* redni uradni nadzor v odobrenih obratih (notranje kontrole na podlagi HACCP, nadzor nad novo nastalimi tveganji, sledljivost in označevanje živil);
* nadzor v registriranih obratih (primarna pridelava živil, proizvodnja živil živalskega izvora na mestu prodaje), s poudarkom na izvajalcih dejavnosti, kjer so bile v preteklosti ugotovljena neskladja ter nadzor in ocena na novo registriranih obratov;
* odkrivanje goljufivih in zavajajočih praks;
* redni nadzor nad pošiljkami živil živalskega izvora in vzorčenje po pripravljenem programu vzorčenja.

1. proizvodnja, predelava in distribucija živil:

* v pridelavi kmetijskih pridelkov in živil izvedba aktivnosti z namenom zmanjšanja št. neskladnosti, izvedba pregledov pri predhodno neskladnih in še nepregledanih tržnih pridelovalcih;
* v proizvodnji živil se prednostno izvede nadzor pri večjih proizvajalcih;
* pri nadzoru distributerjev se pri preverjanju pristnosti dokumentacije in postopkov sledljivosti vključi druge organe (FURS, TIRS), slednje se lahko uporabi tudi za ugotavljanje goljufivih in zavajajočih praks.

1. varnost živil:

- nadzor s poudarkom nad obvladovanjem novo porajajočih se tveganj;

- nadzor nad higieno v gostinski dejavnosti;

- nadzor nad internetno prodajo;

- nadzor nad sledljivostjo (sadje in zelenjava, ostala živila določena glede na problematiko).

1. kakovost živil ter označevanje živil:

- nadzor nad kakovostjo sadja in zelenjave: EU in OECD standardov;

- sistem usposabljanja za izdajanje potrdil glede skladnosti s tržnimi standardi za izvoz;

- nadzor nad ekološkimi proizvodi, oljčnim oljem.

1. nadzor nad izvajalci prenesenih nalog nadzora:

* nadzor nad celotnim delovanjem izvajalcev vključno s preverjanjem na mestu izvajanja kontrol.

1. zdravje rastlin:

* nadzor registriranih izvajalcev dejavnosti iz FITO registra, s poudarkom na izvajalcih dejavnosti, ki so registrirani za pridelavo okrasnih zelnatih rastlin in zelenjadnic ter izvajalcih poštnih storitev;
* nadzor pri izvajalcih dejavnosti, ki trgujejo z rastlinami, ki predstavljajo največje tveganje za vnos prednostnih karantenskih škodljivih organizmov;
* odkrivanje goljufivih praks glede lesenega pakirnega materiala v okviru nadzora neregistriranih popravljalcev LPM, nadzora LPM ob uvozu iz tretjih držav in nadzora pri premikih lesenega pakirnega materiala pri izvajalcih dejavnosti, ki uvažajo LPM iz rizičnih držav in pri končnih kupcih LPM;
* nadzor pošiljk rastlin, po 44. členu Uredbe o uradnem nadzoru glede na kategorizacijo tveganja;
* nadzor rastlin pri osebni potniški prtljagi in poštne pošiljke.

1. semenski material kmetijskih rastlin:

* nadzor dobaviteljev, ki imajo dovoljenje za izdajo etiket dobavitelja in katerih nadzor je zakonsko predpisan vsaj enkrat letno;
* nadzor dobaviteljev, ki nimajo dovoljenja za izdajo etiket dobaviteljev in so v registru dobaviteljev registrirani za dejavnost pridelave oziroma priprave oziroma trženja semena zelenjadnic;
* nadzor semenskega materiala kmetijskih rastlin na trgu in izvedba naknadne kontrole semenskega materiala kmetijskih rastlin;
* nadzor sledljivosti in pravilnosti označevanja semenskega materiala kmetijskih rastlin pri dobaviteljih in na trgu;
* nadzor internetne prodaje;
* nadzor semenskega materiala kmetijskih rastlin ob uvozu.

1. fitofarmacevtska sredstva:

* okrepljen nadzor poklicnih uporabnikov FFS glede pravilne uporabe FFS;
* zeleno vzorčenje kmetijskih rastlin in s tem preverjanje pravilne uporabe FFS;
* vzorčenje FFS, glede na prijave in informacije drugih držav članic ter glede na količino prodanih FFS;
* nadzor internetne prodaje FFS, sodelovanje pri koordiniranih nadzorih Europola glede ilegalnih pesticidov (operacija Silver Axe in Snake);
* poostren nadzor FFS v povezavi z ilegalnimi pesticidi;
* nadzor nad celotno verigo prodaje in uporabe FFS.

1. izvajanje nalog, ki spadajo med druge uradne dejavnosti:

* priprava večletnega programa nadzora (MANCP) za obdobje 2023 do 2027;
* sodelovanje pri pripravi novega informacijskega sistema inšpekcije, vključno s posodobitvijo registra obratov in ostalih aplikacij;
* redna izmenjava informacij o ugotovljenih neskladjih preko različnih EU sistemov obveščanja (TRACES, RASFF, AAC, FF, OFIS);
* koordinacija dela Medresorske delovne skupine za preprečevanje goljufivih in zavajajočih praks v Republiki Sloveniji na področju agroživilske verige.

### 10.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Inšpekcija za varno hrano, veterinarstvo in varstvo rastlin obravnava vse sprejete prijave in pobude pravnih in fizičnih oseb. Neposrednih prijav na vseh področjih iz pristojnosti UVHVVR je bilo 3915 v letu 2023. V kolikor iz prijav izhaja sum sistemskih kršitev zakonodaje na določenem področju, Inšpekcija UVHVVR izvede nadzor skupine subjektov.

Prednostne prijave:

* prednostna obravnava je upravičena z vidika javnega interesa (npr. sum ogrožanja zdravja ljudi zaradi dajanja v promet nevarnih živil, sum na navzočnost bolezni živali ali rastlin, sum ogrožanja okolja in zdravja ljudi zaradi FFS, sum mučenja živali …),
* večkratne kršitve, ki kažejo na očitno nezakonito poslovanje zavezanca,
* ponavljajoče se kršitve oz. večje število kršitev oz. kršitve, ki nakazujejo na neurejeno področje ali drugo problematiko,
* sum kršitev z večjimi finančnimi posledicami oz. sum na goljufive prakse,
* zadeve, v kateri je delo drugih organov ali inštitucij odvisno od ugotovitev inšpektorjev,
* kadar gre za več različnih prijav, ki se nanašajo na istega inšpekcijskega zavezanca.

Povod za izredne naloge nadzora so tudi sporočila o tveganjih iz drugih držav članic, rezultati lastnega spremljanja skladnosti živali in blaga na trgu in pri uvozu ter evropski koordinirani programi nadzora na določenih področjih.

Vsaka informacija o tveganju za zdravje ljudi, zdravje živali, za dobrobit živali, o tveganju za zdravje rastlin ali okolje - kar se tiče fitofarmacevtskih sredstev in gensko spremenjenih organizmov - mora biti obravnavana v najkrajšem možnem času v skladu z določenimi prioritetami izvajanja nujnih nalog za obvladovanje tveganj v celotni agroživilski verigi.

### 10.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpekcija za varno hrano, veterinarstvo in varstvo rastlin obravnava vse sprejete prijave in pobude pravnih in fizičnih oseb. Prijave, katere niso določene kot prioritetne, se obravnavajo po vrstnem redu, kot so bile sprejete, v najkrajšem možnem času.

### 10.1.4 Prekrškovni postopki:

Na vseh področjih so inšpektorji dolžni odrediti ukrepe za dosego skladnosti z inšpekcijsko upravnimi akti in za ugotovljena neskladja izreči predpisane sankcije. Cilj na tem področju je, da se prekrškovni postopki uvedejo čimprej, najpozneje pa v 6 mesecih od dneva storitve prekrška.

### 10.1.5 Skupni inšpekcijski nadzori oziroma sodelovanja:

Redno sodelovanje s FURS pri nadzoru uvoza živali, rastlin, rastlinskih proizvodov in drugih predmetov, fitofarmacevtskih sredstev in živil.

Nadzor na področju primarne proizvodnje živil in prodaje proizvodov primarne pridelave na stojnicah izven tržnic, sodeluje s FURS, TIRS, IRSKGLR, IRSI, MIRS.

Redno sodelovanje s Policijo pri obravnavi nevarnih živali in kršitvah predvsem Zakona o zaščiti živali (Uradni list RS, št. [38/13](http://www.uradni-list.si/1/objava.jsp?sop=2013-01-1457) – uradno prečiščeno besedilo, [21/18](http://www.uradni-list.si/1/objava.jsp?sop=2018-01-0887) – ZNOrg, [92/20](http://www.uradni-list.si/1/objava.jsp?sop=2020-01-1628), [159/21](http://www.uradni-list.si/1/objava.jsp?sop=2021-01-2993) in [109/23](http://www.uradni-list.si/1/objava.jsp?sop=2023-01-3141)) ter sodelovanje pri odkrivanju goljufivih praks na področju agroživilske verige, pri izdelavi, popravljanju in obnavljanju lesenega pakirnega materiala.

Sodelovanje v Medresorski delovni skupini za preprečevanje goljufivih in zavajajočih praks v Republiki Sloveniji na področju agroživilske verige s TIRS, ZIRS, IRSKGLR in FURS.

Sodelovanje z IRSKGLR pri nadzorih v primarni pridelavi usmerjenih v obvladovanje ostankov pesticidov, težkih kovin.

## 10.2 INŠPEKTORAT REPUBLIKE SLOVENIJE ZA KMETIJSTVO, GOZDARSTVO, LOVSTVO IN RIBIŠTVO

Znotraj Inšpektorata RS za kmetijstvo, gozdarstvo, lovstvo in ribištvo delujejo štiri inšpekcije. To so inšpekcija za kmetijstvo, inšpekcija za gozdarstvo, inšpekcija za vinarstvo ter inšpekcija za lovstvo in ribištvo. Inšpektorat na vseh navedenih področjih dela izvaja nadzor nad izvajanjem zakonskih določil materialnih predpisov in s tem izvajanjem celovite politike kmetijstva, gozdarstva, vinarstva, lovstva in ribištva. Pri tem delu uporabljajo vse razpoložljive podatke, da lahko izdelajo oceno tveganja in na osnovi tega določajo prioritete dela. Prav tako uporabljajo vso razpoložljivo tehnično opremo ter laboratorijske analize odvzetih vzorcev, ki jim služijo kot podlaga za ugotavljanje dejanskega stanja in inšpekcijskega odločanja. V kolikor jim to narekujejo okoliščine in praktične zahteve po bolj učinkovitem in celovitem pristopu k delu, sodelujejo v skupnih akcijah z drugimi inšpekcijami oziroma službami (na primer FURS, Policija, ipd.).

Nujne naloge Inšpektorata, ki jih zagotavlja, obsegajo varovanje zdravja ljudi in okolja, varovanje pitne vode pred onesnaženjem z nitrati in pesticidi na VVO (gnojenje v času prepovedi, gnojenje na VVO), odlaganje nevarnih odpadkov na kmetijskih zemljiščih, prodaja pridelkov, ki niso pridelani na kmetiji, dobrobit živali, nadzor pogojev reje živali, ki se nanašajo na objekte in opremo, varovanje okolja in premoženja, namerna degradacija kmetijskega zemljišča z odlaganjem gradbenih in drugih odpadkov, postopki za izvršbe s področja namerne degradacije, obravnava prijav nelegalnih sečenj in nedovoljenih posegov v gozd, nadzor sledljivost lesa in sistem potrebne skrbnosti, nadzor vožnje v naravnem okolju, spremljanje realizacije odvzema divjadi – izvajanje skupnega in individualnega lova, izredni posegi, nadzor lovsko čuvajske službe, nadzor ribiško čuvajske službe, nadzor izvajanja ribolova na morju in prodaja rib, izvajanje nalog na podlagi sprejetega akcijskega načrta med EU Komisijo in Republiko Slovenijo, zagotavljanje varnosti vina v prometu (prijave o neustreznem vinu v prometu, dnevna obvestila o ugotovljenih nepravilnostih v sistemu RASFF, sum na nevaren proizvod v prometu, dnevno spremljanje podatkov FURS o uvoženih pošiljkah vina, ki prispejo v Slovenijo iz držav članic EU ali iz tretjih držav in s tem nadzor tujih vin v prometu), varovanje potrošnikov pred zavajajočim označevanjem, oglaševanjem (preverjanje geografskega porekla, izpisa deklaracije, prehranskih in zdravstvenih trditev, uporabo blagovnih znamk in podatkov), ki bi potrošnika zavajali ali spravili v zmoto. Izredne inšpekcijske nadzore bo Inšpektorat izvajal na podlagi prejetih prijav.

Sledi pregled strateških usmeritev in prioritet po posameznih inšpekcijah.

### 10.2.1 INŠPEKCIJA ZA KMETIJSTVO

#### **10.2.1.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

* trajno ohranjanje rodovitnosti kmetijskih zemljišč na način, da se preprečuje zaraščanje,
* varstvo kmetijskih zemljišč pred degradacijo, onesnaženjem in nenamensko rabo, s čimer se ohranja in izboljšuje vire za trajnostno pridelavo hrane, omogoči se stabilna pridelava kakovostne, čim cenejše in varne hrane ter posledično zagotavlja prehranska varnost in čim višja stopnja samooskrbe,
* finančno disciplino in sledljivost porekla pri prijavi pridelka z nadzorom registrov,
* zadosten delež lastnih surovin in surovin dokupljenih iz drugih kmetij ter opravljanje lastnih storitev s ciljem boljše rabe lastnih proizvodnih zmogljivosti in delovnih moči kmetije pri nadzoru dopolnilne dejavnosti na kmetiji,
* dobro kmetijsko prakso pri gnojenju ter uporabi digestata in komposta s spoštovanjem kmetijsko okolijskih pogojev, še posebej na vodovarstvenih območjih,
* identifikacijo in registracijo živali ter izvajanja rejskih programov javnih služb s področja kmetijstva oziroma živinoreje za sledljivost in kakovost prireje domačih živali,
* plačevanje prispevkov za promocijo kmetijskih pridelkov in živil, ki jih resorno ministrstvo uvrsti v shemo kakovosti,
* nadzor nad organizacijami proizvajalcev v smislu izpolnjevanja pogojev in zasledovanja ciljev ustanovitve glede koncentracije ponudbe, načrtovanju proizvodnje ali optimizaciji proizvodnih stroškov,
* nadzor nad pravilnim izvajanjem zelenih javnih naročil v obratih javne prehrane in s tem posledično uživanje hrane iz shem kakovosti,
* preprečevanje nepoštenih poslovnih praks, zlasti pri označevanju storitev kmetijske dejavnosti,
* izvajanje vzorčenja tal na onesnaževala, vzorčenja zelenih delov na prisotnost GSO v rastlinah ter vzorčenja konoplje na vsebnost THC-ja, s čemer se izvaja pravilnost uporabe sredstev v tleh in izpolnjuje minimalne pogoje za pridelavo,
* preprečevanje sive ekonomije pri prometu s kmetijskimi pridelki in izdelki na lokalnem trgu, kar se bo poskušalo doseči na tri načine:
* s poostrenimi nadzori v okviru obstoječe zakonodaje,
* okrepljenim sodelovanjem z ostalimi inšpekcijami in organi, ki sodelujejo v Inšpekcijskem svetu (Policija, FURS),
* aktivnim sodelovanjem pri spremembah področne zakonodaje.

#### **10.2.1.2 Prioritetni inšpekcijski nadzori na osnovi prejetih pobud in prijav, katerih je prednostna obravnava upravičena z vidika javnega interesa:**

Prioritete so določene v skladu z letnim programom dela ter opredelitve na podlagi ocene tveganja, kjer je močno izražen javni interes zaradi ogrožanja zdravja ljudi, okolja in živali. Prioritetni inšpekcijski pregledi se v konkretnem primeru, zaradi zagotavljanja varovanja voda in posredno varnosti pridelkov in živil, s tem pa tudi varstva potrošnikov, izvajajo prednostno. Pri tem se upoštevajo tudi pobude deležnikov in prijave po uradni dolžnosti.

#### **10.2.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Pobude in prijave se v skladu s programom dela razvrščajo na prioritetne in tiste, ki niso določene kot prioritetne. Zato je rok za ukrepanje pri nadzorih, ki niso določeni kot prioritetni, daljši, saj javni interes glede zdravja ljudi okolja in živali ni tako močno izražen kot pri prioritetnih nadzorih.

#### **10.2.1.4 Prekrškovni postopki:**

Prekrškovni postopki morajo biti učinkoviti, sorazmerni in odvračalni glede na težo storjenega prekrška.

#### **10.2.1.5 Skupni inšpekcijski nadzori oziroma sodelovanja:**

Skupni inšpekcijski nadzori prodaje kmetijskih pridelkov in živil na tržnicah, dopolnilne dejavnosti na kmetijah in v gostinskih obratih bodo tudi v letu 2024 potekali v sodelovanju z UVHVVR, FURS, TIRS, ZIRS in medobčinskimi inšpekcijami. Omenjene inšpekcijske službe sodelujejo tudi v delovni skupini za preprečevanje goljufivih in zavajajočih praks v agroživilski verigi.

Pr nadzoru omejitev gnojenja ob vodotokih oziroma v času prepovedi se na varovanih območjih Nature 2000 (NUP) predvideva sodelovanje z Inšpektoratom RS za naravne vire in prostor.

V skladu z novo odredbo resornega ministrstva v zvezi z obveznim pošiljanjem podatkov o cenah kmetijskih pridelkov in živilskih proizvodov v register ARSKTRP, bodo v nadzor vključeni določeni proizvajalci, predelovalci, posredniki in trgovci teh živil. Nadzor v primarni proizvodnji bo izvajal IRSKGLR, UVHVVR v predelavi živilsko predelovalne industrije ter TIRS pri velikih trgovcih.

### 10.2.2 INŠPEKCIJA ZA GOZDARSTVO

Gozdovi so obnovljivo naravno bogastvo, ki se ga lahko izkorišča le pod zakonsko določenimi pogoji. Inšpekcija za gozdarstvo v skladu s svojimi pooblastili in odgovornostmi nadzoruje gospodarjenje z gozdovi in dela, ki se izvajajo v gozdovih. Pri strategiji dela inšpekcije za gozdarstvo uporabljajo elemente učinkovitosti, kakovosti in odgovornosti. Prva prioriteta dela je nadzor izvajanja predpisov o varstvu gozdov in določenih ukrepov za zatiranje populacij škodljivih žuželk – podlubnikov. Ta prioriteta je izpostavljena zaradi naravnih ujm, ki so v preteklih letih prizadele slovenske gozdove in so povzročile gradacijo teh žuželk.

#### **10.2.2.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

* Nadzor izvajanja sečenj, gojitvenih in varstvenih del, posebno pa izvajanja s predpisi o varstvu gozdov predpisanimi ukrepi za zatrtje prenamnoženih populacij žuželk – podlubnikov, s ciljem preprečevanja škodljivih posledic v gozdnih ekosistemih:

Inšpekcija za gozdarstvo opravlja nadzor, če se sečnja dreves in gojitvena dela izvajajo na podlagi in v skladu z odločbami Zavoda za gozdove Slovenije (v nadaljnjem besedilu: ZGS), če so varstvena dela izvršena v roku in v skladu z odločbami ZGS. Večjo pozornost bodo posvetili tudi nadzoru vzdrževanja in gradnje gozdnih prometnic ter načinu urejanja sečišč po opravljenem poseku dreves.

Cilj: Ohraniti trajnost gozdov

* Nadzor izvajalcev del v gozdovih:

Inšpekcija za gozdarstvo nadzoruje ali izvajalci del v gozdovih izpolnjujejo pogoje strokovne usposobljenosti za delo v gozdu in usposobljenosti za varno in zdravo delo, pri čemer dobro sodeluje z IRSD ter s FURS. Gre za skupne akcije na terenu ali medsebojne odstope zadev v pristojno reševanje. Večji poudarek kot v preteklosti bo namenjen terenskemu nadzoru izvajanja del.

Cilj: Strokovno in varno izvajanje del v gozdovih

* Nadzor subjektov, ki dajejo na trg gozdne lesne sortimente s ciljem preprečevanja trgovanja z nelegalno pridobljenim lesom in sive ekonomije:

V sklopu tega je narejen načrt pregledov sistemov potrebne skrbnosti, ki ga zahteva Uredba (EU) 995/2010 na podlagi ocene tveganja. Izvajajo se redni pregledi vsaj enkrat na pet let pri večjih subjektih. Pri ostalih zavezancih nadzor temelji na naključnem izboru in ob vsaki ugotovitvi ter prijavi kršitev določb Zakona o gozdovih.

Cilj: Preprečevanje dajanja na trg nelegalno posekanega lesa

* Nadzor posegov v gozd in gozdni prostor s ciljem preprečevanja degradacije gozdov:

V tem primeru gre za posege v gozd in gozdni prostor zaradi odvzemanja materiala iz gozda, navažanja odpadnega materiala, postavitve nedovoljenih objektov, krčitve gozdov brez dovoljenja ZGS, uporabo gozdnega prostora v druge, negozdarske namene in za primere, ko je zaradi poseka drevja prišlo do zmanjševanja ali ogrožanja funkcij gozdov.

Cilj: Preprečevanja degradacije gozdov

#### **10.2.2.2 Prioritetni inšpekcijski nadzori na osnovi prejetih pobud in prijav, katerih prednostna obravnava je upravičena z vidika javnega interesa:**

Inšpekcijski nadzori na podlagi prioritetnih prijav oziroma pobud bodo, v skladu z upravičenostjo, uvedeni takoj oziroma v najkrajšem možnem času.

#### **10.2.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Po uvedenih inšpekcijskih nadzorih na podlagi prioritetnih prijav, bodo v nadaljevanju le ti potekali po naslednjem vrstnem redu:

* redni pregledi na podlagi analize tveganja,
* osebne zaznave,
* obvestil ZGS o nedovoljenih posegih in aktivnostih v gozdu in gozdnem prostoru,
* ostale prijave.

#### **10.2.2.4 Prekrškovni postopki:**

Poleg upravnih ukrepov gozdarski inšpektorji ob ugotovljenih kršitvah proti kršiteljem uvedejo prekrškovni postopek.

#### **10.2.2.5 Skupni inšpekcijski nadzori oziroma sodelovanja:**

Inšpekcija za gozdarstvo načrtuje, da se bodo pri nadzoru varnosti pri delu izvajalcev del v gozdovih izvedli skupni nadzori z IRSD, pri nadzoru sečnje, prevoza in prodaje lesa pa s FURS. Sodelovanje s Policijo pri nadzoru vožnje v naravnem okolju in nabiranju gozdnih sadežev predstavlja že utečeno prakso.

### 10.2.3 INŠPEKCIJA ZA VINARSTVO

#### **10.2.3.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Strateški cilji inšpekcije za vinarstvo so zastavljeni tako, da bo nadzor nad izvajanjem predpisov, ki določajo pridelavo, dodelavo in promet z grozdjem, moštom, vinom in drugimi proizvodi iz grozdja in vina, čim bolj učinkovit in ciljno usmerjen glede na prioritete dela.

Z rednimi in izrednimi nadzori bodo zmanjšali tveganje za nepravilnosti pri pridelavi, dodelavi in prodaji vina in ostalih proizvodov iz grozdja in vina na področju varnosti, kakovosti, označevanja in zaščiti geografskega porekla.

V letu 2024 ima inšpekcija za vinarstvo zastavljene naslednje prioritete dela:

* povečanje obsega nadzora vina v prometu, ki mora biti identično s priloženimi listinami in je brez napak ali bolezni, s čimer potrošniku zagotavljajo kakovostno in zdravstveno neoporečno vino,
* zagotovitev varnega in kakovostnega vina za potrošnika z vzorčenjem vina (v verigi od pridelave do prodaje),
* povečanje obsega nadzora vpisanih vinogradov v Register pridelovalcev grozdja in vina,
* povečanje obsega nadzora pridelovalcev, ki redno prijavljajo pridelek, zaloge vina in enološke postopke,
* znižanje števila pridelovalcev, ki prijavljajo majhne količine pridelka, kljub odsotnosti naravne nesreče ali vremenskih ujm, ki bi lahko zmanjšale pridelavo,
* izvajanje navzkrižne kontrole med prijavo izpada pridelka in prijavo pridelka v Register pridelovalcev grozdja in vina,
* povečanje obsega nadzora nad vinom v prometu, ki ga spremljajo predpisane listine iz katerih je razvidna sledljivost vina,
* izvajanje navzkrižnih kontrol med pridelovalci in trgovci z vinom,
* odprava neskladij in nepravilnosti pri nadzoru določb dobre higienske prakse,
* v čim večji meri zagotoviti varstvo geografskega porekla na način, da se poveča delež pridelovalcev, ki vodijo predpisane evidence in zmanjšati število nepravilnih označitev vina v prometu,
* poostritev nadzora in sledljivosti nad uvozniki večjih količin vina iz držav članic EU in tretjih dežel,
* okrepitev obsega sodelovanja z ostalimi inšpekcijami, predvsem na področju izmenjave podatkov (FURS, UVHVVR, TIRS),
* oprava nadzora po več zakonih in vsebinah hkrati pri enem inšpekcijskem pregledu (npr. nadzor dopolnilne dejavnosti in pridelave vina),
* preprečevanje sive ekonomije pri prometu z vinom in ostalimi proizvodi iz grozdja in vina, kar bo doseženo s poostrenimi nadzori v okviru obstoječe zakonodaje in z okrepljenim sodelovanjem z ostalimi inšpekcijami in organi, ki sodelujejo v Inšpekcijskem svetu (Policija, FURS).

Ukrepi in zastavljeni cilji inšpekcije za vinarstvo v letu 2024:

* Nadzor nad prijavo obveznih podatkov v Register pridelovalcev grozdja in vina

Cilj: Zmanjšati tveganje za nepravilnosti pri pridelavi in prodaji vina ter preprečevanje sive ekonomije. Večina pregledov se opravi administrativno

* Nadzor nad pridelavo grozdja, mošta in vina – smernice dobre higienske prakse

Cilj: Z vzorčenjem in pregledi na kraju pridelave zmanjšati tveganje za nepravilnosti pri pridelavi in prodaji vina ter s kontrolo spremnih dokumentov preprečiti sivi trg z vinom

* Nadzor nad označevanjem in oglaševanjem vina

Cilj: Zmanjšati tveganje za nepravilnosti pri označevanju in oglaševanju vina ter s tem preprečiti zavajanje potrošnikov

* Na podlagi rednega dnevnega spremljanja uvoza vina iz tretjih držav in prejema iz držav članic EU, ki jim ga zagotavlja vpogled v bazo podatkov FURS, zagotovili učinkovit nadzor nad tujim vinom, ki se trži v Sloveniji

Cilj: Zagotoviti ustrezno in varno nizkocenovno tuje vino v prometu

* Nadzor izpolnjevanja pogojev za opravljanje dopolnilne dejavnosti – Turizem na kmetiji

Cilj: Zagotoviti zadosten delež lastnih surovin za pripravo obrokov in preprečiti zavajanje gostov glede označevanja geografskega porekla in deleža lastnih surovin

#### **10.2.3.2 Prioritetni inšpekcijski nadzori na osnovi prejetih pobud in prijav, katerih prednostna obravnava je upravičena z vidika javnega interesa:**

Inšpekcijski nadzori se izvajajo na podlagi ocene tveganja, pri čemer se izredni inšpekcijski pregledi, ki se zaradi zagotavljanja varnosti in kakovosti vina, s tem pa tudi varstva potrošnikov, opravljajo prednostno. Izredni inšpekcijski pregledi se opravljajo na podlagi:

* prijave o nevarnem vinu v prometu,
* obvestila o ugotovljenih nepravilnostih v sistemu hitrega obveščanja za živila in krmo - RASFF, Food Fraud,
* suma na nevaren proizvod v prometu,
* podatkov o sumljivih večjih količinah neoriginalno polnjenega vina, ki prispe v Slovenijo iz drugih držav,
* ostalih prijav državljanov.

#### **10.2.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Inšpekcijske preglede v zvezi z navodili, ki so pripravljena na podlagi ocene tveganja, katera določa intenzivnost in vrsto inšpekcijskega postopka ter je hkrati merilo za odvzem vzorcev v programu dela in je sestavljena je iz naslednjih parametrov:

* ugotovljene nepravilnosti v preteklem obdobju,
* velikost pridelovalca (velikost vinograda, ki ga obdeluje pridelovalec oziroma količina odkupljenega grozdja pri polnilcih),
* obseg proizvodnje (prijava pridelka),
* pridelava vina z zaščitenim geografskim poreklom,
* število izdanih odločb o primernosti za promet s strani pooblaščenih organizacij,
* sezonsko in krajevno pojavljanje v prometu,
* nov pridelovalec, trgovec ali uvoznik na slovenskem trgu,
* postopki ravnanja z vinom.

Inšpekcijski nadzori se bodo opravljali tudi na podlagi osebne zaznave.

#### **10.2.3.4 Prekrškovni postopki:**

Poleg upravnih postopkov inšpektorji za vinarstvo ob ugotovljenih kršitvah proti kršiteljem vodijo tudi prekrškovne postopke.

#### **10.2.3.5 Skupni inšpekcijski nadzori oziroma sodelovanja:**

Sodelovanje v skupnih nadzorih s Policijo in FURS v primeru nadzora prevoza grozdja. V primeru nadzorov, kjer obstaja možnost oviranja postopka s strani zavezanca, se predvidi sodelovanje s Policijo.

Sodelovanje z ostalimi inšpekcijskimi organi pri koordiniranih nadzorih (sejemske prireditve, gostinski lokali v nočnem času..).

### 10.2.4 INŠPEKCIJA ZA LOVSTVO IN RIBIŠTVO

#### **10.2.4.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

* nadzor izvajanja koncesijske pogodbe v delu, ki se nanaša na biotehnična in biomeliorativna dela v lovišču,
* nadzor prodaje rib in ribiških proizvodov, delo v Centru za Spremljanje Ribištva,
* nadzor biotehničnih in biomeliorativnih del v loviščih, pri čemer se zasleduje cilj pregledov 80 % upravljavcev lovišč,
* izvajanje določil koncesijske pogodbe pri upravljavcih lovišč, ki se nanašajo na biotehnična in biomeliorativna dela v lovišču,
* nadzor prodaje rib in ribiških proizvodov in spremljanje podatkov pridobljenih v CSR na podlagi ocene tveganja za leto 2024,
* reševanje vseh prispelih prijav ribiških čuvajev.

#### **10.2.4.2. Prioritetni inšpekcijski nadzori na osnovi prejetih pobud in prijav, katerih je prednostna obravnava upravičena z vidika javnega interesa:**

* pregled prometa in prodaje rib in ribiških proizvodov,
* nadzor pri upravljavcih lovišč v zvezi z zagotavljanjem sprotnega ocenjevanja in izplačila škod, ki jih povzroča divjad.

#### **10.2.4.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

* ocena tveganja na podlagi ugotovljenih nepravilnosti, pri pregledu izvajanja načrtovanih ukrepov, tako na področju lovstva, kot na področju ribištva,
* ukrepi na podlagi prispelih prijav:
* psi brez nadzora,
* kurjenje grmišč v obdobju ko le-to ni dovoljeno,
* nedovoljene lokacije krmišč,
* izvrševanje načrtovanih ukrepov.

#### **10.2.4.4 Prekrškovni postopki:**

V kolikor bodo ugotovljene kršitve zakonodaje, bodo ribiški in lovski inšpektorji ukrepali v skladu z zakonodajo in bodo uvedeni prekrškovni postopki.

#### **10.2.4.5 Skupni inšpekcijski nadzori oziroma sodelovanja:**

Sodelovanje s Policijo na področju morskega ribištva pri nadzoru izvajanja ribolova, na področju lovstva pri nadzoru skupnih lovov in uporabe lovskega orožja. Sodelovanje v skladu z dogovorom, predvidoma najmanj 10 skupnih nadzorov letno.

# 11. MINISTRSTVO ZA KULTURO

## 11.1 INŠPEKTORAT REPUBLIKE SLOVENIJE ZA KULTURO IN MEDIJE

Inšpektorat Republike Slovenije za kulturo in medije (v nadaljnjem besedilu: IRSKM) bo v letu 2024 opravljal:

* sistemske (redne) inšpekcijske nadzore;
* prioritetne inšpekcijske nadzore na osnovi prejetih prijav in pobud;
* inšpekcijske nadzore na osnovi prejetih prijav, vlog, pritožb in sporočil, ki niso prioritetno obravnavani in se v okviru razpoložljive kadrovske sestave IRSKM obravnavajo glede na vrstni red prispetja.

### 11.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Sistemski oziroma redni inšpekcijski nadzori, na podlagi katerih se pri zavezancih preverja spoštovanje izvajanja predpisov, ki so v pristojnosti nadzora IRSKM, bodo izvedeni na področju nadzora nad:

* + - 1. varstvom dokumentarnega in arhivskega gradiva: nadzor nad izpolnjevanjem določb Zakona o varstvu dokumentarnega in arhivskega gradiva ter arhivih (Uradni list RS, št. [30/06](http://www.uradni-list.si/1/objava.jsp?sop=2006-01-1229) in [51/14](http://www.uradni-list.si/1/objava.jsp?sop=2014-01-2170)) glede varstva e-arhivske dediščine (npr. notranja pravila) pri ustvarjalcih arhivskega gradiva večjega pomena (nadzor traja daljše časovno obdobje);
      2. obveznostjo upravljalcev ali uporabnikov javne kulturne infrastrukture po 75. členu Zakona o uresničevanju javnega interesa za kulturo (Uradni list RS, št. [77/07](http://www.uradni-list.si/1/objava.jsp?sop=2007-01-4066) – uradno prečiščeno besedilo, [56/08](http://www.uradni-list.si/1/objava.jsp?sop=2008-01-2344), [4/10](http://www.uradni-list.si/1/objava.jsp?sop=2010-01-0129), [20/11](http://www.uradni-list.si/1/objava.jsp?sop=2011-01-0822), [111/13](http://www.uradni-list.si/1/objava.jsp?sop=2013-01-4130), [68/16](http://www.uradni-list.si/1/objava.jsp?sop=2016-01-2930), [61/17](http://www.uradni-list.si/1/objava.jsp?sop=2017-01-2916), [21/18](http://www.uradni-list.si/1/objava.jsp?sop=2018-01-0887) – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP) iz katere izhaja, da če upravljalec ali uporabnik javne kulturne infrastrukture odda infrastrukturo ali njen del v uporabo javnemu zavodu, javnemu skladu ali javni agenciji s področja kulture ali drugim kulturnim izvajalcem za izvajanje javnih kulturnih programov ali kulturnih projektov, je od njih upravičen zahtevati samo nadomestilo v višini dejanskih dodatnih stroškov, ki so s tem nastali.

### 11.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

1. objekti, ki imajo status kulturnega spomenika, državnega ali lokalnega pomena in je, bodisi zaradi nedovoljenih posegov bodisi zaradi nevzdrževanja, ogrožena ohranitev njihovega kulturnega pomena in primeri, pri katerih objekti kulturne dediščine zaradi slabega gradbenega stanja lahko predstavljajo tudi nevarnost za premoženje, zdravje in življenje ljudi, oziroma lahko ogrožajo mimoidoči promet, sosednje objekte ali svojo neposredno okolico;
2. arhivsko gradivo, ki ima status kulturnega spomenika, primeri, ko zaradi nesreč, ki jih bodisi namerno ali nenamerno povzroči človek (npr. požar, vdor vode) ali zaradi naravnih nesreč (npr. poplava, vihar, potres, plaz in podobno), obstaja (neposredna) nevarnost poškodovanja ali je že nastala škoda na arhivskem gradivu, ter drugi primeri ko zaradi nepravilnega ravnanja oziroma rabe ali opustitve dolžnega ravnanja z arhivskim gradivom obstaja (neposredna) nevarnost poškodovanja ali je že nastala škoda na arhivskem gradivu (npr. kot posledica nezagotavljanja materialnih, kadrovskih in finančnih pogojev za varstvo arhivskega gradiva ali/in nepoznavanja/neupoštevanja arhivske zakonodaje);
3. nacionalno bogastvo oz. premičnina, ki ima status kulturnega spomenika in je, bodisi poškodovana ali je v neposredni nevarnosti poškodovanja, bodisi zaradi nepravilnega vzdrževanja, ravnanja ali rabe, bodisi zaradi opustitve dolžnega vzdrževanja ali ravnanja obstaja nevarnost njegovega poškodovanja;
4. arheološka ostalina, ki ima status kulturnega spomenika, in je bodisi zaradi nedovoljenih posegov bodisi zaradi nevzdrževanja, ogrožena;
5. prepoved razširjanja programskih vsebin prek medija, ki ni vpisan v razvid medijev pri pristojnem ministrstvu;
6. omejitve lastništva v medijih;
7. zaščita slovenskega jezika v medijih;
8. nadzor nad oglaševalskimi vsebinami;
9. javna raba slovenščine: javne prireditve (drugi odstavek 24. in 25. člena Zakona o javni rabi slovenščine ((Uradni list RS, št. [86/04](http://www.uradni-list.si/1/objava.jsp?sop=2004-01-3841) in [8/10](http://www.uradni-list.si/1/objava.jsp?sop=2010-01-0253); v nadaljnjem besedilu: ZJRS));
10. poslovanje s pravnimi osebami (14. člen ZJRS);
11. obvezni izvod publikacij: oddaja obveznih izvodov (5. člen Zakona o obveznem izvodu publikacij (Uradni list RS, št. [69/06](http://www.uradni-list.si/1/objava.jsp?sop=2006-01-2977) in [86/09](http://www.uradni-list.si/1/objava.jsp?sop=2009-01-3807))).

Z izredniminadzori pa se bodo preverjale vsebine navedb v konkretnih prijavah, kar pomeni, da se ti nadzori opravljajo na podlagi konkretnih prijav, vlog, pritožb in sporočil. Inšpektor se bo na podlagi vsebine prijave odločil, ali bo pri zavezancu opravil inšpekcijski nadzor ali ne.

### 11.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

* knjižnična dejavnost: pravice uporabnikov (8. člen Zakona o knjižničarstvu (Uradni list RS, št. [87/01](http://www.uradni-list.si/1/objava.jsp?sop=2001-01-4446), [96/02](http://www.uradni-list.si/1/objava.jsp?sop=2002-01-4807) – ZUJIK in [92/15](http://www.uradni-list.si/1/objava.jsp?sop=2015-01-3612)));
* javna raba slovenščine v zdravstveni dejavnosti.

### 11.1.4 Prekrškovni postopki:

IRSKM bo v okviru svojih pristojnosti vodil tudi prekrškovne postopke v zvezi s kršitvami določb področne zakonodaje v njegovi pristojnosti.

### 11.1.5 Skupni inšpekcijski nadzori oziroma sodelovanja:

IRSKM v letu 2024 zaenkrat na področju kulture ne načrtuje skupnih inšpekcijskih nadzorov z drugimi inšpekcijskimi organi. Na področju nadzora nad posegi v objekte kulturne dediščine se pričakuje sodelovanje oz. usklajena aktivnost z gradbeno in stanovanjsko inšpekcijo ter z občinskimi inšpektorji.

# 12. MINISTRSTVO ZA NOTRANJE ZADEVE

## 12.1 INŠPEKTORAT REPUBLIKE SLOVENIJE ZA NOTRANJE ZADEVE

### 12.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Strateške usmeritve in prioritete dela Inšpektorata Republike Slovenije za notranje zadeve (v nadaljnjem besedilu: IRSNZ) temeljijo na podlagi Programa dela Inšpektorata RS za notranje zadeve za leto 2024 št. 0071-2/2023/2 z 11. 12. 2023 in na trenutni aktualni problematiki z vidika varnosti življenja, premoženja in zdravja ljudi.

Inšpekcijski (sistemski) nadzori v letu 2024 bodo izvedeni na podlagi problematike od najbolj do najmanj prioritetnih: a) zasebno varovanje, b) orožje, c) eksplozivi in pirotehnika, č) varnost na smučiščih, d) detektivska dejavnost in e) tajni podatki.

Glede na organizacijske, kadrovske in finančne zmožnosti bo v letu 2024 izvedenih med 650 in 750 inšpekcijskih nadzorov.

Na podlagi ocene tveganja in aktualne problematike v okviru zgoraj navedenih področjih, bo dodatno, glede na prioritete, ustrezno prilagojeno število inšpekcijskih nadzorov.

Nadzirana področja so z vsebinskega vidika zelo široka, zato bodo inšpekcijski nadzori na posameznih področij dela ciljno usmerjeni predvsem na ključno problematiko določenega področja in sicer:

1. Zasebno varovanje:

* nočni lokali in diskoteke, kjer se prirejajo javne prireditve,
* večje javne prireditve (športne in zabavne) po celotni državi, kjer gre za veliko koncentracijo ljudi oz. obiskovalcev in je stopnja tveganja višja,
* varovanje za državo pomembnih objektov (kritična infrastruktura),
* varnostne službe na sedežih - predvsem tam in pri tistih, kjer se pojavljajo pogoste kršitve in nepravilnosti ter prijave,
* delovanje varnostno nadzornih centrov,
* spoštovanje standardov na področju zasebnega varovanja,
* varovanje prevoza denarja in drugih vrednostnih pošiljk,
* varovanje denarnih ustanov, trgovskih centrov in drugih pomembnih objektov (npr. državni organi).

1. Orožje

* trgovine z orožjem,
* varnost na streliščih,
* nadzor nad izvedbo usposabljanj za varno rokovanje z orožjem,
* nadzor nad subjekti, ki posedujejo orožne posestne listine in imajo v posesti več kosov orožja (varnostno službe, strelska društva in različna druga društva).

c) Eksplozivi in pirotehnični izdelki

* distribucija, skladiščenja in prodaja pirotehničnih izdelkov in eksplozivov,
* priprava in izvedba ognjemetov.

č) Varnost na smučiščih

* zagotavljanje varnosti in reda na smučiščih s poudarkom na delu nadzornikov na smučiščih, še posebej v času šolskih počitnic, ko je povečana obiskanost smučišč.

d) Detektivska dejavnost

* izvajanje detektivske dejavnosti in preverjanje izpolnjevanja pogojev nosilcev,
* preverjanje subjektov, ki oglašujejo to dejavnost brez ustrezne licence.

e) Tajni podatki

* varovanje in poslovanje s tajnimi podatki v zasebnem in javnem sektorju.

### 12.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Ocenjujejo, da bodo inšpektorji IRSNZ uspeli izvesti vse inšpekcijske nadzore na podlagi prejetih pobud in prijav. V prvi fazi se poskuša prijavo ali pobudo preveriti v okviru že načrtovanih sistemskih inšpekcijskih nadzorov, v kolikor pa to ni mogoče, se v nadaljevanju izvedejo izredni inšpekcijski nadzori. Praviloma IRNSZ prejme največ prijav s področja zasebnega varovanja, a je število obvladljivo, zato jih je mogoče obravnavati v tekočem letu.

Ocenjujejo, da bo na podlagi prejetih pobud in prijav v letu 2024 izvedeno okvirno med 50 in 60 inšpekcijskih nadzorov. Prioritetne inšpekcijske nadzore, kjer se bo ocenilo, da obstaja nevarnost za življenje, zdravje in premoženje ljudi oziroma to zahteva javni interes, se bo izvedlo nemudoma.

### 12.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Vse prejete prijave bodo obravnavane v tekočem letu v najkrajšem možnem času po prejemu.

### 12.1.4 Prekrškovni postopki:

Temelja usmeritev in prioriteta dela IRSNZ na tem področju je, da se prekrškovni postopki rešujejo zakonito, strokovno, hitro in brez nepotrebnega odlašanja. Sledilo se bo cilju, da bodo prva dejanja pooblaščene uradne osebe izvedena v najkrajšem možnem času, upoštevaje njihov obseg dela. Največ prekrškovnih postopkov bo izvedenih na podlagi prejetih predlogov za uvedbo postopka s strani upravičenih predlagateljev, saj je IRSNZ prekrškovni organ tudi na drugih področjih dela.

### 12.1.5 Skupni inšpekcijski nadzori oziroma sodelovanja:

Izvedeni bodo skupni nadzori z drugimi inšpekcijskimi organi ter Policijo. Inšpektorat sodeluje z drugimi inšpekcijskimi organi na vseh področjih, ki so v pristojnosti inšpektorata.

Glede na pretekla leta lahko v letu 2024 pričakujejo največ sodelovanja z Inšpektoratom RS za delo, Tržnim inšpektoratom RS, Finančno upravo RS, Inšpektoratom RS za kulturo in medije, Inšpektoratom RS za obrambo, Javno agencijo za civilno letalstvo RS, Upravo RS za pomorstvo ter Upravo RS za jedrsko varnost.

# 13. MINISTRSTVO ZA OBRAMBO

## 13.1 INŠPEKTORAT REPUBLIKE SLOVENIJE ZA OBRAMBO

Na podlagi 86. in 87. člena Zakona o obrambi (Uradni list RS, št. [103/04](http://www.uradni-list.si/1/objava.jsp?sop=2004-01-4405) – uradno prečiščeno besedilo, [95/15](http://www.uradni-list.si/1/objava.jsp?sop=2015-01-3750) in [139/20](http://www.uradni-list.si/1/objava.jsp?sop=2020-01-2455); v nadaljnjem besedilu: ZObr) ter Pravilnikom o inšpekcijskem nadzoru na obrambnem področju (Uradni list RS, št. 88/03, 92/15 in 62/19) je bil z odobritvijo ministra za obrambo določen letni načrt dela Inšpektorata Republike Slovenije za obrambo (v nadaljnjem besedilu: IRSO) za leto 2024 (MO, št.0100-110/2023-8 z dne 19. 12. 2023).

Skladno z letnim načrtom dela IRSO za 2024, upoštevajoč kadrovsko popolnjenost kot tudi letni program dela Ministrstva za obrambo za leto 2024, bo IRSO skrbel za:

* izvedbo vseh načrtovanih inšpekcijskih nadzorov,
* izvedbo izrednih nenapovedanih nadzorov,
* ustrezno reševanje in odločanje v prekrškovnih postopkih na podlagi ZP-1,
* mednarodno multilateralno in bilateralno sodelovanje v okviru ministrstva za obrambo,
* načrtno in sistemsko kadrovsko popolnjevanje in usposabljanje inšpektorjev in zaposlenih v IRSO,
* posredovanje podatkov na podlagi Zakona o dostopu do informacij javnega značaja (Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275) in [141/22](http://www.uradni-list.si/1/objava.jsp?sop=2022-01-3466)),
* sprotno obravnavo prijav in pobud ter podajanje odgovorov vprašanja,
* sodelovanje z drugimi organi v Republiki Sloveniji in z Inšpekcijskim svetom,

Delo IRSO bo v letu 2024 usmerjeno v izvedbonačrtovanih inšpekcijskih nadzorov skladno z letnim načrtom dela. Izredne inšpekcijske nadzore bo IRSO opravljal po uradni dolžnosti in na podlagi varovanja javnega interesa, prav tako pa bo sledil ciljem in namenom za večjo učinkovitost delovanja obrambnega sistema, vključno z mirnodobnim delovanjem Slovenske vojske.

### 13.1.1 Sistemski inšpekcijski nadzori IRSO v letu 2024 bodo izvedeni na področju:

* Obrambno načrtovanje pri zavezancih obrambnega načrtovanja;
* Zaščita kritične infrastrukture po Zakonu o kritični infrastrukturi (Uradni list RS, št. [75/17](http://www.uradni-list.si/1/objava.jsp?sop=2017-01-3593) in [189/21](http://www.uradni-list.si/1/objava.jsp?sop=2021-01-3724) – ZDU-1M);
* Obravnava in varovanje tajnih obrambnih podatkov;
* Upravljanje in vzdrževanje vojaških nepremičnin;
* Izgradnja deklariranih sil SV;
* Skladiščenje in delo s SiMES (strelivo in minsko eksplozivna sredstva);
* Organizacija in delovanje vojaškega letalskega organa GŠSV;
* Zagotavljanje zdravstvenega varstva pri delovanju SV;
* Organizacija in delovanje Uprav za obrambo;
* Nenapovedani inšpekcijski nadzori na področju notranje službe, vojaškega reda in discipline in spoštovanja dnevnega razporeda dela v vojašnicah SV.

### 13.1.2 Prioritetni inšpekcijski nadzori na osnovi prejetih pobud in prijav:

IRSO bo na podlagi vsebine prijetih pobud in prijav sproti ocenjeval in odločal o morebitnih izvedbi inšpekcijskih nadzorov. V primerih, ko bo na podlagi vsebine prejete pobude ali prijave ocenil, da je potrebno takojšnje ukrepanje, bodo izvedeni prioritetni inšpekcijski nadzori.

### 13.1.3 Inšpekcijski nadzor na osnovi prejetih pobud in prijav, ki niso bile določene kot prioritetne:

IRSO bo skladno s 24. členom ZIN in načrtom dela IRSO obravnaval vse prejete pobude in prijave.

Ocenjuje se, da bo v letu 2024 opravilo približno do 20 % nadzorov na podlagi pobud in prijav.

### 13.1.4 Prekrškovni postopki:

IRSO bo v 2024 dosledno izvajal naloge prekrškovnega organa na vseh področjih nadzora, ki so v njegovi pristojnosti.

### 13.1.5 Skupni inšpekcijski nadzori:

IRSO za leto 2024 ne načrtuje skupnih inšpekcijskih nadzorov, bo pa po potrebi sodeloval tudi z drugimi inšpekcijskimi organi na posameznih področjih, če bo to izkazano kot potrebno.

V letu 2024 IRSO načrtuje izvedbo 23 različnih tematskih inšpekcijskih nadzorov pri približno 35 zavezancih. V okviru navedenega bodo izvedeni tudi nenapovedani nadzori v enotah in poveljstvih Slovenske vojske.

## 13.2 INŠPEKTORAT REPUBLIKE SLOVENIJE ZA VARSTVO PRED NARAVNIMI IN DRUGIMI NESREČAMI

### 13.2.1 Sistemski inšpekcijski nadzori IRSVNDN v letu 2024 so:

Varstvo pred požarom:

* nadzori celotnega področja varstva pred požarom v objektih, ki so v javnem interesu in niso bili pregledani v zadnjih treh letih;
* nadzori celotnega področja varstva pred požarom pri ostalih objektih, ki niso bili pregledani pet ali več let (tudi nadzori v objektih, v katerih se opravlja verska dejavnost);
* usmerjeni nadzori v nakupovalnih centrih v času velikonočnih in novoletnih praznikih;
* inšpekcijski nadzori na podlagi Uredbe o odpadkih (Uradni list RS, št. [37/15](http://www.uradni-list.si/1/objava.jsp?sop=2015-01-1513), [69/15](http://www.uradni-list.si/1/objava.jsp?sop=2015-01-2767), [129/20](http://www.uradni-list.si/1/objava.jsp?sop=2020-01-2317), [44/22](http://www.uradni-list.si/1/objava.jsp?sop=2022-01-0873) – ZVO-2 in [77/22](http://www.uradni-list.si/1/objava.jsp?sop=2022-01-1772)) in Uredbe o skladiščenju trdnih gorljivih odpadkov na prostem (Uradni list RS, št. [53/19](http://www.uradni-list.si/1/objava.jsp?sop=2019-01-2458) in [44/22](http://www.uradni-list.si/1/objava.jsp?sop=2022-01-0873) – ZVO-2);
* pri organizacijah, ki so si pridobile pooblastilo Uprave RS za zaščito in reševanje za vzdrževanje gasilnikov, izdelavo požarnih redov, požarnih načrtov in načrtov evakuacije, za izvajanje usposabljanj in drugih ukrepov varstva pred požarom ter za izvajanje požarnega varovanja pooblastila ter nadzor na področju sive ekonomije ter dela na črno;
* nadzori naravnega okolja, predvsem v času razglašene velike ali zelo velike požarne ogroženosti;
* izvajanje inšpekcijskih nadzorov na podlagi Gradbenega zakona (Uradni list RS, št. [199/21](http://www.uradni-list.si/1/objava.jsp?sop=2021-01-3972), [105/22](http://www.uradni-list.si/1/objava.jsp?sop=2022-01-2603) – ZZNŠPP in [133/23](http://www.uradni-list.si/1/objava.jsp?sop=2023-01-4095)) – v času gradnje glede izpolnjevanja bistvenih zahtev varstva pred požarom;
* izvajanje inšpekcijskih nalog na podlagi Zakona o dimnikarskih storitvah (Uradni list RS, št. [68/16](http://www.uradni-list.si/1/objava.jsp?sop=2016-01-2926));
* nadzori javnih prireditev.

Varstvo pred naravnimi in drugimi nesrečami:

* nadzori organizacijah, ki v delovnem procesu uporabljajo, proizvajajo, prevažajo ali skladiščijo jedrske snovi, nafto in njene derivate ter energetske pline in opravljajo dejavnost ali upravljajo s sredstvi za delo, ki pomenijo nevarnost za nastanek nesreče, ali upravljajo velike infrastrukturne in druge sisteme in morajo izdelati načrte zaščite in reševanja;
* inšpekcijski nadzori ocen ogroženosti in načrtov zaščite in reševanja;
* nadzori na področju organiziranja, opremljanja in usposabljanja sil zaščite, reševanja in pomoči države, regije, občine, podjetij, izobraževalnih ustanovah;
* nadzori v podjetjih in občinah kjer so podjetja, ki so opredeljena kot viri večjega tveganja;
* nadzori enot in sil za zaščito, reševanje in pomoč, ki jih organizira država;
* nadzori na podlagi Pravilnika o uporabi in upravljanju sistemov brezpilotnih zrakoplovov;
* nadzori na področju izvajanja usposabljanj za vožnje manjših gasilskih vozil, vozil policije in reševalnih vozil in intervencijskih vozil civilne zaščite;
* sodelovanje pri ocenjevanjih vaj na področju zaščite in reševanja.

Varstvo pred utopitvami:

* redni nenapovedani, vključno s prikritimi nadzori, ter izredni nadzori kopališč glede izpolnjevanja zahtev varnosti na kopališčih in reševalcev iz vode;
* nadzor izvajalcev raftinga, kajakaštva, soteskanja in drugih pridobitnih dejavnosti na vodi ter izposojevalcev plovil;
* nadzor izvajalcev usposabljanj za reševalce iz vode;
* nadzori javnih prireditev ob, v in na vodi.

Gasilstvo:

* nadzori zdravniških pregledov, uporaba osebne varovalne opreme ter izpolnjevanje kadrovskih pogojev gasilcev in vozil v gasilskih enotah, v gasilskih enotah širšega pomena tudi izpolnjevanja obveznosti po pogodbah za izvajanje nalog širšega pomena.

### 13.2.2 Prioritetni inšpekcijski nadzori na osnovi prejetih pobud in prijav:

IRSVNDN bo na osnovi prejetih prijav opravil prednostno tiste nadzore, kjer bo na podlagi vsebine prejete prijave ocenil, da je zaradi velike neposredne ogroženosti človeških življenj oziroma nastanka večje materialne škode potrebno takojšnje ukrepanje.

### 13.2.3 Inšpekcijski nadzor na osnovi prejetih pobud in prijav, ki niso bile določene kot prioritetne:

V IRSVNDN bodo na podlagi usmeritev glavnega inšpektorja obravnavane vse prejete prijave. Na podlagi omenjenih usmeritev je treba prijave začeti obravnavati najkasneje v 15 dneh po prejemu ter v primeru odločitve za izvedbo inšpekcijskega nadzora le-tega izvesti čimprej, najkasneje pa v 30 dneh od prejema prijave. Ocenjujejo, da bo v letu 2024 opravljeno med 5 do 10 % nadzorov na podlagi prijav pravnih in fizičnih oseb.

### 13.2.4 Prekrškovni postopki:

IRSVNDN bo tudi v 2024 dosledno izvajal naloge prekrškovnega organa na vseh področjih nadzora, ki so v njegovi pristojnosti.

### 13.2.5 Skupni inšpekcijski nadzori:

IRSVNDN bo sodeloval pri skupnih inšpekcijskih pregledih na področjih:

* gostinskih in zabaviščnih objektov;
* športnih storitev (rafting, kajakaštvo, soteskanje in druge pridobitne dejavnosti na vodi);
* varnosti kopališč;
* varstva pred požarom v naravnem okolju;
* javnih prireditev.

# 14. MINISTRSTVO ZA NARAVNE VIRE IN PROSTOR

## 14.1 UPRAVA REPUBLIKE SLOVENIJE ZA JEDRSKO VARNOST

Na podlagi 11.a člena ZIN se za leto 2024 določajo naslednja izhodišča za izvedbo inšpekcijskih nadzorov iz pristojnosti Inšpekcije za sevalno in jedrsko varnost, ki deluje v okviru Uprave RS za jedrsko varnost (v nadaljnjem besedilu: URSJV) – organa v sestavi Ministrstva za naravne vire in prostor. Izhodišča temelje predvsem na osnovi Zakona o varstvu pred ionizirajočimi sevanji in jedrski varnosti (Uradni list RS, št. 76/17, 26/19, 172/21 in [18/23](http://www.uradni-list.si/1/objava.jsp?sop=2023-01-0348) – ZDU-1O; v nadaljnjem besedilu: ZVISJV-1). Inšpekcija za leto 2024 načrtuje izvajanje inšpekcijskega nadzora na naslednjih področjih:

### 14.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področji):

1. Sistematični in celovit inšpekcijski nadzor obratovanja NE Krško (NEK):

* Splošna področja in projektne osnove, spremljanje podaljšanja obratovanja NEK preko projektno določene življenjske dobe (40 let)
* Obratovanje, kvalifikacija opreme, staranje opreme
* Varnostne analize
* Sistem vodenja, človeški in organizacijski dejavniki, varnostna dokumentacija, obratovalne izkušnje
* Ukrepanje ob izrednih dogodkih, fizično varovanje, računalniška varnost
* Varstvo pred sevanji, radioaktivni odpadki, radiološki vplivi na okolje, dekomisija (priprava) in obratovalni monitoring
* Usposabljanje osebja ter preverjanje strokovne usposobljenosti in
* Spremljanje remonta 2024.

Planirano je 55 pregledov.

1. Inšpekcijski nadzor obratovanja raziskovalnega reaktorja TRIGA (izvajanje vzdrževanja, izvedba sprememb, izvajanje obratovalnega monitoringa, pripravljenost na izredne dogodke in izvajanje eksperimentov) in kibernetska varnost na Institutu Jožef Stefan (IJS).

Načrtovana sta dva pregleda.

1. Za ostale jedrske ali sevalne objekte (skladišče radioaktivnih odpadkov na Brinju in Rudnik Žirovski vrh – odlagališče hidrometalurške jalovine Boršt) Inšpekcija za sevalno in jedrsko varnost predvidoma opravi eno inšpekcijo na vsakem objektu, med katero pregleda izvajanje obratovalnega monitoringa in njegovo redno obratovanje.
2. Ukrepanje ob dogodkih v jedrskih in sevalnih objektih, ki zahtevajo odziv URSJV.
3. Inšpekcijski nadzor ostalih izvajalcev sevalnih dejavnosti, ki jih je v Sloveniji nekaj sto. Izvedeni bodo pregledi predvsem pri tistih izvajalcih, katerih dejavnost predstavlja večje tveganje. Nadzor bo opravljen tudi pri tistih zavezancih, kjer so bili v preteklosti že prepoznane težave pri izpolnjevanju zakonskih zahtev (zamude pri izvajanju obveznega usposabljanja, rednih pregledih in meritvah virov sevanja ali zdravstvenih nadzorov delavcev, nezgode med obratovanjem, preseganje doznih ograd, neuporaba ali neredna uporaba merilnikov sevanja itd.).

Načrtovanih je 45 pregledov.

1. Inšpekcijski nadzor pooblaščenih izvajalcev meritev radioaktivnosti pošiljk. Slednji morajo izvajati meritve radioaktivnosti pri prometu pošiljk. Pri mednarodnem in domačem prometu se dokaj pogosto odkrijejo viri sevanj, ki praviloma niso bili pod upravnim nadzorom. Področje je relativno novo, zato je nekoliko težavno določiti število pregledov, ti bodo namreč odvisni tudi od rezultatov meritev.

Načrtovanih je približno 5 pregledov.

1. Inšpekcijski nadzor pooblaščenih izvedencev po 89. členu ZVISJV-1.

Načrtovan je en pregled.

### 14.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Pomembna prioriteta je takojšnje ukrepanje ob izrednih dogodkih na terenu (intervencijah), pri katerih je prišlo ali bi lahko prišlo do neupravičenega obsevanja ljudi z viri sevanj ali kontaminacije okolja. V tem primeru je potrebno praviloma sodelovanje s pooblaščenimi organizacijami, po potrebi pa tudi z Agencijo za radioaktivne odpadke (ARAO) in z Upravo RS za varstvo pred sevanji in/ali upravnimi organi iz tujine.

Takšnih intervencij je praviloma približno 30 na leto.

### 14.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpekcija za sevalno in jedrsko varnost je v preteklosti zaradi nizkega števila prijav, vse prijave označila za prioritetne in jih tudi rešila. Zato bo tudi v letu 2024 predvidoma vse prijave obravnavala prioritetno.

### 14.1.4 Prekrškovni postopki:

Inšpekcija za sevalno in jedrsko varnost praviloma redko izvaja prekrškovne postopke, saj zavezanci odstopanja rešijo na podlagi izdanih inšpekcijskih ukrepov, kršitve, ki bi terjale takojšnje prekrškovne postopke pa so redke.

### 14.1.5 Skupni inšpekcijski nadzori oziroma sodelovanja:

Inšpekcija za sevalno in jedrsko varnost po potrebi načrtuje skupne preglede z Upravo RS za varstvo pred sevanji (NEK, Inštitut Jožef Stefan, izvajalci sevalne dejavnosti in morebitne intervencije), z Inšpektoratom RS za notranje zadeve (NEK, Inštitut Jožef Stefan, ARAO) in z Inšpektoratom RS za varstvo pred naravnimi in drugimi nesrečami (NEK). Z Inšpektoratom RS za naravne vire in prostor načrtujejo skupne preglede gradnje novega odlagališča nizko in srednje radioaktivnih odpadkov. Sodelovanje z drugimi inšpektorati bo potekalo po potrebi glede na prijave oz. odprte zadeve tekom leta.

## 14.2 INŠPEKTORAT REPUBLIKE SLOVENIJE ZA NARAVNE VIRE IN PROSTOR

### 14.2.1 GRADBENA INŠPEKCIJA

#### **14.2.1.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Koordinirana akcija: Nadzor nad preprečevanjem nedovoljenih gradenj objektov, v zadevah, kjer ni podane pobude:

Akcija bo usmerjena v nadzor nad gradnjo objektov, kjer ni bilo dane pobude, predvsem na varovanih, pa tudi na drugih območjih. Gradbeni inšpektorji bodo z rednimi pregledi območij, ki jih nadzirajo, preverjali, ali je bilo za gradnjo oziroma objekt pridobljeno gradbeno dovoljenje. Če gradbeni inšpektor ugotovi, da je gradnja dovoljena, bo preveril tudi skladnost objekta z izdanim gradbenim dovoljenjem. Predvideno skupno število nadzorov je 100.

Koordinirana akcija: Nadzor nad vgrajevanjem gradbenih proizvodov:

Nadzorovali bodo predvsem vgrajevanje konkretnih gradbenih proizvodov v objekt ter opremljenost teh proizvodov z dokazili o ustreznosti. V letu 2024 bodo izvedli nadzor nad naslednjimi gradbenimi proizvodi: krivljena armatura, konstrukcijski les, bitumenski trakovi za hidroizolacijo. Predvideno skupno število nadzorov je 50.

Koordinirana akcija: Nadzor nad prijavo začetka gradnje:

Z Gradbenim zakonom (Uradni list RS, št. [199/21](http://www.uradni-list.si/1/objava.jsp?sop=2021-01-3972), [105/22](http://www.uradni-list.si/1/objava.jsp?sop=2022-01-2603) – ZZNŠPP in [133/23](http://www.uradni-list.si/1/objava.jsp?sop=2023-01-4095); v nadaljnjem besedilu: GZ-1) je določena pristojnost inšpekcijskega ukrepanja v zvezi s prijavo začetka gradnje in izpolnjevanjem bistvenih zahtev, zato bo akcija usmerjena v nadzor, ali se gradnja, za katero je predpisana prijava začetka gradnje, izvaja na podlagi popolne prijave, predpisane dokumentacije za izvedbo gradnje in imenovanja nadzornika. Predvideno skupno število nadzorov je 150.

Koordinirana akcija: Nadzor nad delom udeležencev pri graditvi objektov:

Preverjalo se bo, ali udeleženci pri graditvi objektov izpolnjujejo z zakonom določene pogoje za opravljanje svojega dela (investitor, izvajalec, nadzornik in drugi). V sklopu akcije bo opravljen tudi nadzor nad označitvijo in zaščito gradbišč na podlagi določb GZ-1 in podzakonskih predpisov, izdanih na njegovi podlagi, med katere sodi tudi Pravilnik o gradbiščih (Uradni list RS, št. [55/08](http://www.uradni-list.si/1/objava.jsp?sop=2008-01-2337), [54/09 – popr.](http://www.uradni-list.si/1/objava.jsp?sop=2009-21-2700), [61/17](http://www.uradni-list.si/1/objava.jsp?sop=2017-01-2914) – GZ in [199/21](http://www.uradni-list.si/1/objava.jsp?sop=2021-01-3972) – GZ-1). Predvideno skupno število nadzorov je 100.

Koordinirana akcija: Nadzor nad gradnjo, uporabo in izpolnjevanjem bistvene zahteve univerzalne graditve in rabe objektov:

Akcija bo usmerjena v nadzor nad objekti v uporabi. Cilji akcije pri nadzoru so preprečitev uporabe objektov brez uporabnih dovoljenj; zagotavljanje izpolnjevanja bistvenih zahtev objektov; ugotovitev, ali objekti zagotavljajo dostopnost grajenega okolja; ugotovitev, ali se objekti gradijo in rekonstruirajo tako, da zagotavljajo dostopnost grajenega okolja; ugotovitev, ali se objekti vzdržujejo tako, da zagotavljajo dostopnost grajenega okolja; odprava obstoječih grajenih ovir; preprečitev nastanka novih grajenih ovir. Gradbena inšpekcija bo v okviru inšpekcijskega nadzorstva preverila zlasti, ali so izpolnjeni pogoji za začetek uporabe objektov po zakonu, ali se objekt uporablja na podlagi uporabnega dovoljenja oziroma ali gre za objekt, za katerega se po samem zakonu šteje, da ima uporabno dovoljenje. Preverjalo se bo tudi, ali so [zagotovljeni neovirani dostop, vstop in uporaba objektov](http://zakonodaja.gov.si/rpsi/r07/predpis_PRAV4067.html) (Pravilnik o univerzalni graditvi in uporabi objektov). Nabor objektov za redni nadzor bo črpan iz informacijskega sistema IRSNVP, in sicer se bodo obravnavali objekt za katere je že bila podana prijava ali pobuda vezana na sum uporabe brez ustreznih dovoljenj. Predvideno skupno število nadzorov je 50.

Izvajanje izvršb po drugi osebi: Izvajanje upravnih izvršb inšpekcijskih odločb po drugi osebi bo gradbena inšpekcija opravljala skladno s prioritetami dela gradbene inšpekcije pri izvršilnih postopkih in vrstnim redom pri izvršbah, glede na razpoložljiva finančna sredstva za leto 2024. Prednostno bodo opravljene vse izvršbe v povezavi z nevarnimi objekti.

Opravljale pa se bodo tudi izvršbe, za katere so že založena sredstva po sklepih o založitvi sredstev iz preteklih let.

#### **14.2.1.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število prioritetnih nadzorov na gradbeni inšpekciji ni mogoče številčno načrtovati. Gradbena inšpekcija bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **14.2.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela gradbene inšpekcije.

Redni, kontrolni in izredni inšpekcijski nadzori: V letu 2024 je predvidenih 6.500 inšpekcijskih pregledov. Gradbeni inšpektorji v letu 2024 nemudoma opravljajo redne nadzore v zadevah, kjer je potrebno zaščititi javni interes (zadrževanje večjega števila ljudi, objekti z vplivi na okolje, nevarnost za življenje, zdravje in splošno premoženje, …) ter redne nadzore v okviru koordiniranih akcij. Gradbena inšpekcija bo tudi nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **14.2.1.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 14.2.2 GEODETSKA INŠPEKCIJA

#### **14.2.2.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Koordinirana akcija: Doseganje cilja večje pravne varnosti lastnikov nepremičnin, večje varnosti vlaganj v nepremičnine in investicij, povezanih z nepremičninami, nepremičninskega trga, pravično obdavčenje nepremičnin:

Obravnavani bodo predlagani in ugotovljeni prekrški v zvezi z evidentiranjem stavb ali delov stavb v kataster stavb oz. register nepremičnin. Predvideno št. nadzorov je 80.

Koordinirana akcija - Doseganje cilja zagotavljanja izpolnjevanja pogojev podjetij in v njih zaposlenih posameznikov za opravljanje geodetske dejavnosti:

Izveden bo nadzor nad 20. naključno izbranimi podjetji, ki opravljajo geodetsko dejavnost poleg prejetih prijav.

#### **14.2.2.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število prioritetnih nadzorov na geodetski inšpekciji ni mogoče številčno načrtovati. Geodetska inšpekcija bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **14.2.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela geodetske inšpekcije.

Redni, kontrolni in izredni inšpekcijski nadzori: Predvidenih je 100 inšpekcijskih pregledov v letu 2024. Geodetska inšpektorica bo v letu 2024 nemudoma opravila redne nadzore v zadevah, kjer je potrebno zaščititi javni interes ter redne nadzore v okviru koordiniranih akcij. Geodetska inšpektorica bo tudi nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **14.2.2.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 14.2.3 INŠPEKCIJA ZA NARAVO IN VODE

#### **14.2.3.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Koordinirana akcija: Nadzor vožnje v naravnem okolju:

Akcija nadzora vožnje v naravnem okolju se bo izvedla v skladu z Zakonom o ohranjanju narave (Uradni list RS, št. [96/04](http://www.uradni-list.si/1/objava.jsp?sop=2004-01-4233) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [8/10](http://www.uradni-list.si/1/objava.jsp?sop=2010-01-0254) – ZSKZ-B, [46/14](http://www.uradni-list.si/1/objava.jsp?sop=2014-01-1918), [21/18](http://www.uradni-list.si/1/objava.jsp?sop=2018-01-0887) – ZNOrg, [31/18](http://www.uradni-list.si/1/objava.jsp?sop=2018-01-1402), [82/20](http://www.uradni-list.si/1/objava.jsp?sop=2020-01-1235), [3/22](http://www.uradni-list.si/1/objava.jsp?sop=2022-01-0014) – ZDeb, [105/22](http://www.uradni-list.si/1/objava.jsp?sop=2022-01-2603) – ZZNŠPP in [18/23](http://www.uradni-list.si/1/objava.jsp?sop=2023-01-0348) – ZDU-1O) v sodelovanju s policijo in sicer v zimski in poletni sezoni, predvidoma v času ko se pričakuje več obiskovalcev, to je med vikendi, počitnicami in dela prostimi dnevi. Prednostno se bo nadzor izvajal na območjih, ki imajo naravovarstveni status. Izvedlo se bo najmanj 8 nadzorov.

Koordinirana akcija: Nadzor posegov, za katera so bila izdana naravovarstvena soglasja na zavarovanih območjih:

V okviru akcije se bo nadzor opravil pri posegih, ki jih bo predlagalo ministrstvo. Inšpekcijski nadzor se bo vršil glede spoštovanja pogojev iz naravovarstvenega soglasja, ki jih mora nosilec posega upoštevati , da bi preprečili, zmanjšali ali odstranili škodljive vplive na naravo. Izvedlo se bo najmanj 16 nadzorov.

Koordinirana akcija: Nadzor rabe vode iz vrtin na vodovarstvenih območjih, in sicer iz nelegalnih vrtin, zlasti v kmetijstvu (npr. rastlinjaki).

V okviru akcije se bo nadzor opravil na vrtinah, ki jih bo predlagalo ministrstvo. Inšpekcijski nadzor se bo izvedel z namenom odrivanja nelegalnih vrtin in tudi preprečevanja prekomernega črpanja vode iz legalnih vrtin. Izvedlo se bo najmanj 10 nadzorov.

Koordinirana akcija: Nadzor zadrževanja prosto živečih vrst v ujetništvu z namenom prikazovanja javnosti.

Za zadrževanje živali v ujetništvu z namenom prikazovanja javnosti v živalskih vrtovih, akvarijih, terarijih ali podobnih prostorih je treba pridobiti dovoljenje ministrstva, pristojnega za ohranjanje narave. Živali domorodnih in tujerodnih vrst je prepovedano zadrževati v ujetništvu v neustreznih bivalnih razmerah in brez ustrezne oskrbe. V okviru akcije bo opravljen nadzor pri zavezancih, ki zadržujejo živali v ujetništvu z namenom prikazovanja javnosti, preverjen bo status dovoljenja ministrstva in bivalne razmere živali v ujetništvu. Izvedlo se bo najmanj 8 nadzorov.

Izvajanje izvršb po drugi osebi: V letu 2024 bo Inšpekcija za vode in naravo v okviru razpoložljivih sredstev nadaljevala z izvršilnimi postopki po drugi osebi, skladno z internimi usmeritvami vrstnega reda izvajanja izvršb po drugi osebi.

#### **14.2.3.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število prioritetnih nadzorov ni mogoče številčno načrtovati. Inšpekcija za naravo in vode bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **14.2.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela inšpekcije za naravo in vode. Inšpekcija za naravo in vode bo v letu 2024 nemudoma opravila redne nadzore v zadevah, kjer je potrebno zaščititi javni interes ter redne nadzore v okviru koordiniranih akcij. Inšpekcija za naravo in vode bo tudi nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

Redni, kontrolni in izredni inšpekcijski nadzori: Predvidenih je 750 inšpekcijskih pregledov v letu 2024. Število zavezancev, pri katerih se bo opravil nadzor v okviru koordiniranih akcij nadzora, je predvsem odvisno od ugotovljenih kršitev Direkcije RS za vode, ZRSVN in MNVP.

#### **14.2.3.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 14.2.4 RUDARSKA INŠPEKCIJA

#### **14.2.4.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Rudarska inšpekcija bo pri izvajanju nalog inšpekcijskega nadzora v letu 2024, ob upoštevanju ocene tveganja na svojem delovnem področju, prioritetno v večjem obsegu izvedla nadzore na naslednjih področjih:

* **Nadzor nad nosilci rudarske pravice in izvajalci rudarskih del**

Cilj:Zagotavljanje skladnosti izkoriščanja mineralnih surovin z določili iz koncesijskih pogodb, preverjanje skladnosti del s potrjeno tehnično dokumentacijo, zagotavljanje postopkov opustitve rudarskih del, zagotavljanje varnosti in zdravja pri delu pri izvajanju rudarskih del pri podzemnem in površinskem izvajanju rudarskih del in nadzor nad vplivi rudarskih del na okolje.

* **Nadzor nad nezakonitimi rudarskimi deli, ki se izvajajo na zemljiščih, ki so namenjena rudarstvu**

Cilj:Zagotavljanje izkoriščanja mineralne surovine znotraj mej odobrenih pridobivalnih prostorov.

* **Nadzor varnosti in zdravja pri delu pri izdelavi predorov**

Cilj:Zagotavljanje varnosti in zdravja pri delu pri izdelavi in rekonstrukciji predorov.

* **Nadzor nad zavezanci, ki pri izvajanju rudarskih del in pri izdelavi in rekonstrukciji predorov potrebujejo električne naprave in instalacije**

Cilj**:** Zagotavljanje varnosti in zdravja pri delu pri postavljanju in pri uporabi električnih instalacij in naprav v podzemnih prostorih in na površini pri raziskovanju in izkoriščanju mineralnih surovin in pri izdelavi predorov.

Znotraj načrtovanih nadzorov bo Rudarska inšpekcija v letu 2024 upoštevala tudi z zakoni predpisane obdobne in nepredvidene nadzore:

* **Nadzor rudarskega inšpektorja v primeru smrtne ali skupinske nesreče v rudniku**

Po prvem odstavku 127. člena ZRud-1 mora rudarski inšpektor v primeru smrtne ali skupinske nesreče v rudniku takoj, na kraju samem, pričeti z raziskavo okoliščin nesreče, odrediti ukrepe za zavarovanje dokazov in ukrepe varnostne narave in izdelati pisno mnenje o vzrokih nesreče.

* **Nadzor rudarskega inšpektorja nad izvajanjem rudarskih del na 1 (eno) leto**

Drugi odstavek 127. člena ZRud-1 določa, da mora rudarski inšpektor v skladu z letnim načrtom izvajanja nalog inšpekcijskega nadzora, ki upošteva oceno tveganja izvajalca rudarskih del, vendar najmanj enkrat letno opraviti nadzor nad izvajanjem rudarskih del, ki jih ogroža metan, drugi plini, vdori vode, mulja in blata, nevaren premogov prah, kremenov prah ali živosrebrni hlapi ter prostor, kjer je nevarnost radioaktivnih sevanj in v primerih, ko je tveganje za nevarne pojave povečano. Rudarski inšpektor mora nadzor nad izvajanjem rudarskih del opraviti tudi v pridobivalnih prostorih, kjer je do izteka koncesije manj kot 3 leta.

* **Nadzor rudarskega inšpektorja nad izvajanjem rudarskih del na 2 (dve) leti**

Po tretjem odstavku 127. člena ZRud-1 mora rudarski inšpektor v vseh ostalih primerih opraviti nadzor najmanj enkrat na dve leti.

Glede na področja, na katerih so se v preteklih pregledih odkrivale večje oziroma več nepravilnosti Rudarska inšpekcija v letu 2024 načrtuje sistematično usmerjene nadzore na naslednjih področjih:

* **Nadzor nad izkoriščanjem mineralne surovine pri zavezancih, ki jim je v letu 2023 potekla koncesijska pogodba**

Rudarski inšpektorji bodo v letu 2024 usmerjeno nadzirali izkoriščanje mineralne surovine pri nosilcih rudarske pravice, ki jim je v letu 2023 rudarska pravica potekla. ZRud-1 v 131. členu določa, da rudarski inšpektor z odločbo trajno prepove izvajanje rudarskih del pravni ali fizični osebi, ki izkorišča mineralne surovine brez podeljene koncesije za izkoriščanje. To pomeni, da bodo inšpektorji v primeru izkoriščanja brez rudarske pravice najprej izrekli ukrep prepoved izkoriščanja. Nato pa bodo preverjali ali je bila popolna in trajna opustitev rudarskih del izvedena, kot to določa 100a. člen ZRud-1. Če sanacija še ni končana, bo rudarski inšpektor v inšpekcijski odločbi odredil, da zavezanec pri ministrstvu, pristojnem za rudarstvo, v osmih dneh od vročitve odločbe vloži vlogo za predčasno popolno in trajno opustitev izvajanja rudarskih del.

* **Nadzor nad nosilci rudarske pravice, ki se jim bo podaljšala rudarska pravica na podlagi Zakona o interventnih ukrepih za preprečitev škodljivih posledic pri podaljševanju rudarskih pravic in koncesij (Ur. list RS, št. 63/23):**

Ne glede na 50. člen ZRud-1 se bo veljavnost rudarskih pravic za izkoriščanje, ki so bile podeljene na podlagi ZRud-1 in ZRud, za katere, o vlogah za podaljšanje rudarskih pravic do uveljavitve interventnega zakona ni bilo dokončno odločeno ali vloge za podaljšanje še niso bile vložene, podaljšalo na predlog koncesionarja za 30 mesecev. Pri tem pa ministrstvo, pristojno za rudarstvo, ne bo preverjalo pogoje, ki so določeni v 50. členu ZRud-1. Z namenom vzpostavitve zakonitega stanja v vseh pridobivalnih prostorih, bodo rudarski inšpektorji pri teh zavezancih preverjali ali na pridobivalnem prostoru še obstajajo zaloge mineralne surovine, ali ima koncesionar na zemljiščih, ki so predmet podaljšanja rudarske pravice in pristopnem zemljišču pravico izvajati rudarska dela in ali izkoriščanje poteka znotraj mej pridobivalnega prostora.

#### **14.2.4.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

a) Obravnava prijav

Na področjih dosedanjega nadzora inšpekcija za rudarstvo načrtuje ažurno obravnavo prijav. Na teh področjih bodo prednost pri obravnavi prijav imele prijave, iz katerih izhajajo kršitve, ki bi pomenile nevarnost za življenje in zdravje ljudi in živali, za javni red in mir, za javno varnost ali premoženje večje vrednosti. Primeri takšnih prioritetnih obravnav prijav so varnost in zdravje pri delu v rudnikih in predorih, nepravilno miniranje in izvajanje nezakonitih rudarskih del.

b) Obravnava obvestil, ki so jih nosilci rudarske pravice in izvajalcu dolžni posredovati rudarski inšpekciji

Zavezanci, ki jih nadzira rudarska inšpekcija so dolžni o delovnih nesrečah in nezgodah ter nevarnih pojavih obveščati rudarsko inšpekcijo.

Takšna obveznost obstaja na področju rudarstva kot sledi:

- po 31. členu ZRud-1 mora med izvajanjem raziskovalnih rudarskih del in po njihovem prenehanju nosilec dovoljenja za raziskovanje na lokaciji, na kateri se izvajajo oziroma so izvedena raziskovalna rudarska dela zagotoviti vse potrebne ukrepe, da se prepreči nastanek nevarnosti za ljudi, premoženje in okolico ter o teh ukrepih obvestiti pristojno rudarsko inšpekcijo in inšpekcijo, pristojno za okolje;

- po tretjem odstavku 76. člena ZRud-1 mora odgovorna oseba izvajalca rudarskih del o vsakem pojavu nevarnosti, še posebej o pojavih eksplozivnih, zadušljivih, strupenih plinov, vdorih vode, mulja, blata, hribinskih udarih in plazovih, nastalih previsih, nestabilnih brežinah, zatajenih razstrelilnih sredstvih in o drugih nastalih nevarnostih, ki lahko ogrozijo zaposlene, objekte in naprave takoj obvestiti pristojno rudarsko inšpekcijo.

#### **14.2.4.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Inšpekcija za rudarstvo za leto 2024 načrtuje ažurno obravnavo vseh prejetih prijav in pobud s svojega področja dela, za katere je pristojna. Prijave na področju na novo določenih pristojnosti (npr. v GZ-1) bo obravnavala in postopke izvajala le v primerih nujnih ukrepov v javnem interesu, torej v primerih, ko bo obstajala nevarnost za življenje in zdravje ljudi in živali, za javni red in mir, za javno varnost ali premoženje večje vrednosti.

Predvidenih je 250 inšpekcijskih pregledov v letu 2024.

#### **14.2.4.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

#### **14.2.4.5 Skupni inšpekcijski nadzori oziroma sodelovanja:**

Skupne akcije Inšpektorata RS za naravne vire in prostor z drugimi inšpekcijami:

Glede na v preteklosti ugotovljene potrebe po skupnih akcijah bo Inšpektorat RS za naravne vire in prostor v letu 2024 organiziral:

- Koordinirano akcijo nadzorov nad večjimi gradbišči: gradbena inšpekcija skupaj z Inšpektoratom RS za delo predvideva pregled 10 večjih gradbišč v Območni enoti Maribor. Akcija bo potekala od marca do septembra 2024;

- Pri gradnji novega odlagališča nizko - in srednjeradioaktivnih odpadkov (NSRAO) v Vrbini – skupni ogled z Upravo RS za jedrsko varnost, v sklopu akcije Nadzor nad delom udeležencev pri graditvi objektov;

* Inšpekcija za vode in naravo bo Akcijo nadzora vožnje v naravnem okolju izvedla v sodelovanju s Policijo in IRSKGLR, Inšpekcijo za gozdarstvo;
* Rudarska inšpekcija bo na področju nadzora preprečevanja izkoriščanja mineralnih surovin na zemljiščih, ki niso namenjena rudarstvu, to so stavbna zemljišča ter kmetijska in gozdna zemljišča, sodelovala z Gradbeno inšpekcijo, Inšpekcijo za vode in naravo, Inšpekcijo za okolje ter IRSKGLR.

V letu 2024 se bodo skupni nadzori izvajali po potrebi in na podlagi prejetih prijav oziroma pobud in dogovorov med sodelujočimi organi.

Inšpektorji za naravne vire in prostor bodo sodelovali v skupnih akcijah, ki bodo načrtovane v okviru Inšpekcijskega sveta in se udeleževali tudi drugih morebitnih aktivnosti, ki bodo natančno načrtovane v okviru regijskih koordinacij ali medsebojnih dogovorov med posameznimi inšpekcijami in drugimi državnimi organi.

# 15. MINISTRSTVO ZA OKOLJE, PODNEBJE IN ENERGIJO

## 15.1 INŠPEKTORAT REPUBLIKE SLOVENIJE ZA OKOLJE IN ENERGIJO

### 15.1.1 INŠPEKCIJA ZA OKOLJE

#### **15.1.1.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

**Plan 2024 z obrazložitvijo:** Redni, kontrolni in izredni inšpekcijski nadzori: Predvidenih je 5.500 inšpekcijskih pregledov v letu 2024. Pri enem inšpekcijskem nadzoru pri zavezancu se lahko opravi več inšpekcijskih pregledov iz več področij istočasno.

Koordinirana akcija: Nadzor čezmejnega pošiljanja odpadkov in nadzor prevoznikov glede opremljenosti vozil za prevoz odpadkov z napravo z vgrajenim sledilnim sistemom globalnega pozicioniranja (GPS) - Skupni nadzori bodo potekali v sodelovanju s FURS in Policijo, na mejnih prehodih, avtocestnih kontrolnih točkah, pristanišču pa tudi s predstavniki tujih nadzornih organov. V okviru akcij se bo preverjalo ali pošiljke odpadkov spremlja ustrezna dokumentacija iz Uredbe (ES) št. 1013/2006 o pošiljkah odpadkov, ali odpadki ustrezajo opisu na spremljajoči dokumentaciji, ali so za posamezne vrste odpadkov izpeljani pravilni postopki pošiljanja (prevoz na podlagi splošnih informacij iz 18. člena, izdana soglasja pristojnih organov). Prav tako se bo preverjalo izpolnjevanje pogojev iz Uredbe (ES) št. 1418/2007 (prepoved, soglasje, splošne informacije iz 18. člena) za pošiljke odpadkov, ki se pošiljajo v tretje države. V okviru akcij nadzora se bo preverjalo tudi ali so vozila za prevoz odpadkov opremljena napravo z vgrajenim sledilnim sistemom globalnega pozicioniranja (GPS). V letu 2024 bo opravljenih približno 60 skupnih akcij nadzora.

Koordinirana akcija: Nadzor Komunalnih čistilnih naprav (KČN), ki po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci za katere ARSO ni prejel poročila o obratovalnem monitoringu (v letu 2022 je 35 KČN presegalo MV, vseh nepravilnosti 178, šest zavezancev ni predložilo poročila OM). Zakonodaja določa, da mora povzročitelj obremenitve izvesti ukrepe, potrebne za preprečevanje in zmanjšanje onesnaževanja, tako da emisije v okolje pri običajnih pogojih obratovanja naprave ali opravljanja dejavnosti ne presegajo predpisanih mejnih vrednosti emisij. Prav tako pa mora povzročitelj obremenitve pri opravljanju svoje dejavnosti zagotavljati monitoring vplivov svojega delovanja na okolje. Gre za kontinuirano vsakoletno akcijo, ki se bo glede na predhodno leto izvajala samostojno in ne več skupaj s kršitvami na področju industrijskih odpadnih vod.

Koordinirana akcija: Nadzor naprav, ki odvajajo industrijsko odpadno vodo (IOV) in po podatkih ARSO presegajo predpisane mejne vrednosti parametrov onesnaženosti odpadne vode na iztoku iz naprave ali so ugotovljene druge nepravilnosti, ter nadzor nad zavezanci za katere ARSO ni prejel poročila o obratovalnem monitoringu (v letu 2021 je 84 naprav presegalo MV, 60 naprav je presegalo največjo dovoljeno količino vode, določeno v OVD, 16 naprav – nepravilno izvajanje OM, 24 zavezancev ni v letu 2022 predložilo poročila OM). Zakonodaja določa, da mora povzročitelj obremenitve izvesti ukrepe, potrebne za preprečevanje in zmanjšanje onesnaževanja, tako da emisije v okolje pri običajnih pogojih obratovanja naprave ali opravljanja dejavnosti ne presegajo predpisanih mejnih vrednosti emisij. Prav tako pa mora povzročitelj obremenitve pri opravljanju svoje dejavnosti zagotavljati monitoring vplivov svojega delovanja na okolje. Gre za kontinuirano vsakoletno akcijo, ki se bo glede na predhodno leto izvajala samostojno in ne več skupaj s kršitvami na področju KČN.

Koordinirana akcija: Nadzor naprav, ki po podatkih ARSO presegajo mejne vrednosti emisij snovi v zrak iz nepremičnih virov onesnaževanja ter neskladnosti izvajanja in poročanja zavezancev o trajnih meritvah emisij snovi v zrak iz kurilnih naprav (v letu 2021 je 13 naprav presegalo MV, 8 zavezancev ni poročalo). Zakonodaja določa, da mora povzročitelj obremenitve izvesti ukrepe, potrebne za preprečevanje in zmanjšanje onesnaževanja, tako da emisije v okolje pri običajnih pogojih obratovanja naprave ali opravljanja dejavnosti ne presegajo predpisanih mejnih vrednosti emisij. Prav tako pa mora povzročitelj obremenitve pri opravljanju svoje dejavnosti zagotavljati monitoring vplivov svojega delovanja na okolje. Gre za kontinuirano vsakoletno akcijo, katere cilj je zagotoviti usklajenost obratovanja naprav s predpisanimi mejnimi vrednostmi ter zahtevami okoljevarstvenih dovoljenj (OVD) in predpisov s področja emisij snovi v zrak.

Koordinirana akcija: Nadzor nad izvajanjem monitoringa lastnosti goriv na kraju dobave skladno z drugim odstavkom 13. člena Uredbe o fizikalno-kemijskih lastnostih tekočih goriv. Nadzor se bo opravil pri zavezanci, ki niso v letu 2021 ali 2022 po podatkih ministrstva zagotovili monitoring lastnosti goriv na kraju dobave. Dobavitelj in distributer morata zagotavljati monitoring lastnosti goriv na kraju dobave za vsa goriva, ki se dajejo na trg neposredno končnim uporabnikom ali distributerjem. Monitoring lastnosti goriv opravljajo izvajalci monitoringa. Po prejetih podatkih se bo akcija izvedla pri devetih zavezancih za leto 2022 in pri 29 zavezancih za leto 2021.

Koordinirana akcija: Nadzor nad zavezanci, ki niso poročali za koledarsko leto 2022 skladno z določili iz 7. člena Uredbe o uporabi fluoriranih toplogrednih plinov in ozonu škodljivih snoveh. Nadzor se bo opravil pri zavezancih, ki niso po podatkih ARSO predložili letno poročilo o polnjenju fluoriranih toplogrednih plinov in zajemu ozonu škodljivih snovi za preteklo leto, katerega del so tudi podatke o ravnanju z odpadnimi ozonu škodljivimi snovmi in fluoriranimi toplogrednimi plini. Po prejetih podatkih se bo akcija izvedla pri 157 pooblaščenih podjetjih, 64 vzdrževalcih avtoklim in dveh trgovcih, ki dajeta na trg fluorirane toplogredne pline.

Koordinirana akcija: Nadzor nad izvajanjem Uredba o skladiščenju trdnih gorljivih odpadkov na prostem pri zavezancih iz rednega programa dela, kadar ti hkrati skladiščijo 200 m3 ali več trdnih gorljivih odpadkov na prostem (poročilo bo po koncu akcije v vednost poslano tudi na Inšpektorat RS za varstvo pred naravnimi in drugimi nesrečami, ki je tudi pristojen za nadzor Uredbe z vidika varstva pred požarom).

Koordinirana akcija: Nadzor merilnih mest za izvedbo prvih meritev in izvajanje obratovalnega monitoringa odpadnih voda. Preverjalo se bo izvedbo in urejenost merilnih mest za izvajanje občasnih in trajnih meritev pretoka odpadnih voda v skladu s 14. členom Pravilnik o prvih meritvah in obratovalnem monitoringu odpadnih voda (Uradni list RS, št. 94/14, 98/15 in 44/22 – ZVO-2, v nadaljevanju Pravilnik), s poudarkom na zahtevah iz druge in tretje alineje 5. točke prvega odstavka 14. člena citiranega pravilnika, ki določata, da mora biti merilno mesto oblikovano in opremljeno tako, da je:

- omogočena namestitev opreme za odvzem vzorcev in terenske meritve,

- za meritev pretoka zagotovljen laminarni tok; za zagotavljanje tega mora biti dolžina ravnega

dela dotočne cevi pred merilnim mestom vsaj 10-kratnik premera te cevi.

Akcija se bo izvedla pri zavezancih, pri katerih je ARSO na podlagi pregleda poročila o obratovalnem monitoringu odpadnih voda ugotovil, da merilno mesto ni urejeno v skladu 14. členom Pravilnika. Obvezna vsebina poročila o obratovalnem monitoringu odpadnih voda so tudi podatki o merilnem mestu in njegovi ureditvi (opis merilnega mesta ter opredelitev, ali je merilno mesto urejeno v skladu s 14. členom tega Pravilnika).

Izvedba kontrolnih monitoringov: Kontrolni monitoring se odredi predvsem pri zavezancih, kjer je Inšpekcija za okolje zoper zavezanca prejela več prijav zaradi domnevnega čezmernega obremenjevanja okolja z emisijami, inšpektor pa dvomi v pravilnost rezultatov rednega obratovalnega monitoringa.

Izvajanje izvršb po drugi osebi: V letu 2024 bo IO v okviru razpoložljivih sredstev nadaljevala z izvršilnimi postopki po drugi osebi, skladno z internimi usmeritvami vrstnega reda izvajanja izvršb po drugi osebi.

#### **15.1.1.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število prioritetnih nadzorov na Inšpekciji za okolje ni mogoče številčno načrtovati. Inšpekcija za okolje bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **15.1.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela Inšpekcije za okolje.

#### **15.1.1.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 15.1.2 INŠPEKCIJA ZA ENERGIJO

#### **15.1.2.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

**Plan 2024 z obrazložitvijo:** Redni, kontrolni in izredni inšpekcijski nadzori: Predvidenih je 1.300 inšpekcijskih pregledov v letu 2024. Pri enem inšpekcijskem nadzoru pri zavezancu se lahko opravi več inšpekcijskih pregledov iz več področij istočasno.

Koordinirana akcija elektro področje: Nadzor nad izvajanjem vzdrževanja na SNO v skladu z določili kombiniranega operaterja prenosnega in distribucijskega omrežja. Ugotavljajo povečano število neskladnosti pri izvajanje vseh predpisanih pregledov, meritev, preizkusov in analiz ter vzdrževanju nadzemnih srednje napetostnih omrežij.

Koordinirana akcija elektro področje: Nadzor ozemljitvenega sistema  na EEP (elektro energetski postroj) nad 1kV. Na tem področju ugotavljajo več odstopanj od predpisanih pregledov in meritev, predvsem meritev ozemljitvenih upornosti zaščitnih, obratovalnih in združenih ozemljitev EEP.

Koordinirana akcija elektro področje: Nadzor obratovanja in vzdrževanja distribucijskega 110 kV omrežja v skladu s Pravilnikom o vzdrževanju EEP (elektro energetski postroj) in Pravilnikom o obratovanju EEP. Kombinirani operater prenosnega in distribucijskega omrežja še ni sprejel ustreznih navodil za izvajanje vzdrževanja in obratovanja, kar bodo preverjali s koordinirano akcijo v letu 2024.

Koordinirana akcija strojno področje: Nadzor tehničnih zahtev za obratovanje vročevodnih in parnih kotlov. V letu 2018 je začel veljati Pravilnik o tehničnih zahtevah za obratovanje vročevodnih in parnih kotlov (Uradni list RS, št. 46/18). V obdobju po njegovi uveljavitvi ugotavljajo več neskladnosti pri obratovanju, pregledovanju in preskušanju vročevodnih in parnih kotlov.

Koordinirana akcija strojno področje: Nadzor skladiščenja, polnjenja in uporabe utekočinjenega naftnega plina (v nadaljevanju UNP). Ugotavljajo, da se ob siceršnjem zmanjšanju uporabe UNP zaradi povišanih cen, le-ta še vedno precej uporablja, se pa pri njegovi uporabi poskušajo zmanjšati ostali stroški, predvsem pri vzdrževanju, kar ima za posledico povečano število neskladnosti pri izpolnjevanju zahtev za skladiščenje v jeklenkah in rezervoarjih.

Koordinirana akcija strojno področje: Nadzor izvajanja pregledov notranje plinske napeljave. Zakon o oskrbi s plini (Uradni list RS, št. 204/21 in 121/22) je na novo predpisal preglede notranje plinske napeljave, ki jih mora zagotoviti lastnik objekta. Preverili bodo izpolnjevanje te zahteve za notranje plinske napeljave za zemeljski plin v stavbah, saj jo veliko zavezancev še ne pozna.

#### **15.1.2.2 Inšpekcijski nadzori** **na osnovi prejetih pobud in prijav** (pri katerih je obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število nadzorov na osnovi prejetih pobud in prijav na Inšpekciji za energijo ni mogoče številčno načrtovati. Inšpekcija za okolje bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **15.1.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela Inšpekcije za energijo.

#### **15.1.2.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

### 15.1.3 INŠPEKCIJA ZA JAVNI POTNIŠKI PROMET

Redni, kontrolni in izredni inšpekcijski nadzori: Predvidenih je 150 inšpekcijskih pregledov v letu 2024.

#### **15.1.3.1 Sistemski inšpekcijski nadzori** (na podlagi količnika ocene tveganja in na podlagi izbranih aktualnih vsebinskih področij):

Koordinirana akcija taksi prevozi: Nadzor taksi prevozov glede izpolnjevanja in zagotavljanja enakosti pogojev ter odgovornosti izvajalcev avto taksi prevozov v sodelovanju s Policijo, MIRS, FURS, TIRS in Inšpektorat in redarstvo MOL, ki se bo izvajalo v koordinaciji z nadzornimi organi čez celo leto.

Koordinirana akcija prevozov šoloobveznih otrok: Nadzor prevozov šoloobveznih otrok glede izpolnjevanja in zagotavljanja enakosti pogojev ter odgovornosti izvajalcev posebnih linijskih prevozov v sodelovanju z IRSI, ki se izvede na koncu in začetku šolskega leta.

#### **15.1.3.2 Prioritetni inšpekcijski nadzori na osnovi prejetih pobud in prijav** (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Število nadzorov na osnovi prejetih pobud in prijav na Inšpekciji za javni potniški promet ni mogoče številčno načrtovati. Inšpekcija za javni potniški promet bo nemudoma obravnavala prijave in zadeve iz katerih je razbrati, da je ogroženo zdravje in življenje ljudi, javna varnost ali premoženje večje vrednosti.

#### **15.1.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:**

Število inšpekcijskih nadzorov na podlagi prejetih prijav in pobud bo opravljeno skladno z načrtom dela Inšpekcije za javni potniški promet.

#### **15.1.3.4 Prekrškovni postopki:**

Vodenje prekrškovnega postopka je del rednega dela. Uvedba prekrškovnega postopka je odvisna od ugotovljenih oz. zaznanih kršitev, bodisi v okviru inšpekcijskega postopka, bodisi glede na prejete predloge upravičenih predlagateljev za uvedbo prekrškovnega postopka. Iz tega razloga prekrškovnih postopkov tako po vsebini kot po količini ni mogoče planirati.

#### **15.1.3.5 Skupni inšpekcijski nadzori oziroma sodelovanja:**

Skupne akcije Inšpektorata RS za okolje in energijo z drugimi inšpekcijami:

Glede na v preteklosti ugotovljene potrebe po skupnih akcijah bo Inšpektorat RS za okolje in energijo v letu 2024 organiziral:

Inšpekcija za okolje bo sodelovala s FURS, Policijo pri izvajanju nadzora nad ravnanjem z odpadki in čezmejnega pošiljanja odpadkov ter po potrebi z ostalimi inšpekcijskimi organi.

Inšpektorji RS za okolje in energijo bodo sodelovali v skupnih akcijah, ki bodo načrtovane v okviru Inšpekcijskega sveta in se udeleževali tudi drugih morebitnih aktivnosti, ki bodo natančno načrtovane v okviru regijskih koordinacij ali medsebojnih dogovorov med posameznimi inšpekcijami in drugimi državnimi organi.

Inšpekcija za javni potniški promet bo sodelovala s Policijo, MIRS, FURS, TIRS ter Inšpektoratom in redarstvom MOL.

# 16. MINISTRSTVO ZA SOLIDARNO PRIHODNOST

## 16.1 INŠPEKTORAT REPUBLIKE SLOVENIJE ZA STANOVANJA

Inšpektorat Republike Slovenije za stanovanja (v nadaljnjem besedilu: IRSS) izvaja nadzor nad uresničevanjem javnega interesa na stanovanjskem področju, za kar se šteje zlasti:

* zagotavljanje takšnega stanja večstanovanjske stavbe, da je omogočena njena normalna raba;
* zagotavljanje pogojev za učinkovito upravljanje večstanovanjskih stavb.

### 16.1.1 Sistemski inšpekcijski nadzori:

IRSS bo v letu 2024 opravil usmerjene nadzore v okviru akcij na treh področjih, ki so bila v letu 2023 v okviru nadzorov zaznana kot področja, pri katerih je potreben nadaljnji nadzor:

* vzdrževanje večstanovanjskih stavb s posebnim poudarkom na vzdrževanju stanovanja in skupnih delov v stanovanjski ali večstanovanjski stavbi v stanju, ki zagotavlja najemniku normalno uporabo stanovanja in preveritve najemnih pogodb,
* upravljanje večstanovanjskih stavb s poudarkom nad vodenjem ločenega fiduciarnega računa sredstev rezervnega sklada s preveritvijo izvedbe Zbora lastnikov te izdelave zapisnika zbora,
* oglaševanje prodaje novogradenj v skladu z Zakonom o varstvu kupcev stanovanj in enostanovanjskih stavb (Uradni list RS, št. [18/04](http://www.uradni-list.si/1/objava.jsp?sop=2004-01-0776)).

Predstojnik IRSS določi število nadzorov v vsaki akciji, upoštevajoč kadrovsko razpoložljivost na IRSS. Na podlagi izvedenih nadzorov, IRSS pripravi predloge za spremembe zakonodaje, ki bi omogočale boljši nadzor nad omenjeno problematiko.

### 16.1.2 Prioritetni inšpekcijski nadzori na osnovi prejetih pobud in prijav:

IRSS pripravi in sprejme kriterije obravnavanja prijav glede na pomembnost čimprejšnjega nadzora (preprečevanje neposredne nevarnosti, zaščita javnega interesa, ipd.). Upoštevajoč dejansko stanje IRSS, ki na dan 15. 1. 2024 vključuje pet zaposlenih inšpektorjev (skupaj z vršilcem dolžnosti glavnega inšpektorja) IRSS pripravi pregled prijav in najkasneje do 1. 4. poroča o tem koliko je v trenutni kadrovski situaciji možno opravljati nadzore, ki so po sprejetih kriterijih obravnavani kot prioritetni nadzori. Skupno s tem predstojnik IRSS pripravi oceno o kadrovskih potrebah inšpektorata za uspešen nadzor na podlagi pobud in prijav, ki so opredeljene kot prioritetne.

### 16.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

IRSS opravi nadzore na podlagi pobud, ki niso določeni kot prioritetni skladno s kadrovskimi zmožnostmi. Predstojnik v poročilu navedenem pod točko 16.1.2 navede tudi število nadzorov, ki niso opredeljeni kot prioritetni in slednje upošteva tudi pri poročanju o kadrovskih potrebah IRSS.

### 16.1.4 Prekrškovni postopki:

IRSS vodi prekrškovne postopke skladno z veljavno zakonodajo pri ugotovljenih kršitvah, ki so v zakonu opredeljeni kot prekrški. IRSS pri obravnavi prekrškov ravna skladno z načeli zasledovanja javnega interesa in spoštovanja veljavne zakonodaje. Števila prekrškov zaradi materije nadzorov in kadrovske sestave ni mogoče predvideti ali vnaprej opredeliti.

### 16.1.5 Skupni inšpekcijski nadzori oziroma sodelovanja:

IRSS preveri možnost ukrepanja pri uporabi stanovanja v turistične namene. SZ-1 namreč oddajanja v turistične namene ne obravnava. Če se celo stanovanje uporablja v druge namene kot bivanje, že danes potrebuje etažni lastnik 100 % soglasje, v primeru sporov, pa SZ-1 usmerja lastnike v nepravdni postopek. Sicer je potrebno problematiko turističnega oddajanja ustrezno urediti v vseh stavbah, ne samo v večstanovanjskih stavbah. IRSS pripravi predloge za spremembe zakonodaje, ki bi opredelila in razširila pristojnosti IRSS za učinkovitejši nadzor. Predstojnik IRSS prav tako v okviru akcij, navedenih pod točko 16.1.1, oceni ali obstajajo možnosti za skupne nadzore z drugimi organi na posameznih področjih. Če te možnosti obstajajo, predstojnik IRSS odredi skupne nadzore, upoštevajoč kadrovsko strukturo inšpektorata in število prioritetnih nadzorov.

# 17. MINISTRSTVO ZA ZDRAVJE

## 17.1 UPRAVA REPUBLIKE SLOVENIJE ZA VARSTVO PRED SEVANJI

### 17.1.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Ocenjuje se, da bo inšpekcijski nadzor IVS v letu 2024 na podlagi strateških usmeritev in prioritet dela predvidoma obsegal 55 rednih inšpekcijskih pregledov. Kriteriji za določanje prioritetnih inšpekcijskih nadzorov so objavljeni na:

<https://www.gov.si/assets/organi-v-sestavi/URSVS/Inspekcijavarstvapredsevanji-splosno.pdf>.

Področja, ki bodo predmet **rednih** inšpekcijskih nadzorov:

* načrtovani periodični pregledi (30), povezani z znanim tveganjem, ki sledi kompleksnosti izvajanja dejavnosti in izkušnjami o preteklem delovanju. Pri najpomembnejših izvajalcih sevalne dejavnosti se ti pregledi izvajajo v rednih intervalih (npr. enkrat letno), pri ostalih izvajalcih pa v daljših intervalih, odvisno od dejavnosti, ki jih izvajajo, ugotovljenega stanja in razpoložljivih človeških virov:
* vsaj en pregled letno v Nuklearni elektrarni Krško (1),
* po vsaj dva pregleda letno na Onkološkem inštitutu Ljubljana ter v Univerzitetnem kliničnem centru Maribor (4),
* vsaj en pregled letno v Univerzitetnem kliničnem centru Ljubljana (1),
* vsaj dva pregleda letno na oddelkih nuklearne medicine v ustanovah sekundarne ravni (2),
* vsaj 4 pregledi letno v ustanovah z zahtevnejšo medicinsko diagnostiko (računalniška tomografija, slikovno vodeni interventni posegi, mamografija),
* vsaj 8 pregledov letno v ustanovah, ki izvajajo manj zahtevno rentgensko diagnostiko (klasična rentgenska diagnostika, veterina, itd., ne vključuje zobne rtg diagnostike),
* vsaj 10 pregledov letno v ustanovah, ki izvajajo zobno rentgensko diagnostiko.
* pregledi objektov (25), v katerih se bo na podlagi sistematičnega pregledovanja delovnega in bivalnega okolja odkrilo, da je v določenih prostorih povišana koncentracija radioaktivnega plina:
* objekti namenjeni vzgojno-varstvenim, izobraževalnim, kulturnim in zdravstvenim programom (10) in
* delovne organizacije na območju z večjo verjetnostjo za povečano koncentracijo radona (15).

### 17.1.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Ocenjuje se, da bo inšpekcijski nadzor IVS v letu 2024 predvidoma obsegal 15 prioritetnih nadzorov na osnovi pobud in prijav inšpekcijskih pregledov, ki bodo temeljili na osnovi prejetih pobud in prijav in sicer:

* povečana izpostavljenost delavca sevanju, kar se ugotavlja na podlagi mesečnih poročil pooblaščenih izvajalcev, usposobljenih za izvajanje meritev izpostavljenosti delavca oziroma osebne dozimetrije (5),
* ugotovljene tehnične nepravilnosti z virom sevanja ali postopkovnimi nepravilnostmi ravnanja z njim, o čemer se IVS seznani iz poročil o tehničnem pregledu vira sevanja, ki ga vsaj enkrat letno izvede pooblaščena organizacija za izvedbo pregleda (5),
* ostali nenačrtovani izredni dogodki, glede katerih IVS pridobi informacije iz drugih virov, prijav, drugih inšpekcijskih služb ipd. (5).

Ocena števila oziroma deleža inšpekcijskih nadzorov, izvedenih na podlagi prejetih prijav je med 5% do 7 % vseh načrtovanih inšpekcijskih nadzorov.

### 17.1.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Ocenjuje se, da bo inšpekcijski nadzor IVS v letu 2024 predvidoma obsegal 140 inšpekcijskih pregledov, ki bodo temeljili na podlagi ostalih prejetih pobud in prijav, ki niso opredeljeni kot prioritetni in sicer:

* pregledi (140), povezani z začetkom oziroma prenehanjem uporabe vira sevanja, na podlagi priglasitve namere, s katero izvajalec napove uporabo vira sevanja, ali poročil pooblaščene organizacije, ki izvaja preglede virov sevanj (op.: zaradi njihove narave je število tovrstnih zadev moč načrtovati le okvirno na podlagi izkušenj iz preteklih let).

### 17.1.4 Prekrškovni postopki:

V primeru, ko so v inšpekcijskem pregledu ugotovljene kršitve oziroma neskladnosti s predpisi na področju varstva pred sevanji, lahko inšpektor uvede prekrškovni postopek ali izreče opozorilo. Zakon o varstvu pred ionizirajočimi sevanji in jedrski varnosti (Uradni list RS, št. [76/17](http://www.uradni-list.si/1/objava.jsp?sop=2017-01-3698), [26/19](http://www.uradni-list.si/1/objava.jsp?sop=2019-01-1196), [172/21](http://www.uradni-list.si/1/objava.jsp?sop=2021-01-3353) in [18/23](http://www.uradni-list.si/1/objava.jsp?sop=2023-01-0348) – ZDU-1O) razvršča prekrške v tri  kategorije  in sicer lažji prekršek, prekršek in posebno hud prekršek. Inšpektor tako ob ugotovljeni kršitvi sledi stopenjskemu pristopu in ugotavlja, ali je za uveljavitev zakonodaje ob pogojih in na način, določen z ZP-1, opozorilo zadosten ukrep, ali pa je potrebno izreči sankcijo za prekršek. Tudi v primeru, ko se odloči za sankcijo, sledi stopenjskemu procesu in se glede na stopnjo kršitve odloča med opominom, globo in/ali odvzemom predmetov.

### 17.1.5 Skupni inšpekcijski nadzori oziroma sodelovanja:

Skupni inšpekcijski nadzori z drugimi inšpekcijami:

* varstvo pred sevanji v sodelovanju z Inšpekcijo za sevalno in jedrsko varnost (Nuklearna elektrarna Krško).

## 17.2 URAD REPUBLIKE SLOVENIJE ZA KEMIKALIJE

### 17.2.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

Strateške usmeritve s kriteriji za določanje prioritetnih pregledov in tudi prioritet za vsako tekoče leto so objavljeni na spletni strani Urada RS za kemikalije:

<https://www.gov.si/drzavni-organi/organi-v-sestavi/urad-za-kemikalije/o-uradu-za-kemikalije/inspekcija-za-kemikalije/>.

**Področja, ki bodo predmet usmerjenih inšpekcijskih pregledov v letu 2024:**

* vzorčenje sredstev za čiščenje vetrobranskih stekel: do 15 vzorcev;
* vzorčenje zmesi za tetoviranje in zmesi za trajno ličenje: do 15 vzorcev;
* vzorčenje električne in elektronske opreme (EEO): do 10 vzorcev;
* nadzor mikroplastike: do 15 zavezancev;
* mednarodni projekt nadzora uvoza nevarnih kemikalij (REF-12): do 20 zavezancev;
* nadzor DDD (dezinfekcija, dezinsekcija, deratizacija) - skupni nadzor z Zdravstvenim inšpektoratom Republike Slovenije: do 10 zavezancev.

### 17.2.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Načrtuje se do 60 nadzorov na osnovi prejetih pobud in prijav, katerih prednostna obravnava je upravičena z vidika javnega interesa. Dejanske potrebe se pokažejo med letom.

### 17.2.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Števila se sicer ne načrtuje, ocenjuje pa se odstop med 500 in 600 notifikacij za nevarne proizvode v stvarni pristojnosti Inšpekcije za kemikalije.

### 17.2.4 Prekrškovni postopki:

Števila se ne načrtuje, saj je le-to odvisno od rezultatov vzorčenj in izpolnjevanja izrečenih ukrepov.

### 17.2.5 Skupni inšpekcijski nadzori oziroma sodelovanja:

V letu 2024 se načrtuje nadzor dejavnosti dezinfekcije, dezinsekcije in deratizacije, in sicer kot akcijo skupnega nadzora z Zdravstvenim inšpektoratom Republike Slovenije. Skupni nadzori se po potrebi izvajajo tudi z drugimi inšpekcijskimi organi.

## 17.3 ZDRAVSTVENI INŠPEKTORAT REPUBLIKE SLOVENIJE

### 17.3.1 Sistemski inšpekcijski nadzori:

Podlaga za določitev rednih – sistemskih inšpekcijskih nadzorov je bila matrična ocena tveganja, ki vključuje vrsto in obseg aktivnosti pri dejavnostih in objektih, ki bodo predmet nadzorov, ciljne populacije njihovih potrošnikov oziroma uporabnikov, zahteve področnih predpisov in področno problematiko. Navedena ocena tveganja je podprta z registrom objektov, kategorizacijo objektov ter s področnimi dokumenti kontrolnih postopkov. Pogostost nadzora se spreminja tudi na podlagi ugotovitev preteklega inšpekcijskega nadzora po posameznih področjih in kategorijah.

V letu 2024 je predviden nadzor na vseh področjih delokroga inšpektorata:

* zdravstvene dejavnosti, pacientovih pravic, zdravniške službe, duševnega zdravja, presaditev delov človeškega telesa zaradi zdravljenja, ravnanja z odpadki, ki nastajajo pri opravljanju zdravstvene dejavnosti, nalezljivih bolezni,
* minimalnih sanitarno zdravstvenih pogojev,
* zdravilstva,
* kopališč in kopalnih vod,
* pitne vode,
* varnosti na smučiščih,
* kozmetičnih proizvodov, varnosti igrač in splošne varnosti proizvodov,
* materialov in izdelkov, namenjenim za stik z živili,
* zdravstvene ustreznosti oziroma varnosti živil - prehranskih dopolnil in živil za posebne skupine,
* omejevanje porabe alkohola in omejevanja uporabe tobačnih in povezanih izdelkov.

Pogostost in obseg nadzora se ob upoštevanju razpoložljivih virov inšpektorata na posameznih področjih na območju Republike Slovenije lahko spreminja tudi med letom. Inšpektorat bo svoje vire po potrebi usmerjal na področja, na katerih se bodo pojavljala nova tveganja oziroma na področja uveljavljanja novih predpisov, ki zahtevajo ustrezno prilagoditev obsega in vsebine nadzora.

Na področju pacientovih pravic bo inšpekcijski nadzor usmerjen v zagotavljanje ažurnih in resničnih podatkov o prostih terminih oziroma okvirnih terminih in številu uvrščenih na čakalni seznam ter drugih podatkov, ki jih izvajalec zdravstvene dejavnosti posreduje v zbirko eNapotnica in eNaročilo, kar je bistvenega pomena za paciente, ki se želijo naročiti na določeno vrsto zdravstvene storitve. Pri izvajalcih zdravstvene dejavnosti v javni mreži na primarnem nivoju pa bodo inšpektorji preverjali zagotavljanje predpisanih oblik naročanja na zdravstvene storitve in obvezne objave glede naročanja.

Zdravstveni inšpektorat RS bo izvajal uradni nadzor nad vnosom materialov in izdelkov, namenjenim za stik z živili in prehranskih dopolnil ter živil za posebne skupine. Uradni nadzor nad vnosom iz tretjih držav bo vključeval sistematični dokumentacijski pregled, naključni identifikacijski pregled in fizični pregled, ki z upoštevanjem frekvence lahko vključuje tudi vzorčenje in laboratorijsko preskušanje.

Konec leta 2023 je bil sprejet Zakon o ureditvi nekaterih vprašanj v zvezi z določenimi prekrški, storjenimi v času veljavnosti ukrepov zaradi preprečevanja širjenja nalezljive bolezni COVID-19, ki obravnava določene prekrške, izrečene zaradi kršitev določb Zakona o nalezljivih boleznih v obdobju od 7. marca 2020 do 30. maja 2022. Navedeni zakon Zdravstvenemu inšpektoratu RS, kot enemu izmed pristojnih prekrškovnih organov, poleg ustavitve nedokončanih prekrškovnih postopkov nalaga tudi izvedbo postopkov za vračilo plačanega zneska globe, stroškov postopka o prekršku in drugih stroškov ter vračilo odvzete premoženjske koristi. Za namene vračila denarnih zneskov upravičencem iz tega zakona bo inšpektorat v prvi polovici leta skladno z zakonsko določeno časovnico velik obseg dela usmeril v pripravo informativnih izračunov in v vodenje ostalih postopkov, predvidenih z zakonom.

### 17.3.2 Prioritetni inšpekcijski nadzori na osnovi prejetih pobud in prijav:

Inšpektorat bo izredne prioritetne inšpekcijske nadzore izvajal na podlagi prejetih prijav, odstopov drugih organov in drugih primerov utemeljenih sumov na kršenje predpisov. Pri tem se predvideva, da bo glede na javno zdravje, katerega varuh je inšpektorat, pri večini prijav tudi na drugih področjih iz pristojnosti inšpektorata potrebna hitra oziroma prioritetna obravnava.

### 17.3.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Inšpektorat bo inšpekcijske kontrolne nadzore, ki niso določeni kot prioritetni, izvajal na podlagi predhodno ugotovljenih neskladnosti in izrečenih ukrepov ter v drugih primerih utemeljenih sumov na kršenje predpisov, ki so pod njegovim nadzorom.

### 17.3.4 Prekrškovni postopki:

Kadar bo ugotovljeno kršenje oziroma neizvajanje predpisov, bodo inšpektorji uporabili ukrepe za zagotovitev zakonitega stanja. Uvedli bodo prekrškovne postopke in glede na težo kršitve izrekli prekrškovne ukrepe (opozorila v skladu z ZP-1) in prekrškovne sankcije (opomine ali globe v skladu z ZP-1).

### 17.3.5 Skupni inšpekcijski nadzori oziroma sodelovanja:

Skladno s strategijo delovanja inšpekcijskih služb bo Zdravstveni inšpektorat Republike Slovenije tudi v letu 2024 aktivno sodeloval z različnimi inšpekcijskimi službami; predvsem z aktivno udeležbo v Inšpekcijskem svetu ter načrtovanjem in izvedbo skupnih inšpekcijskih nadzorov v okviru regijskih koordinacij inšpekcijskih služb.

Na področju nalezljivih bolezni se z Uradom Republike Slovenije za kemikalije v letu 2024 načrtuje skupen inšpekcijski nadzor dejavnosti dezinfekcije, dezinsekcije in deratizacije.

Na področjih kozmetike in prehranskih dopolnil bo glede trženja mejnih izdelkov z zdravili še naprej potekalo sodelovanje z Javno agencijo Republike Slovenije za zdravila in medicinske pripomočke. Na področju splošne varnosti proizvodov, na katerem veljajo določila Zakona o splošni varnosti proizvodov in deljene pristojnosti, pa bo pri nadzoru potekalo sodelovanje s Tržnim inšpektoratom Republike Slovenije in Uradom Republike Slovenije za kemikalije.

Inšpektorat si bo prizadeval za izmenjavo informacij glede dobrih praks nadzora skladnosti proizvodov na spletu s Tržnim inšpektoratom Republike Slovenije in Finančno upravo Republike Slovenije.

Sodelovalo se bo pri nadzoru prodaje izdelkov iz pristojnosti inšpektorata na sejmih in tržnicah skupaj z Finančno upravo Republike Slovenije, Upravo Republike Slovenije za varno hrano, veterinarstvo in varstvo rastlin, Inšpektoratom Republike Slovenije za kmetijstvo, gozdarstvo, lovstvo in ribištvo, Tržnim inšpektoratom Republike Slovenije in medobčinskimi inšpekcijami.

Inšpektorat bo deloval v Medresorski delovni skupini za preprečevanje goljufivih in zavajajočih praks v RS na področju agroživilske verige, kjer bo sodeloval s Finančno upravo Republike Slovenije, Upravo Republike Slovenije za varno hrano, veterinarstvo in varstvo rastlin, Inšpektoratom Republike Slovenije za kmetijstvo, gozdarstvo, lovstvo in ribištvo in Tržnim inšpektoratom Republike Slovenije.

Na področju omejevanja uporabe tobačnih in povezanih izdelkov bo v okviru Strategije za zmanjševanje posledic rabe tobaka potekalo sodelovanje pri nadzoru s Tržnim inšpektoratom Republike Slovenije, Finančno upravo Republike Slovenije, Inšpektoratom Republike Slovenije za delo in Uradom Republike Slovenije za kemikalije.

V letu 2024 bo nadaljeval s prakso odstopanja ugotovljenih kršitev, ki ne sodijo v stvarno pristojnost inšpektorata, ter posvetovanjem o predmetnih zadevah z drugimi inšpekcijskimi organi in službami.

Inšpektorat na področjih iz svojih pristojnosti sodeluje tudi v evropskih in mednarodnih zadevah. V okviru sodelovanja z organi Evropske unije inšpektorat sodeluje v skupinah predstavnikov organov držav članic in ekspertnih skupinah, sodeluje pri pripravi stališč Republike Slovenije k zakonodajnim predlogom. Inšpektorat je vključen v sisteme hitrega obveščanja, izmenjave informacij in upravne pomoči (RASFF, AAC in FF ter Safety Gate RAPEX) ter projekte tehnične pomoči tretjim državam (TAIEX). V okviru sodelovanja na širšem mednarodnem področju se inšpektorat odziva na posamezne pobude mednarodnih organizacij, ki se nanašajo na vprašanja iz pristojnosti inšpektorata (npr. Organizacije za gospodarsko sodelovanje in razvoj in Svetovne zdravstvene organizacije), vključen pa je tudi v delo odborov v okviru Sveta Evrope.

## 17.4 JAVNA AGENCIJA REPUBLIKE SLOVENIJE ZA ZDRAVILA IN MEDICINSKE PRIPOMOČKE

### 17.4.1 Sistemski inšpekcijski nadzori (na podlagi količnika ocene tveganja in na podlagi izbranih aktualnih vsebinskih področij):

V pristojnosti Farmacevtske inšpekcije so področja:

* dejavnosti proizvodnje zdravil in zdravilnih učinkovin,
* dejavnosti prometa na debelo in uvoza učinkovin ter dejavnost prometa na debelo z zdravili,
* dejavnosti prometa na drobno z zdravili v specializiranih prodajalnah,
* nadzor posrednikov v prometu z zdravili in zdravilnimi učinkovinami,
* kliničnih preskušanj zdravil,
* farmakovigilance,
* dejavnosti preskrbe s krvjo,
* dejavnosti preskrbe s človeškimi tkivi in celicami, namenjenimi za zdravljenje,
* medicinskih pripomočkov v uporabi, dejavnosti njihove proizvodnje in distirbucije,
* izvajanje prvega in tretjega odstavka 13., 14., 17., 18., 19., 20., 21., 26., 67., 70., 72., 83., 86., 89., 90., 91., 92., 93. in 94.člena Zakona o lekarniški dejavnosti (Uradni list RS, št. [85/16](http://www.uradni-list.si/1/objava.jsp?sop=2016-01-3687), [77/17](http://www.uradni-list.si/1/objava.jsp?sop=2017-01-3732), [73/19](http://www.uradni-list.si/1/objava.jsp?sop=2019-01-3227) in [186/21](http://www.uradni-list.si/1/objava.jsp?sop=2021-01-3698); v nadaljnjem besedilu: ZLD-1).

Realizacija plana je pomembna za zagotavljanje zahtevanih standardov in nemoteno opravljanje aktivnosti, tako različnih javnih služb kot tudi gospodarskih dejavnosti.

Na osnovi zakonsko določenih period in ocen tveganja načrtujejo izvedbo 243 sistemskih nadzorov. Prioriteto in izvedbo bodo prilagajali morebitnim okoliščinam, ki se bodo pojavile tekom leta.

Nadzor na področju proizvodnje in prometa na debelo z zdravili in zdravilnimi učinkovinami poteka skladno s smernicami Dobre proizvodne in Dobre distribucijske prakse ter Zbirko postopkov Evropske skupnosti.

Na področju izdelkov iz krvi, tkiv in celic bodo posebno pozornost namenili pripravi in rokovanju z zdravili za napredna zdravljenja.

Nabor sistemskih nadzorov na področju kliničnega preskušanja in farmakovigilance je utemeljen z modelom tveganja glede na vrsto, obseg in način dejavnosti, ki jo opravljajo zavezanci.

Na področju medicinskih pripomočkov bo posebna pozornost namenjena implementaciji nove EU uredbe in prilagajanju nadzornih aktivnosti skladno z EU usmeritvami. V tem delu bo realizacija plana povezana z uspešnostjo načrtovanega povečanja kadrovskih virov.

Pri nadzoru lekarn bodo v letu 2024 izpostavljeni dejavnost spletne lekarne, priprava magistralnih zdravil z višjim tveganjem in upravljanje z zaščitnimi elementi.

Med pomembne strateške cilje uvrščajo tudi sodelovanje v nadzorstvenih nalogah v okviru Evropske agencije za zdravila (EMA) - še posebej v primerih, ki imajo izražen vpliv na strateške cilje in dejavnosti v Republiki Sloveniji ali pa pripomorejo k razvoju ekspertize inšpektorata. Obseg sodelovanja je odvisen od dejavnosti EME, ki je sicer tudi za leto 2024 podaljšala veljavnost obstoječih certifikatov v tretjih državah.

Načrtujejo, da bodo inšpektorji sodelovali v 38 postopkih izdaje dovoljenj z ogledom za različne dejavnosti in izvedli ocene izpolnjevanja pogojev.

### 17.4.2 Prioritetni inšpekcijski nadzori na osnovi prejetih pobud in prijav (pri katerih je prednostna obravnava upravičena z vidika javnega interesa, ker gre za zatrjevane kršitve z večjimi finančnimi posledicami, večkratne kršitve, ki kažejo na očitno nezakonito poslovanje organa, ponavljajoče se kršitve oziroma večje število kršitev, kršitve, ki nakazujejo na neurejeno področje ali drugo problematiko; kadar gre za zadevo, v kateri je delo drugih organov ali institucij odvisno od ugotovitev inšpektorjev; kadar gre za več različnih prijav, ki se nanašajo na istega inšpekcijskega zavezanca):

Na osnovi izkušenj iz preteklih let ocenjujejo, da bodo na osnovi zaznanih in posredovanih informacij prioritetno izvedli 10-15 izrednih nadzorov zaradi visokega tveganja, ki ga predstavljajo morebitne neskladnosti. Nadzori bodo izvedeni prednostno in, če bo potrebno, z ojačano inšpektorsko ekipo. V odvisnosti od primera bodo izpeljani dodatni pregledi ali ponovni nadzori.

### 17.4.3 Inšpekcijski nadzori na podlagi ostalih prejetih pobud in prijav, ki niso bili določeni kot prioritetni:

Na področju nadzora trga zdravil in medicinskih pripomočkov ocenjujejo, da bodo tekom leta prejeli cca. 50 pobud in prijav, ki jih bodo klasificirali kot srednje tvegane in 70 kot nizko tvegane. Srednje tvegane zadeve imajo pri obravnavi prednost pred zadevami z nizkim tveganjem.

### 17.4.4 Prekrškovni postopki:

Prekrškovni postopki bodo uvedeni in vodeni skladno z usmeritvami inšpektorata. Primarni cilj je ureditev in uskladitev zavezancev z zakonodajo. Za lažje oblike kršitev in ob primernem sodelovanju zavezancev (hitra in učinkovita odprava nepravilnosti, proaktivnost) se izrekajo opozorila in opomini. Za hujše kršitve ali ponovitve kršitev se izrekajo globe.

### 17.4.5 Skupni inšpekcijski nadzori oziroma sodelovanja:

V letu 2024 skupnih inšpekcijskih nadzorov z drugimi inšpektorati ne načrtujejo. Bodo pa nadaljevali z ustaljeno prakso sodelovanja s Tržnim inšpektoratom RS, Zdravstvenim inšpektoratom RS in FURS (Carino).

Vsebina sodelovanja s Tržnim inšpektoratom RS se prvenstveno nanaša na presojo mejnih izdelkov, ko je potrebno preverjanje in uskladitev, ali izdelek sodi med medicinske pripomočke ali ne.

Podobna je vsebina sodelovanja z Zdravstvenim inšpektoratom RS, kjer presojajo, ali gre za zavajajoče in nedovoljene predstavitve ali opredelitve prehranskih dopolnil.

1. CPC je sistem za sodelovanje med organi, odgovornimi za izvrševanje zakonodaje o varstvu potrošnikov (angl. Consumer Protection Cooperation Network). [↑](#footnote-ref-1)
2. RAPEX je sistem EU za hitro izmenjavo informacij o nevarnih neživilskih proizvodih (angl. Rapid alert system for dangerous non-food products). [↑](#footnote-ref-2)
3. Product Safety Business Alert Gateway: Aplikacija, preko katere proizvajalci obvestijo pristojno inšpekcijo, da predstavlja proizvod, ki so ga dali na trg, nevarnosti, ki niso skladne s splošno varnostno zahtevo. [↑](#footnote-ref-3)
4. ICSMS je informacijski in komunikacijski sistem za strukturirano zbiranje, obdelavo in hranjenje informacij o vprašanjih v zvezi z izvrševanjem harmonizacijske zakonodaje EU (angl. Information and Communication System for Market Surveillance). [↑](#footnote-ref-4)
5. JAHARP 2021 je vseevropski projekt EU, ki obsega 7 področij izdelkov in 3 horizontalne dejavnosti/dejavnosti za krepitev zmogljivosti (angl. Joint Market Surveillance Action on HARmonised Products 2021). [↑](#footnote-ref-5)
6. ENERTP2020 je vseevropski projekt EU za nadzor proizvodov, povezanih z energijo, v skladu z zakonodajo o okoljsko primerni zasnovi in energijskem označevanju (angl. Energy Testing Pool 2020). [↑](#footnote-ref-6)
7. EEPLIANT4 je vseevropski projekt EU, preko katerega bi nadzorni organi EU dosegli predvidene gospodarske in okoljske koristi direktiv o energijskem označevanju in okoljsko primerni zasnovi s povečanjem stopnje skladnosti z njima (ang. Energy Efficiency ComPLIANT Products). [↑](#footnote-ref-7)
8. AdCo: Skupine za upravno koordinacijo na ravni EU (angl. Administrative Co-operation Working Groups). [↑](#footnote-ref-8)
9. ACAM je spremljanje stalne plovnosti zrakoplova (angl. Aircraft continuing airworthiness monitoring). [↑](#footnote-ref-9)
10. Kratica FCL: licenciranje letalskega osebja (angl. Flight Crew Licencing). [↑](#footnote-ref-10)
11. Kratica OPS: Letalske operacije (angl. Air Operations). [↑](#footnote-ref-11)
12. Kratica RBO: Nadzor na podlagi tveganja. [↑](#footnote-ref-12)
13. Kratica FAB CE: Funkcionalni blok zračnega prostora centralne Evrope (angl. functional airspace blocks Central Europe). [↑](#footnote-ref-13)
14. Kriteriji za določitev prioritet dela inšpektorata RS za šolstvo, št. 010-54/2023/2 z dne 28. 12. 2023, so dostopni na spletni strani IRSŠol. [↑](#footnote-ref-14)
15. [↑](#footnote-ref-15)